SunOnline: Roadhaige Vasiyyaiy: Nafsaanee dhulhaheyokamah Islam dheenugai vaa irushaadhu\nރޯދައިގެ ވަސިއްޔަތް: ނަފުސާނީ ދުޅަހެޔޮކަމަށް އިސްލާމްދީނުގައިވާ އިރުޝާދު\nއަލްއުސްތާޛު އަޙްމަދު ޝާޒް 19 May 2020, 17:01\nމާޗް 20، 2020: އާޓިފިޝަލް ބީޗުގެ ބެންެއްގައި ތިން މީހަކު އިށީނދެލައިގެން -- ސަން ފޮޓޯ/ ފަޔާޒު މޫސާ\nނަފްސާނީ ދުޅަހެޔޮކަމަކީ އިންސާނާގެ ނަފުސަށް ހަމަޖެހުން ލިބި އެ ހާލަތު އެގޮތުގައި ދެމިހުރުމެވެ. މި "ހަމަޖެހުން" ތިން ދާއިރާއަކާ ގުޅިފައިވެއެވެ. އެއީ އަމިއްލަ ނަފުސާ ގުޅޭ ކަންތައްތަކުން ލިބެންޖެހޭ ހަމަޖެހުމާއި، މުޖުތަމައުގެ އެހެން މީހުންނާ ގުޅޭ ކަންތައްތަކުން ލިބެންޖެހޭ ހަމަޖެހުމާއި އަދި ﷲގެ ރުހިވޮޑިގަތުން ހޯދުމަށްޓަކައި އެ އިލާހުގެ އެންގެވުންތައް ފުރިހަމަކޮށްގެން ލިބިގަންނަ ހަމަޖެހުމެވެ. ނަފުސާނީ ދުޅަހެޔޮކަމުގެ އިދިކޮޅަކީ ނަފުސާނީ ބަލިމަޑުކަމެވެ. މިއީ އިންސާނާގެ ނަފުސަށް ހަމަޖެހުންނުލިބި، ނުތަނަވަސްކަން ކުރިމަތިވެ އެ ހާލަތު އެގޮތުގައި ދެމިހުރުމެވެ.[ކަސޫލޭ، 1998]\nނަފުސާނީ ދުޅަހެޔޮކަމާ އިސްލާމްދީނާ އެއްވެސް ގުޅުމެއް އޮވެދާނެކަމާމެދު މީހަކު ސުވާލު އުފައްދަފާނެއެވެ. ކީރިތި ޤުރުއާނާއި ސުންނަތުގެ އިތުރުން ޒަމާނީ ދިރާސާއާއި ތަޖުރިބާއިންވެސް މީގެ ޖަވާބު ލިބެއެވެ. "މިޒަމާނުގެ ހޯދުންތަކުން އެނގޭގޮތުގައި އިންސާނާގެ ސިކުނޑީގެ ދުޅަހެޔޮކަމާ ރޫޙާނިއްޔަތާ ގުޅުންވެއެވެ." [އެމަންސް، 2000] ޖާނަލް އޮފް ފެމިލީ ޕްރެކްޓިސްގައި ޑޮކްޓަރުންގެ ޓީމަކުން ލިޔުއްވާފައިވެއެވެ. "ބަލިމީހާއަށް ފަރުވާކުރުމުގައި، ރޫޙާނީ ބަޔަށް އެކަށީގެންވާގޮތުގައި ސަމާލުކަން ދިނުމަކީ އޭނާގެ ބައްޔަށާއި އޭނާގެ އުޅުމަށް ހެޔޮ އަސަރުތަކެއް ކުރާ ކަމެކެވެ. ވީމާ މެޑިކަލް މޮޑެލް، ބަޔޯސައިކޯސޯޝިއަލް-ސްޕިރިޗުއަލް (ބައޮލޮޖީ ނަފުސާނީ އިލްމު އިޖުތިމާއީ އިލްމު އަދި ރޫޙާނިއްޔަތުގެ) ބައި ހިމެނޭގޮތަށް ފުޅާކުރުމަށް އިރުޝާދު ދެމެވެ." ފަރުވާއާ ރޫޙާނިއްޔަތާ ގުޅުން އޮތްކަން މިތަނުގައި ފާހަގަކޮށްފައި އެބަވެއެވެ. "އިސްލާމީ މަފުހޫމުން ބަލާއިރު ރޫޙާނިއްޔަތަކީ މީހާގެ އީމާންތެރިކަމާ ގުޅޭ ބައެވެ."[ޚަޞާވުނާ، 2014]\nނަފުސާނީ ދުޅަހެޔޮކަން ބަޔާންކުރެއްވުމަށް ޤުރުއާނުގައި އައިސްފައިވާ އެއްނަމަކީ إنْشِرَاحُ الصَّدْرُ (ހިތް ތަނަވަސްވެގެންވުން) އެވެ. އަދި ނަފުސާނީ ބަލިމަޑުކަމަށް ޤުރުއާނުގައި ބަޔާންކުރައްވާފައިވާ ދެނަމަކީ ضَيِّقُ الصَّدْرُ (ހިތް ދަތިކަން) އާއި حَيَاتًاضَنْكًا (ދަތި ދިރިއުޅުން) އެވެ. ޠާހާ ސޫރަތުގެ 124 ވަނަ އާޔަތުގައިވެއެވެ. وَمَنْ أَعْرَضَ عَنْ ذِكْرِي فَإِنَّ لَهُ مَعِيشَةً ضَنْكًا "އަދި ތިމަންރަސްކަލާނގެ ޤުރުއާނަށް ފުރަގަސްދީފިމީހާ (ދަންނާށެވެ!) ފަހެ، ހަމަކަށަވަރުން އެމީހަކަށް އޮތީ، ދަތި ދިރިއުޅުމެކެވެ."\nނަފުސާނީގޮތުން ހިތަށް ލިބޭ ހަމަނުޖެހުން ދެބަޔަކަށް ބެހެއެވެ. މީގެތެރެއިން ފުރަތަމަ ބަޔަކީ ޖިސްމާނީ ސަބަބުތަކާހުރެ ކުރިމަތިވާ ނަފުސާނީ މައްސަލަތަކެވެ. މިބައިގައި ހިމެނޭ ނަފުސާނީ މައްސަލަތަކަށް ހައްލު ހޯދޭނީ ތަފާތު ކެމިކަލްތަކާއި މިނޫންވެސް މާއްދީ ތަކެތީގެ ބޭނުންކޮށްގެންނެވެ. ދެވަނަ ބަޔަކީ އިންސާނާގެ އަޚުލާޤިއްޔާތާ ގުޅުންހުރި ނަފުސާނީ މައްސަލަތަކެވެ. މިބައިގައި ހިމެނޭ މައްސަލަތަކަށް ހައްލު ހޯދޭނީ ރޫޙާނީ ފަރުވާއިންނެވެ. މި ރޫޙާނީ ފަރުވާގެ މަގު އިސްލާމްދީނުގައި ގެނެސްދީފައިވެއެވެ.\nނަފުސާނީ ބަލިމަޑުކަމުން ސަލާމަތްވުމަށްޓަކައި ނަފުސާއި ހިތުގެ އީޖާބީ (ޕޮޒިޓިވް) ސިފަތައް އިތުރުކުރުމަކީ ކޮންމެހެން ކުރަންޖެހޭނެ ކަމެކެވެ. އެގޮތުން ޤުރުއާނުގައި އަންގަވާފައިވާ، ނަފުސުގެ އީޖާބީ ސިފަތަކުގެ ތެރޭގައި: ﷲ އަށް ބިރުވެތިވުމާއި، އީމާންތެރިކަމާއި، އެހެންމީހުންނަށް އިސްކަން ދިނުން ހިމެނެއެވެ. އަދި ހިތުގެ އީޖާބީ ސިފަތަކުގެ ތެރޭގައި: ރަޙުމާއި، މަޑުމޮޅިކަމާއި، ސާފުތާހިރުކަމާއި ސަލާމަތް ސިއްހަތު ހިމެނެއެވެ.\nނަފުސާނީ ދުޅަހެޔޮކަމަށްޓަކައި ނަފުސާއި ހިތުގެ އީޖާބީ ސިފަތައް އިތުރުކުރުމާއެކު ނަފުސު ތަރައްގީ ކުރުމަށްޓަކައިވެސް ކަންތައްތަކެއް ކުރަންޖެހެއެވެ. އެގޮތުން ކުރެވޭނެ އެންމެ މުހިއްމު ކަންކަމަކީ ތައުބާވުމާއި، ހެޔޮކަމުގެ މަގަށް ނަފުސު ހާނުވަން މަސައްކަތްކުރުމާއި، މުންކަރާތްތަކާ ދުރުހެލިވުމެވެ.\nއިސްވެ ދިޔަ ކަންތައްތަކުގެ އިތުރުން ނަފުސާއި ހިތުގެ ޣައިރު އީޖާބީ (ނެގެޓިވް) ސިފަތައް މަދުކުރުމަކީވެސް ކޮންމެހެން ކުރަންޖެހޭނެ ކަމެކެވެ. ޤުރުއާނުގައި އަންގަވާފައިވާ ނަފުސުގެ ޣައިރު އީޖާބީ ސިފަތަކުގެތެރޭގައި: އިސްރާފުކުރުމާއި، ޙަސަދަވެރިވުމާއި، ދަހިވެތިކަމާއި، އަނިޔާވެރިވުމާއި، ފިތުނަވެރިކަމާއި، މަކަރާއި ހީލަތް ހެދުމާއި، ޚިޔާނާތްތެރިކަމާއި، އަދި ހަށިގަނޑުގެ ޝަހުވަތްތައް ހިމެނެއެވެ. އަދި ހިތުގެ ޣައިރު އީޖާބީ ސިފަތަކުގެތެރޭގައި: ނުބައި ހީތައްކުރުމާއި، ހިތްހަރުކަށިވުމާއި، ވަސްވާސްވެރިކަން ހިމެނެއެވެ.\nނަފުސާނީ ދުޅަހެޔޮކަމަށްޓަކައި އިސްލާމްދީން ދައްކަވާފައިވާ އަނެއް މަގަކީ ހިތަށްޖެހޭ ބަލިތަކުން ސަލާމަތްވުމެވެ. އޭގެތެރޭގައި: ނޭނގުން ނުވަތަ ޖާހިލުކަމާއި، އެކަކު އަނެކަކުގެ މައްޗަށް ނުނިޔަތްލުމާއި، އިންތިހާ ދަރަޖައިގެ ރުޅިއާއި، ކިބުރުވެރިކަމާއެކު ޖަދަލުކުރުމާއި، އަދި މުނާފިޤުކަން ހިމެނެއެވެ.\nނަފްސާނީ ދުޅަހެޔޮކަމަށްޓަކައި، ހެޔޮލަފާ މީހުން ދިރިއުޅޭ މުޖުތަމައެއްގައި ދިރިއުޅުމަކީވެސް މުހިއްމުކަމެކެވެ. އެހެނީ ފަރުދީގޮތުން ނުކުރެވޭ ބައެއް ކަންތައްތައް، ތިމާގެ ވަށައިގެން އުޅޭ މީހުން ކުރާތަން ފެނުމުން އެކަމަށް ޝައުޤުވެރިވެގެން ކުރެވޭތަން އާދެއެވެ. ރަނގަޅު މީހުން ދިރިއުޅޭ މުޖުތަމައަކުން ފެންނާނީ ރަނގަޅު ކަންތައްތަކެވެ. އަދި ނުބައި މީހުން ދިރިއުޅޭ މުޖުތަމައަކުން ފެންނާނީ ނުބައި ކަންތައްތަކެވެ. އެހެންކަމުން ޞާލިޙު މުޖުތަމައެއްގައި ދިރިއުޅުމަކީ ނަފުސު ތާހިރުކުރުމުގައި މުހިންމު ދައުރެއް އަދާކުރާކަމެކެވެ.\nނަފުސާނީ ބަލިމަޑުކަމެއްގެ ތެރެއަށް މީހާ ހުށަހެޅިދާ އެއް ސަބަބަކީ އަމިއްލަ ނުކުޅެދުންތެރިކަމެވެ. މިސާލަކަށް މީހާއަކީ ނުބައި ޢަމަލުތައް ކުރުމުގައި ދެވިހިފާފައިވާ މީހެއްކަމުގައި ވެދާނެއެވެ. އެފަދަ މީހާ ހިމެނެނީ އޭނާގެ އަމިއްލަ ނަފްސުގެ ހައްގުތަކާއި އާއިލާގެ ހައްގުތަކާއި އަދި މުޖުތަމައުގައި އޭނާ އަދާކުރަންޖެހޭ ހައްގުތައް އަދާކުރުމަށް ނުކުޅެދުންތެރިވެފައިވާ މީހެއްކަމުގައެވެ. މި ނުކުޅެދުންތެރިކަމުގެ އެންމެ ފަހު ނަތީޖާއަކީ ހިތާމައާއި މޮޅިވެރިކަމާއި ހިތް ނުތަނަވަސްވުމާ ކުރިމަތިލާންޖެހުމެވެ. އަމިއްލަ ނުކުޅެދުންތެރިކަމާ ކުރިމަތިލާންޖެހޭ މައިގަނޑު ސަބަބަކީ ﷲ ހަނދުމަކުރުމާއި ދުރުހެލިވުމެވެ. އެކަލާނގެ އަމުރުފުޅުތަކާއި ނަހީތައް ހަނދާން ނައްތައިލުމެވެ.\nރަސޫލުﷲ ޞައްލަﷲ ޢަލައިހި ވަސައްލަމަ އިރުޝާދުދެއްވާފައިވަނީ ސަބަބުތަކުގައި ހިފުމާއެކު ކޮންމެ ކަމެއްގައިވެސް ﷲގެ ހަޒުރަތުން ވާތްގާއި މަދަދަށް އެދުމަށެވެ. މޮޅިވެރިކަމާއި ހިތާމަތަކާއި ނަފުސާނީ އަދި ޖިސްމާނީ ބަލިމަޑުކަމުން ސަލާމަތްކޮށްދެއްވުން އެދި ދުޢާކުރުމަށް އަންގަވައި އެކަމަށް އެކަލޭގެފާނު ގިނަގިނައިން ދުޢާކުރެއްވިއެވެ. އެގޮތުން ކުރެއްވި އެއްދުޢާއަކީ اللَّهُمَّ إِنِّي أَعُوذُ بِكَ مِنَ الْهَمِّ وَالْحَزَنِ، وَالْعَجْزِ وَالْكَسَلِ، وَالْبُخْلِ وَالْجُبْنِ ، وَضَلَعِ الدَّيْنِ، وَغَلَبَةِ الرِّجَالِ[ބުޚާރީ: 6363] މިއެވެ.\nމިޒަމާނުގެ ޢިލްމީ ހޯދުންތަކުގެ އަލީގައި، ނަފުސާނީ ބަލިތަކަށް ފަރުވާކުރުމަށްޓަކައި ދެވޭ އިރުޝާދުތަކަކީވެސް އިސްލާމްދީނުގައި އެކަންކަމުގެ އަސްލު ބަޔާންކުރައްވާފައިވާ ކަންތައްތަކެވެ. އޭގެތެރޭގައި: ބަނގުރަލާއި މަސްތުވާތަކެއްޗާ ދުރުހެލިވުމާއި، ރަނގަޅު ކާނާ ބޭނުންކުރުމާއި، ކަސްރަތުކުރުމާއި، އެކަށީގެންވާ ގޮތުގައި ނިދުންފަދަ ކަންތައްތައް ހިމެނެއެވެ. އަދި ހަމަމިއާއެކު، ނަފުސާނީ ބަލިމަޑުކަމެއް ކުރިމަތިވެފައިވާ މީހުންނާމެދު ކަންތައްތައް ކުރުމަށް ދެވިފައިވާ އިރުޝާދުތަކަކީވެސް އިސްލާމްދީނުގެ ގިއުގަނޑުގެތެރޭގައި ހިމެނޭ އިރުޝާދު ތަކެކެވެ. އޭގެތެރޭގައި: ކެތްތެރިވުމާއި، ބަލިމީހާއަށް އަޅައިލުމާއި، އެފަދަ މީހުން އެކަހެރިކޮށްނުލުން ފަދަ ކަންކަން ހިމެނެއެވެ.\nނަފުސާނީ ބަލިމަޑުކަމުން ސަލާމަތްވުމަށްޓަކައި، ޠިއްބީގޮތުން ހޯދާފައިވާ ޒަމާނީ ފަރުވާއާއި އިރުޝާދުތައް ލިބިގަންނަންވާނެއެވެ. ހަމައެއާއެކު ނަފުސާނީ ދުޅަހެޔޮކަމަށްޓަކައި އިސްލާމްދީނުގައި އައިސްފައިވާ އިރުޝާދުތަކަށްވެސް އަމަލުކުރަންވާނެެއެވެ. ޒަމާނީ ބޭސްފަރުވާގެ ނިޒާމާއެކު، ރޫޙާނިއްޔަތަށް ދެވޭ ފަރުވާއަކީވެސް މުހިންމު އެއްޗެއްކަން ސާބިތުވެފައިވެއެވެ. ނަފުސާނީ ބަލިމަޑުކަމެއްގައިވާމީހާ، އިބުނުލްޤައްޔުމުގެ މިބަސްފުޅާމެދު ވިސްނާލުން ރަނގަޅެވެ. "ފާއިތުވެގޮސްފައިވާ ކަމެއް، ހިތާމައިން ރަނގަޅެއްނުކުރެވޭނެއެވެ! އެހެނެއްކަމަކު އެކަން ރަނގަޅުކުރެވޭނީ ހިތުގެ ރުހުމާއި، ކެތްތެރިކަމާއި، ﷲ އަށް ޙަމްދުކުރުމާއި، އެކަލާނގެ މިންވަރުފުޅަށް އީމާންވުމާ މިކަންކަމުންނެވެ." [އިބުނުލްޤައްޔުމް، 1998، 327]\nޓީޗަރުންނަށް ނަފްސާނީ އެހީގެ ތަމްރީން ދޭން ފަށައިފި\nސިކުނޑީގެ މައްސަލަތައް ހުންނަ ދުވަސްވީ މީހުން އިތުރުވަނީ


Sekulovski ge contrect hama vejje\nމާޒިޔާއަށް ލީގް ޗެމްޕިއަންކަން ހޯދައިދިނުމަށް ފަހު ސެކްލޮސްކީ، ލީގްގެ ޝީލްޑް ހިފައިގެން ފޮޓޯއަކަށް ހުއްޓި\nކޮރޯނާ ވައިރަސްގެ ސަބަބުން މާޒިޔާއަށް ފުޓްބޯޅަ ސީޒަން ނުނިމުނު ނަމަވެސް، އެޓީމުން މެސަޑޯނިއާގެ ކޯޗް މަރުޔާން ސެކްލޮސްކީ އާ އެކު ހަދާފައިވާ ކޮންޓްރެކްޓް ހަމަ ވެއްޖެ\nނިމިދިޔަ ސީޒަންގެ ދިވެހި ޕްރިމިއާ ލީގްގެ ޗެމްޕިއަން މާޒިޔާއަށް ހޯދައިދިން ކޯޗްގެ ކޮންޓްރެކްޓް ހަމަވީ މާޗް މަހުގެ 31 ވަނަ ދުވަހު އެވެ. ރާއްޖޭގެ ލީގްގެ ދެ ވަނަ ޓީމުގެ ހައިސިއްޔަތުން އޭއެފްސީ ކަޕުން މާޒިޔާއަށް ފުރުސަތު ލިބުނީ ކޮލިފައިން ބުރުންނެވެ. ސެކްލޮސްކީގެ ކޯޗް ކަމުގެ ދަށުން ކޮލިފައިން ބުރުގައި ބަންގުލަދޭޝްގެ ޑާކާ އަބަހާނީ އާއި އިންޑިއާގެ ގަދަ ބާރު ބެންގަލޫރު އެފްސީ ބަލި ކޮށް، މާޒިޔާއިން އޭއެފްސީ ކަޕްގެ ގުރޫޕް ސްޓޭޖުން ޖާގަ ހޯދި އެވެ.\nގުރޫޕް ސްޓޭޖުގައި މާޒިޔާއިން ކުޅުނު ފުރަތަމަ މެޗުގައި މިދިޔަ މަހުގެ 10 ވަނަ ދުވަހު އިންޑިއާގައި ޗެންނާއީ ސިޓީއާ ދެކޮޅަށް ކުޅުނު މެޗު ނިމުނީ 2-2 ން އެއްވަރު ވެގެންނެވެ. އެ މެޗަށް ފަހު، ކޮވިޑް-19 އާ ގުޅިގެން އޭއެފްސީގެ ހުރިހާ މުބާރާތެއް ފަސް ކުރި އެވެ.\nސެކްލޮސްކީ ބުނީ، ކުރިންވެސް ވާހަކަ ދެކެވިފައި ވާނީ އޭނާގެ ކޮންޓްރެކްޓް އާ ކުރުމަށް ކަމަށެވެ. އެހެންނަމަވެސް ކޮރޯނާ ވައިރަސް އާއެކު ފަސް ކުރި އޭއެފްސީ ކަޕް ފަށާނެ ދުވަހެއް ނޭންގޭތީ ކޮންޓްރެކްޓް އާ ނުކުރަން ނިންމީ ކަމަށެވެ. އޭނާ ބުނީ މިހާލަތަކީ އެއްވެސް ކަމެއް ޕްލޭން ކޮށްގެން ކުރެވެން އޮތް ހާލަތެއް ނޫން ކަމަށެވެ.\nއޭނާގެ ކޮންޓްރެކްޓް ހަމަވި ފަހުންވެސް ދެ މަސް ދުވަހަށް ވުރެ ދިގު މުއްދަތެއް ފާއިތުވީއިރުވެސް އޭނާ ހުންނަން ޖެހުނީ ރާއްޖޭގަ އެވެ. ކޮރޯނާ ވައިރަސް އާ ގުޅިގެން ރާއްޖެ އާއި މެސަޑޯނިއާގެ އެއާޕޯޓްވެސް ބަންދުކޮށްފައި ވުމުން އޭނާ އަޑް ފުރޭނެ ގޮތެއް ނެތެވެ.\nކުލަބުގެ ކޮންޓްރެކްޓްގައި ނެތް ނަމަވެސް އޭނާ އާ އެކު މާޒިޔާގެ މެނޭޖުމެންޓުން ތިބުމުން ސެކްލޮސްކީ ވަނީ އެކަން ވަރަށް ބޮޑަށް ފާހަގަ ކޮށްފަ އެވެ.\n"ކޮންޓްރެކްޓް ހަމަވި ފަހުންވެސް ދެ މަސް ވީ، އެކަމަކުވެސް މާޒިޔާގެ މެނޭޖުމެންޓުން އަހަންނަށް ބަރާބަރަށް އެހީތެރިކަން ފޯރު ކޮށްދޭ،" ސެކްލޮސްކީ ބުންޏެވެ. "މާޒިޔާގެ ޗެއާމަން އާއި މެނޭޖުމެންޓުގެ މިހާލަތުގައިވެސް އަހަންނަށް ލިބޭ ސަޕޯޓް ޝުކުރުވެރި ކަމާއެކު ފާހަގަ ކުރަން."\nމާޒިޔާގެ ބިދޭސީ ކުޅުންތެރިންގެ ކޮންޓްރެކްޓްވެސް ވަނީ ހަމަވެފަ އެވެ. އެ ޓީމުގެ އަފްގާނިސްތާންގެ ދެ ކުޅުންތެރިން ކަމަށްވާ، ގޯލްކީޕަރު އޮވިއަސް އަޒީޒީ އާއި ޑިފެންޑަރު ޝަރީފް މުހައްމަދު ރާއްޖެއިން ދިޔަ ނަމަވެސް ސާބިއާގެ މިޑްފީލްޑަރު ޕީޓާ ޕްލަނިޗް އާއި ފޯވަޑް ކޯނޭލިއަސް ސްޓްވާޓް (ކޯނޭ) ހުރީ އަދިވެސް ރާއްޖޭގަ އެވެ.


Rilwan Ge Mahsalaigai PG Dhahkavaa Vaahakafulhu High Court In Thakuraarkoh Dhogukohfi - Vaguthu\nކޮވިޑް-19: ގިނަ ގައުމުތައް ހުޅުވާލަނީ - 52 މިނެޓް ކުރިން\nރިލްވާންގެ މައްސަލައިގައި ޕީޖީ ދައްކަވާ ވާހަކަފުޅު ހައިކޯޓުން ތަކުރާރުކޮށް ދޮގުކޮށްފި\n2 އަހަރު ކުރިން ( އޮގަސްޓް 9, 2019 )\nޕްރޮސެކުއުޓަރ ޖެނެރަލް (ޕީޖީ) އައިޝަތު ބިސާމް – ފޮޓޯ: ރައީސް އޮފީސް\nޕްރޮސިކިއުޓާ ޖެނަރަލް (ޕީޖީ) އައިޝަތު ބިޝާމް، ނޫސްވެރިޔާ ރިލްވާންގެ މައްސަލާގައި ހަގީގަތް އޮޅޭ ގޮތަށް މައުލޫމާތު ހިއްސާ ކުރައްވަމުން ގެންދަވާ ކަމަށް ވިދާޅުވެ އެމައްސަލައިގައި ބިޝާމް ދައްކަވާ ވާހަކަފުޅު ހައިކޯޓުން އަނެއްކާވެސް ދޮގުކޮށްފިއެވެ.\nރިލްވާން ގެއްލުވާލި މައްސަލައިގައި ދައުވާ ކުރި ދެމީހުންގެ މައްޗަށް ކްރިމިނަލް ކޯޓުގައި އުފުލި ދައުވާ ސާބިތުނުވުމުން އެމައްސަލަ އިސްތިއުނާފް ކުރުމުގެ ހުއްދައަކަށް ހައިކޯޓުގައި އެދިފައި ވާނެ ކަމަށް ބިޝާމް ވިދާޅުވެއެވެ. ނަމަވެސް ހައިކޯޓުން ވިދާޅުވަނީ އެފަދަ ހުއްދައަކަށް އެދިފައި ނެތް ކަމަށެވެ.\nހައިކޯޓުން މިރޭ ނެރުނު ބަޔާނެއްގައި ވިދާޅުވީ އެމައްސަލަ އިސްތިޢުނާފުކުރުމަށް ޤަސްދުކުރައްވާކަމަށް ވިދާޅުވެ، 2018 ވަނަ އަހަރުގެ އޮގަސްޓު މަހުގެ2ވީ ބުރާސްފަތި ދުވަހު، ޕްރޮސިކިއުޓަރ ޖެނެރަލްގެ އޮފީހުގެ ފަރާތުން ހައިކޯޓަށް ސިޓީއެއް ފޮނުއްވާފައިވާ ކަމަށެވެ.\nމި ސިޓީގައި ވިދާޅުވެފައިވަނީ އެމައްސަލަ އިސްތިޢުނާފު ކުރެއްވުމަށް ޤަސްދުކުރައްވާތީ، އެ މައްސަލައިގެ ޝަރީޢަތް ނިމުމުގެ ގޮތުގެރިޕޯޓް ލިބިވަޑައިގަތުމުން މައްސަލަ އިސްތިޢުނާފުކުރުމަށް ހުށަހެޅުއްވުމުގެ ހުއްދަ ދެއްވުން އެދިވަޑައިގަންނަވާ ކަމަށެވެ.\nސިޓީއަށް، ހައިކޯޓުން، 2018 އޮގަސްޓް މަހުގެ6ވީ ހޯމަ ދުވަހު ދިން ޖަވާބުގައި ދަންނަވާފައިވާނީ، "ފުރަތަމަ މަރުހަލާގެ ކޯޓަކުން ނުވަތަ ޓްރައިބިއުނަލްއަކުން ނިންމާ ނިންމުން އިސްތިޢުނާފަށް ހުށަހަޅަން ޖެހޭ މުއްދަތުކަމުގައިވާ ދިވެހިރާއްޖޭގެ ސުޕްރީމް ކޯޓުގެ ސަރކިއުލަރގައި ބަޔާންކުރައްވާފައިވާ 10 ދުވަސް ފާއިތުވުމަށް ފަހު ހުށަހަޅާ މައްސަލައެއްނަމަ، އެ މައްސަލައެއް ހުށަހަޅަން ޖެހޭނީ ހައިކޯޓުގެ ގަވާއިދުގެ 29 ވަނަ މާއްދާގެ (ނ) ގެ ދަށުން އިސްތިޢުނާފުކުރުމުގެ ހުއްދައަށް އެދިކަމުގައި ދެންނެވީމެވެ. އަދި މި ދެންނެވުނު މާއްދާގެ ދަށުން މައްސަލަ ހުށަހެޅުމުން ގަވައިދާ އެއްގޮތްވާ ގޮތުގެ މަތިން އެ މައްސަލައަކާއި މެދު ގޮތެއް ނިންމޭނެ ކަމުގައި ދަންނަވަމެވެ" މިފަދައިން ކަމަށް ހައިކޯޓުން ވިދާޅުވެއެވެ.\nއެ މުޢާމަލާތުގެ އިތުރުން ހައިކޯޓާއި ޕްރޮސިކިއުޓަރ ޖެނެރަލްގެ އޮފީހާއި ދެމެދު އެއްވެސް މުޢާމަލާތެއް ކޮށްފައިނުވާ ކަމަށް ހައިކޯޓުން ވިދާޅުވިއެވެ. އަދި 2018،6އޮގަސްޓުގައި ހައި ކޯޓުން ޕްރޮސިކިއުޓަރ ޖެނެރަލްގެ އޮފީހަށް ޖަވާބު ދީފައިވީ ނަމަވެސް، އެ ފަހުން އެއް އަހަރު ދުވަސްވެފައިވާ އިރުވެސް މައްސަލަ އިސްތިޢުނާފު ކުރައްވާކަށްވެސް އަދި އިސްތިޢުނާފު ކުރެއްވުމުގެ ހުއްދައަށް އަދިވެސް ހައި ކޯޓަށް ހުށަހަޅުއްވާފައި ނުވާ ކަމަށް ހައިކޯޓުން ވިދާޅުވިއެވެ.\nރިލްވާންގެ މައްސަލައިގައި ބިޝާމް އިތުރުފުޅު ހައްދަވަމުން ގެންދަވާ ކަމުގެ ތުހުމަތު ކުރެވިފައި ވާއިރު ބިޝާމްގެ އިތުބާރުނެތް ކަމުގެ މައްސަލަ މަޖިލީހަށް ހުށަހަޅަން އެމްޑީޕީ އިން މިހާރު ދަނީ މަޝްވަރާ ކުރަމުންނެވެ.\nނިރުބަވެރިއެއް ކަމަށް ބުނާ އަމީން މިނިވަންކޮށްފި\nއޮގަސްޓް 9, 2019 23:02\nބިސާމުގެ ފޫކޮޅު ފެނިފަ މަޖްލިސް ރައީސް އެއިންނަވަނީ އިތުބާރު ނެތްކަމަށް މައްސަލަ ވައްދަންވެސް ބޭނުން ނުވެފަ\nއޮގަސްޓް 10, 2019 01:11\nޕީޖީ ވެސް އަދި ކޯޓުން ވެސް ވިދާޅުވަނީ ތެދު މައްސަލަޔަކީ މިސްއަންޑަސްޓޭންޑިން ޕީޖީން ވިސްނިފާ އޮތްގޮތުން ޕީޖީން ވަނީ ހުއްދައަށް އެދި ސިޓީއެއް ހުށަހަޅާފަ . ގަވާއިދުގަ ވާގޮތުން ހުއްދަ އަށް އެދިވެސް ހުށަހަލަންޖެހެނީ މައްސަލަ ސަރީއަތަށް ހުށަހަޅާގޮތަށް މިތަފާތުގެ ސަބަބުން އޮޅުންވަނީ އަރާފަ . ވީމާ ޕީޖީ ވެސް އަދި ކޯޓުންވެސް ދޮގެއްނުހަދާ.\nއޮގަސްޓް 10, 2019 02:00\nއެއޮތީ އެއްނު އިސްތިއުނާފް ކުރުމުގެ ހުއްދަދެއްވުން އެދެމޭ ޕީޖީ ގެ ސިޓީގަ އޮތްކަމަށް....އެބުނާ ގަވާއިދެއްގެ ދަށުން ވިޔަސް މަތިންވިޔަސް ދެންވެސް ސިޓީގައި ލިޔެވޭނީ ހަމަ އެހެންކަންނޭގެ...ކޮންމެވެސް ކަންތައްގަނޑެއް އެބައުޅޭ...ވަރަށް ނުބައި ގޭސްތަށް ގައުމުތެރޭ އަނބުރަން ފަށައިފި...\nއޮގަސްޓް 12, 2019 06:46\nއިސްތިއުނާފުކުރުމުގެ ހުއްދައަކަށް އެދި ދޯ ހައިކޯޓުގައި އެދުނީ. ދެން ހައިކޯޓުން އެއޮތީ ޖަވާބުދީފަ ގަވައިދުން މައްސަލަ ހުށައަޅަން. ޕީޖީ އިން މައްސަލަ ހުށައަޅާފަ އެއް ނެތް. އެހެންވީމާ ހުއްދައަށް އެދި ކޯޓަށްވާނީ ސިޓީފޮނުވާފައޭ ބުނެ ކޯޓުގެ ބޮލަަށް މައްސަލަ ކަނޑާ ނިންމާނުލެވޭނެ. ޕީޖީ ދަންނާނެ އިސްތިއުނާފް ނުކުރާކަން. ހައިކޯޓުން ފޮނުވި ޖަވާބުގައި އޮތީ ކީކޭކަން. ހައިކޯޓުން ޕީޖީ އެހަދަނީ ދޮގެއްކަމަށް ބުނުމުން ހައިކޯޓަށް ސިޓީ ފޮނުވި ޕީޖީ ވަރަށް ރަނގަޅަށް ރިކޯޑް ބަލަހައްޓާ\nއޮގަސްޓް 12, 2019 07:00\nޕީޖީ ތިޔަކަމުގައި ބެދޭ. މިއަކު އޮޅުމެއް ނެތް. ޕީޖީ ހެދީ ދޮގު. އެހެނީ ހުއްދައަކަށް އެދި ފޮނުވި ސިޓީއަށް ހައިކޯޓުން މައްސަލަ ކުރިއަށް ގެންދަންވީގޮތުގެ ޖަވާބު ދީފައި އޮއްވާ ދެން އަލަކުން ނުބުނެވޭނެ ހުއްދައަކަށްވާނީ އެދިފައޭ. ޕީޖީ ރިކޯޑް ބަލަހައްޓާކަން ސާބިތުކުރަން ކޯޓަށް ފޮނުވި ސިޓީގެ ތާރީޚު ހާމަކުރީ ހިތުން ހައިކޯޓު ލަދުވެސް ގަންނުވާލަން. އެކަމަކު އެސިޓީއަށް ކޯޓުން ދިން ޖަވާބު ހާމަކުރަން ބޭނުންނުވީ ޕީޖީ ހެދި ދޮގު އަމިއްލައަށް ބޭޒާރުކުރަން ބޭނުނުން ނުވާތީ. ކޯޓުން މިކުރިކަމަކީ ޕީޖީ ދެފެންދޭތެރެއަށް ދޫކުރި ތެދެއްހެން ހީވާ ދޮގު އެއީ އޮޅުވާލުމެއްކަން ބޭޒާރުކޮށްލީ


galehiri: ހުވަދުއަތޮޅުގެ ފާހަގަކުރެވޭ ޝަޚުޞިއްޔަތެއް\nހުވަދުއަތޮޅުގެ ފާހަގަކުރެވޭ ޝަޚުޞިއްޔަތެއް\nފައިސާވެރިކަމާ ޖާހާ ޢިއްޒަތާ ބޮޑު މަޤާމެއް ލިބިފައިވުމަކީ، ޝަޚްޞީގޮތުން ކޮންމެހެން މީހެއްގެކިބައިން ފާހަގަކުރެވެންޖެހޭ ރަނގަޅުކަންކަމެއް ނޫނެވެ. ޝަޚްޞީގޮތުން މީހެއްގެ ފާހަގަކުރަންޖެހެނީ،އެމީހެއްގެކިބައިގައި ހުރި ރަނގަޅު ސިފަތަކެވެ. ރަނގަޅު ކަންކަމެވެ. ނުބައި ކަންކަމެއްނޫނެވެ.\nހުވަދުއަތޮޅަށް ވަރަށް މަޝްހޫރު ކުރީގެ ކަތީބެއްކަމަށްވާ، ދެއްވަދޫ ޑޯރެންސީވިލާ އަލްފާޟިލް މުޙައްމަދު މުނީރަކީ އަޅުގަނޑަށް ފާހަގަކުރެވޭ ރަނގަޅު ސިފަތަކެއް ފެނުނު ޝަޚުޞިއްޔަތެކެވެ. އެއީ އޭނާއަށްވުރެ ދޮށީމީހުންގެ މުޙައްމާ ކަތީބެވެ. ހަނގު މީހުންގެ މުޙައްމާބެއެވެ. އޭނާ ކުއްލިގޮތަކަށް ދެއްވަދޫގައި އަވަހާރަވީކަން އަޅުގަނޑަށްއެނގުނީ އެޚަބަރުލިޔެފައިވާ ވެބްސައިޓަކުންނެވެ. އަވަހާރަވީތާ ދުވަސްތަކެއް ފަހުންނެވެ.\nމުޙައްމާބެ އަވަހާރަވީތާ ދުވަސްތަކެއްގެފަހުން އެލިޔުންފެނިގެން އެކަންއެނގުމުން ހިތަށްއެރީ، އުޅުމާ ގުޅުމުގެބޮޑުކަން އަޅުގަނޑާ އެއްވަރަށް އެބޭފުޅެއްގެ ޢާއިލާއަށްވެސް އެކަން އެނގިވަޑައިގަންނަވާއިރު، އެހާ ކުއްލިގޮތަކަށް އެބޭފުޅަކުއަވަހާރަވެ ގިނަދުވަސް ތަކެއް ވޭތިވެދިޔައިރުވެސް އެކަމެއްނޭނގުނެވެ. އެހެންވީމާ ގިނަގޮތްގޮތުން ބަލާއިރު މިއުޅެވެނީ އުޅެންޖެހޭ ވަރަށްވުރެ މާފަހަތުގައިތާއެވެ.\nމުޙައްމާބެ އަވަހާރަވީ ޚަބަރުގާ “ދެއްވަދޫ ކަތީބު ކަމުގެ މަޤާމުގާ އޭނާ ހުންނަވަނިކޮށް ހުވަދު އަތޮޅުގައި ހިނގި ބަޣާވާތާގުޅިގެން އޭނާ މާލެ ގެނައިކަމާ، ޖަލުގައި ދުވަސްކޮޅެއް ހޭދަކުރެއްވުމަށްފަހު އެނބުރި ރަށަށް ވަޑައިގެންނެވިއިރު، ކަތީބުކަމުގެ މަގާމުން ވަނީ ވަކިވެފާކަމަށް] ލިޔުއްވާފައިވެއެވެ. މުޙައްމާބެގެ ރަށަށް ނިސްބަތްވާ ސައިޓެއްގައިޚަބަރު ލިޔުއްވި ޒުވާން މުރާސިލަކީ، އަޅުގަނޑުމެންގެވެސް ގާތް ބޭފުޅެކެވެ. ޚަބަރުގެއިތުރަށް އޭގައި ހާމަކުރައްވާފައިވަނީވެސް އޭނާއަށް އެނގިވަޑައިގެންނެވި މަޢުލޫމާތެވެ. އެނގިވަޑައިނުގަންނަވާ މަޢުލޫމާތެއްއޭނާއަށް ހާމަނުކުރެއްވި އޮތުމަކީ އެއްގޮތަކަށްވެސް އުނިކަމެއްނޫނެވެ. އެއީ ހިނގަމުންދާ އަދި ހިނގަމުންދާނޭ ކަމެއްވެސްމެއެވެ. ކޮންމެއަކަސް ޒުވާން މުރާސިލް އެދުވަހު މުޙައްމާބެ އަވަހާރަވީކަން ހާމަ ކުރައްވާފައި ނެތްނަމަ، އެކަން އެނގެންޖެހޭ ކޮންމެވެސް ބަޔަކަށް އެކަން ނޭނގިދުވަސްތަކެއް ވޭތިވެދިޔުމަކީ ވެދާނެކަމެކެވެ. ކޮންމެއަކަސް ޒުވާން މުރާސިލް އެކުރެއްވި މަސައްކަތަށްޓަކައި ޝުކުރުޙައްޤެވެ.\nއިނގިރޭސިންގެ މަކަރުވެރި ބަޔަކު އަޑީގާތިބެގެން، އައްޑޫ، ހުވަދޫ، ފުވައްމުލަކުގައި ހަމަނުޖެހުމެއްހިންގި ދުވަސްވަރެއް މާޒީވެ ގޮސްފައިވެއެވެ. ހުވަދުއަތޮޅުގައި ދެވަނަފަހަރަށް އެހަމަނުޖެހުން ހިނގިއިރުމުޙައްމާބެ ހުންނެވީ، ދެއްވަދޫ ކަތީބަކަށެވެ. އެ ފަހަރުގެ ހަމަނުޖެހުމާގުޅިގެން މާލެ ގެނައި މީހުންގެތެރޭ އޭނާ ހިމެނެއެވެ. މުޙައްމާބެއަށް އެކަން މެދުވެރިވީ ސަބަބު ގުޅިފާވަނީ އެދުވަސްވަރު ގިނަބަޔަށް ސީދާފެންނަ ފަށުގާ ހިނގަމުންދިޔަ ބައެއް ކަންކަމާއެވެ. އެހަމަނުޖެހުމުގާ މުޙައްމާބެއަށް މަޖުބޫރުވީ އެފަދަކަމެއްގާ ޢާއްމުކޮށްއޮންނަ ބޮޑު ދެގޮތުން ކޮންމެވެސް އެއްގޮތެއް ނިންމަވާށެވެ. އެހެންކަމުން އޭނާ ދެކިވަޑައިގެންނެވި ރަނގަޅުގޮތް ޚިޔާރުކުރެއްވީއެވެ. އެގޮތް ޚިޔާރުނުކުރެއްވިނަމަ، އޭނާގެ ނަފުސާ މުދަލަށް އެދުވަސްވަރުގެ ކަންކަން ހުރިގޮތުން ވަރަށް ދެރަގޮތެއްވާނެކަން ޔަޤީންކުރެއްވިއެވެ. އޭނާ ޚިޔާރުނުކުރެއްވިގޮތަކީ އެފަހަރުގެ ހަމަނުޖެހުމާ ސީދާ ދެކޮޅުވުމުގެ ސަބަބުން އޭނާގެ ނަފުސާ މުދަލަށް ދެރަގޮތެއްވުމެވެ\nއެހަމަނުޖެހުމުގާ މީހުންގެލޮލަށް ފެންނަފަށުގައި އަތޮޅުގައި އިސްކޮށްތިއްބެވީ އޭނާއާ ގާތް ބައެއް ބޭފުޅުންނަށްވިއަސް އެދުވަސްވަރުކުރިމަތިވާ ބައެއް ޙާލަތުގާ އެ ބޭފުޅުންނަށްވެސް ބާރު ނުފޯރުއްވޭނޭ ކަންކަން ހިނގަމުންދިޔައެވެ. އެދުވަސްވަރު ކުރިމަތިވާކަމެއް ގޯސްވެ އެކަމެއް ހުއްޓުވަން، ނުވަތަ ކަމެއް ރަނގަޅުވެ އެކަމެއް ދެމެހެއްޓުމަށްވިޔަސް، ވެރިއެއްގެ، ރައްޔިތެއްގެ، އިންސާނީ އެއްވެސްބާރެއް އެކަމަކަށްނުފޯރާ ކަންކަމާ ޙާލަތު ކުރިމަތިވަމުން ދިޔައެވެ. އެއީ އެދުވަސްވަރު އެންމެނަށް ފެނި، އެނގި، ބާވެ، ކަށަވަރުވެފައިވާ ކަމެކެވެ. މުޙައްމާބެޚިޔާރުކުރައްވާ ގޮތަކުން ދެން އޭނާއާ ކުރިމަތިވާނޭ ދެރަކަމަކީ އޭނާ ވެރީންނާ ގާތްވުމަކުން ނުވުމަކުންވެސް، އެއްވެސް ފައިދާއެއް ނުކޮށް ހިނގައިދާނޭ ކަމެއްކަން މުޙައްމާބެ ދެނެވަޑައިގަނެއެވެ. އެދުވަސްވަރުގިނަ މީހުންނަށް ފެނިފާވަނީވެސް އެކަން އެހެންވަމުންދިޔަ ތަނެވެ.\nއެ ފަހަރުގެ ހަމަނުޖެހުމާގުޅިގެން މާލެ ގެންދެވި ބަންދުގައި ދުވަސްތަކެއް ހޭދަވުމަށްފަހު، މުޙައްމާބެ މިނިވަންވީއިރު އޭނާއަކީ ހުވަދުއަތޮޅުގެ ހަމަނުޖެހުމުގެ އިސް ބައިވެރިއެއްކަމަށް ބަލައިގެން އޭނާގެދޯންޏާ ބައެއް މުދާތައްވަނީ ސަރުކާރުގެފަރާތުން މާލެ ގެންގޮސްފައެވެ. ފަހުން އެދޯނި އޭނާއާ ސަރުކާރުން ޙަވާލުކުރިއިރު، ދޯނި ރަށަށް ގެންދެވޭނޭގޮތެއް އޭނާއަށް ސަރުކާރުން ތަނަވަސްކޮށް ދެއްވާފައިނުވީމާ ހުޅުލޭގައި ދޯނި ހަލާކުވެ ނެތިދިޔުމީ ލިބިވަޑައިގެންނެވި ބޮޑުގެއްލުމެކެވެ. އެފަހަރުގެ ބަންދުން މިނިވަންވުމުން އޭނާއަށް ހުޅުލެއިން ގޯއްޗެއް ލިބިވަޑައިގެން އެތާނގައި ދިރިއުޅުއްވުމުގެ ފުރުޞަތުއޮތެވެ. ނަމަވެސް އެފުރުޞަތު ދޫކޮށްލެއްވީ އަމިއްލަރަށުގައި ދިރިއުޅުއްވުމުގެ ބޭނުންފުޅުގައެވެ. ނޫންނަމަ މިހާރު ގިނަ ބަޔަކުދެކޭ ރަންބިމުން އެގޯތީގެ ބުރިބުރީގެ ޢިމާރާތްތައް ފެނުނީހެވެ.\nއެފަހަރުގެ ބަންދުގެތެރޭ މުޙައްމާބެއާ ކުރިމަތިވި ތަފާތުކަންކަމާ މަޖްބޫރީ ޙާލަތާ އަދި އޭރު އޭނާއާ އެހެންބަޔެއްގެވެސް މަޞްލަޙަތަށްޓަކައި 10 އޭޕްރީލް 1962 ގައި އޭނާ ދެއްވަން ޖެހިވަޑައިގަތް ބަޔާނާގުޅިގެން ކަތީބުކަމުގެ މަގާމު ގެއްލޭނެކަން އޭނާއަށް އެނގިވަޑައިގަނެވެ. [ހުވަދުއަތޮޅުގައި ދިވެހިދައުލަތާ ދެކޮޅަށް މިފަހަރު އުފެއްދި ބަޣާވާތުގައި އެބަޣާވާތުގެ ވެރިންނަށް ތިބި މީހުން އެންގި އެންގުމަކާގުޅިގެން ދެއްވަދޫގެ ކަތީބުކަމާއި ޙަވާލުވީކަމާއި، ދިވެހިދައުލަތުން ކަތީބުކަމުގެ ސަނަދެއް ދެއްވާފައި ވަނިކޮށް ދައުލަތާއި އިދިކޮޅުބަޔެއްގެ ވެރިކަމުގައި ހުރުމުން އެބަޣާވާތުގައި ބައިވެރިވާކަމަށާއި އެއީ ވަރަށްބޮޑު ކުށެއްކަމަށް ޤަބޫލު ކުރައްވާކަމަށް” މުޙައްމާބެ ދެއްވި ބަޔާންގެކޮޕީއެއް މީގެއަހަރުތަކެއްގެކުރިން ބަންޑާރަނާއިބުގެ އޮފީހުގެ ވެބްސައިޓުން ޑައުންލޯޑް ކޮށް ނަގައި އަޅުގަނޑުގެއަތުގައި އެބައޮތެވެ\nމުޙައްމާބެ ހުވަދުއަތޮޅަށް އެނބުރި ވަޑައިގަތީ ބަންދުގެ މުއްދަތުގެ ބޮޑުބަޔެއް ބާކީއޮއްވާ މާފެއްގާ ދޫކޮށްލެއްވީމައެވެ. އަތޮޅަށް (ގއ.އަށް) ވަޑައިގެންއިރު އަތޮޅުވެރިޔަކީ ވިލިނގިލީ އިބްރާހީމް މުޙައްމަދު (ތުއްތު ކަތީބު) އެވެ. އަތޮޅުވެރިންނާ އޭނާގެއަރިހުގައި ތިއްބެވި އަތޮޅުގެ ބޮޑުންނަކީ، މުޙައްމާބެއާ ގިނަގޮތްގޮތުން ވަރަށްގާތް ބޭފުޅުންނެވެ. އެހެންވުމުން ދެއްވަދޫގެވެރިކަމުގެ ދާއިރާއާ އަލުން ގުޅިލެއްވުމުގެ ފުރުޞަތު ތަނަވަސްވެފައި އޮވެމެ، އެކަމާ މުޙައްމާބެ ނޫޅުއްވައެވެ. އޭނާ ބޭނުންފުޅުނަމަ އެކަމަކީ އޭރު ވަރަށްފަސޭހައިން ވެދާނެކަމެއްކަންކަށަވަރެވެ. މިހެނީ އެފަހަރުގެ ހަމަނުޖެހުމުގައި އަތޮޅުގައި އިސްކޮށްހުންނެވި ފަރާތްކަމަށް މީހުންނަށް ބެލެވޭފަރާތް ބަންދުވެ، ބަންދުވީތާ ސަތޭކަވަނައަށްވީ ދުވަހަކީ، އޭނާ މިނިވަންވެ ސަރުކާރުގެ ވަޟީފާއެއްގައި ހުންނެވި ދުވަހަކަށްވީމާ، މިހެންވީއިރު މުޙައްމާބެއަށް ސަރުކާރުގެއެއްވެސްވަޟީފާއެއް ލިބިވަޑައިނުގަންނަވަން ޖެހޭ އެއްވެސްސަބަބެއް ނެތެވެ. އެކަމަކު މުޙައްމާބެ އެކަމާ ނޫޅުއްވީއެވެ. ބޭނުންފުޅުނުވީއެވެ. މިކަންހިނގީ މިހެންކަން ގިނަބަޔަކުވެސް ދަނެއެވެ. އެދުވަސްވަރުންފެށިގެން މިހާތަނަށް ދެއްވަދޫގެ އިސްވެރިކަންކުރެއްވި ހުރިހާބޭފުޅުންވެސް މިކަން ޤަބޫލުކުރައްވަނީ މިހެނެވެ.\nމުޙައްމާބެއަކީ ގިނަގޮތްގޮތުން ބަލާއިރު، ހުވަދުއަތޮޅުން މަދުންނޫނީ ފެނިފާނުވާފަދަ ޝަޚުޞިއްޔަތެއްކަމަށް ގިނަމީހުން ދެކެއެވެ. ކޮންމެގޮތަކުން ކޮންމެއެއްޗެއްވިއަސް ލިބޭތާނގައި ލިބިގަންނަ އުޞޫލަކީ، އޭނާ ޤަބޫލުކުރައްވާ ރަނގަޅު އުޞޫލެއްނޫނެވެ. އޭނާ އެކަމެއް ނުކުރައްވައެވެ. އެހިނދަކަށް އޭނާއާމެދު މަތިވެރި ﷲ މިންވަރުފުޅުކުރެއްވި ގޮތަކާރުހިވަޑައިގެން ހަމަޖެހިގެން އުޅުއްވަމުން ގެންދެވިއެވެ. ދިރިއުޅުއްވުމުގައި މެދުވެރިވާ ބޮޑެތި ހިތާމަތަކުގާވެސް އެ މާތްގޮތް ޚިޔާރުކުރައްވައި ކުރިޔަށްނެރުއްވި އެވެ. އޭނާގެ ގިނަބޭފުޅުންގެ މަންމަ، އަދި އޭނާގެ އޭރުގެ އަނބިކަނބަލުން ނަފީސާ އަވަހާރަވުމުގެ ހިތާމަވެރި ޙާދިސާއިން މިކަން ކަށަވަރުވެއެވެ. އެއީ ބޭފުޅަކު ރައްކާވުމުގެފަހުން ނަފީސާ ދުނިޔެދޫކުރެއްވުމުގައި ގއ. ޞިއްޙީމަރުކަޒުގައި އޭރު ހުންނެވި ހެލްތު ވޯކަރުގެ ޛިންމާދާރުކަމަށް ދިއްކުރެވޭ އިހުމާލުގެ އިނގިއްޔާމެދުގައެވެ. ކެތްކުރައްވަން އިންތިހާއަށް ދަތި އެކަމުގާވެސް މުޙައްމާބެ ދެއްކެވި ކެތްތެރިކަމުގެ ނަމޫނާ ލާމަސީލެވެ.\nދެއްވަދޫ ޑޯރެންސީވިލާ އަލްފާޟިލް އަލްމަރުޙޫމް މުޙައްމަދު މުނީރަކީ ދިރިއުޅުއްވުމުގައި އެވަގުތަކު ކުރައްވަން ޖެހިވަޑައިގަތް މަސައްކަތެއްކުރެއްވުމަށް ކުޑަވެސް ފަސްޖެހުމެއް ނޯންނަ ބޭފުޅެކެވެ. ރަށުގެ ޤަދަރުވެރި އިސްވެރިޔެއްގެ ދައުރެއް ކުރިން އަދާކުރައްވާފައިވުމުން ރަށުގެ އެނޫން ދައުރެއް އަދާކުރެއްވުމަށް ބައެއްބޭފުޅުން ކުޑަކޮށް ފަސްޖެހިވަޑައިގެން މާބޮޑު ލަދުފުޅެއްގައި އުޅުއްވާތީ ބައެއް ރަށްރަށުން ފެނެއެވެ. އެފަދަގޮތެއް މުޙައްމާބެ ކިބައިން އެއްވެސްމީހަކަށް ދުވަހަކު ފެނިފައެއް ނޯންނާނެއެވެ. އަތްޕުޅު ނުފޯރުއްވޭނޭ އުސް ތަންތަނަށް އަތްޕުޅު ފޯރުއްވާކަށް އޭނާ މަސައްކަތެއް ނުކުރައްވައެވެ. ޙައްޤުނޫން ޝަކުވާ އުފުއްލަވައިނޫޅުއްވައެވެ.\nރަށުގެ ތަރައްޤީއާ ކުރިއެރުމާ ފައިދާއަށްކުރެވޭ ކޮންމެކަމެއްގައި އެކަމެއްކުރައްވާ ފަރާތަކުން އެދިވަޑައިގެންގޮތަކަށް އެދިވަޑައިގަތް މިންވަރަކަށް އެކަމެއްގައި މުޙައްމާބެ ޢަމަލީގޮތުން ބައިވެރިވެއުޅުއްވައެވެ. ރަށުގެވެރިކަމުގެ ދާއިރާއާ ދުރުގާ ހުންނެވިއަސް ވެރިންނާ ބާއްވަވަންޖެހޭ ގުޅުމެއް ފުރިހަމައަށް ބޭއްވެވިއެވެ. އެބޭފުޅުންގެ މަސައްކަތްޕުޅުތަކާ ރައްޔިތުންގެ މަސައްކަތްތަކަށް ފުރިހަމަ އެހީތެރިކަމާ އެއްބާރުލެއްވުން ދެއްވިކަމަށް ދެއްވަދޫގެ އިސްވެރިކަންކުރެއްވި އަލްފާޟިލް މުޙައްމަދު އަނީސް އާ އަލްފާޟިލް މުޙައްމަދު ދީދީ އާ ދެބޭފުޅުން އަޅުގަނޑުގާތުގައި ވިދާޅުވިއެވެ. މުޙައްމާބެއަކީ ގާތްތިމާގެމީހުންނާ އަޅާލައްވާ ތިމާގެމީހުންނަށް ވިއަސް އެމީހުންނަށް ހެޔޮވާންޖެހޭވަރަށްވުރެ މާމައްޗަށް ބައެއްފަހަރު އެކަން ގެންދަވައިއުޅުއްވާތީ ގިނަބަޔަކުދެކޭ ބޭފުޅެކެވެ.\nދެއްވަދޫ ޑޯރެންސީވިލާ އަލްމަރުޙޫމް މުޙައްމަދު މުނީރަކީ ތިމާގެމީހުންނާ ގާތްކަން ބާއްވަވާ ރަޙުމަތްތެރިންނަށް ހެޔޮކޮށްހިތްތަވާ އަދި އެހެންމީހުންނާވެސް ގުޅުންރަނގަޅު ބޭފުޅެކެވެ. ތިމާގެވުމާ ގާތްވުމަކީ ބައެއްމީހުންނަށް ކޮންމެހެން މިހާރަކު، އެހާ ބޭނުން ކަމެއްނޫންކަން އެކިދިމާލުން ފެނެއެވެ. ތިމާގެކަމާ ގާތްކަން އޮންނަންޖެހެނީ ދުނިޔެވީފޯރުންތެރިކަމެއްގެ، ނުވަތަ އެމީހަކު ޤަބޫލުކުރާ ސިޔާސީ ވިސްނުމެއްގެ ނިސްބަތެއްގައިކަމަށް އެބަފެނެއެވެ. ތިމާގެވުމާ ނުވުމަކީ ޤުދުރަތުންހިންގަވާ ކަމަކަށްވާތީ އެކަމަށް މީހެއްގެ ބާރެއް ނުފޯރަނީއެވެ. އެހެންނޫންނަމަ މިހާރަކަށްއައިސް ކޮންމެކޮންމެ މީހަކާ ލޭގެގޮތަކުން ދަރިކޮޅުގެގޮތަކުން ތިމާގެވާކަށް ލާހިކު ކުޅަދާނައެއްނޫނެވެ. އަޅުގަނޑު މިއުޅޭ ރަށުގެ ޢާއިލާ ބޮޑު މީހަކު ބަލިކަމާ ނިކަމެތިކަމާއެކު މަގުމަތީގައި ހިނގޭނުހިނގޭވަރުން އެބަ އުޅެއެވެ. މަދުމީހެއްގެ އަޅާލުމެއްނޫނީ އެމީހާއަށް ނެތްތާނގައި، ކުޑަމިނުން އަނގައިންބުނުމެއްވެސް ނެތި އެމީހާގެކައިރިން ބޫންއަޅުވާފާ ވޫސްއަޅުވާފާ ދާތީ ފެންނަނީ ލޭގެގޮތުން ދަރިކޮޅުގެގޮތުންވެސް އޭނާގެ ވަރަށް ގާތްތިމާގެ މީހުންނެވެ. އެކަން އެމީހާ އެބަ ދަނެއެވެ. އޭގެ ގިނަމީހުންވެސް އެކަން ނުދަންނާނެކަމަކަށްނުބެލެވެއެވެ. ކުރާނެ ކަމެއްނެތެވެ. މިއީ ފަހުޒަމާނުގެ ނިމުމުގެ ޑިމޮކްރަސީއެވެ.\nދެއްވަދޫ ޑޯރެންސީވިލާ އަލްފާޟިލް އަލްމަރުޙޫމް މުޙައްމަދު މުނީރަކީ ޝަމްސުއްދީން ބޮޑު ފަނޑިޔާރު ކަލޭގެފާނުގެ، އަލްޙާއްޖު ޢަލީ ތުއްކަލާގެ، ދޮންދަލޭކާ ކަނބުލޭގެފާނުގެ، ޙަސަން މަނިކުފާނުގެ، އިބްރާހީމް ދީދީގެ،ދެއްވަދޫ ގަނޑުވަރު ދީދީގެ، މުޙައްމަދު ދީދީގެ، އިސްމާޢީލް ދީދީގެ، ޙަސަން ދީދީގެ ދަރިކަލެކެވެ. މިއީ ދެއްވަދޫ ގަނޑުވަރަށް ނިސްބަތްވާ ދަރިކޮޅެކެވެ. މިދަރިކޮޅުގެ ތަޢާރަފެއް ކުރީގެ ލިޔުމެއްގައި އަޅުގަނޑު ލިޔެފައިވާނެއެވެ.\nދެއްވަދޫ ސީނުގޭ ޙަސަން އިސްމާޢީލް ދީދީއާ މަރިޔަމް ޢަލީއާ ދެމަފިރިކަނބަލުންނަށް ލިބިވަޑައިގެންނެވި ހަމައެކަނި ފިރިހެން ބޭފުޅެއްކަމަށްވާ މުޙައްމަދު މުނީރު ވަރަށް ތުއްޕުޅު ދުވަސްވަރު މަންމަ އަވަހާރަވުމާގުޅިގެން އޭނާ ގެންގުޅުއްވާ ކިޔަވާދެއްވުމުގެ ބުރަ އުފުއްލެވީ، އޭނާގެ މުންނަ (ބައްޕަގެ މަންމަ) އާ އެއްބަނޑު އެއްބަފާ ދައްތަ، އަލްފާޟިލާ ޚަދީޖާއިބްރާހީމް ދީދީ (މާމެއްތާ) އެވެ. އެއީ އެދުވަސްވަރުގެ މުއްސަނދި ތަނަވަސް ބޭފުޅެކެވެ. ކުދިންނަށް ޤުރުއާން ކިޔަވާދެއްވާ ވޮށުފިލާއަޅައި ދެއްވާ ބޭކަނބަލެކެވެ. އޭނާއަށް ބޭފުޅުން ލިބިވަޑައި ނުގަންނަވައެވެ. އެހެންކަމުން އަމިއްލަބޭފުޅެއް ފަދައިން އޭނާ މުޙައްމަދު މުނީރު ގެންގުޅުއްވިއެވެ.\nޚަދީޖާ އިބްރާހީމް ދީދީ އަކީ އެދުވަސްވަރު އޮޑިފަހަރުން ސިލޯނަށް މަހާ ކާއްޓާ ވިކޭ ބައެއްތަކެތި ފޮނުއްވާ ވިޔަފާރިކޮށްއުޅުއްވި ބޭފުޅެކެވެ. އައްޑޫއަށާ އެނޫންވެސް ރާއްޖޭގެ ބައެއްރަށްރަށަށް މުދާ ފޮނުއްވައިގެންވެސް ވިޔަފާރިކުރެއްވިއެވެ. މުޙައްމަދު މުނީރު ބޮޑުފުޅުވެ، ޢަމަލީމައިދާނުގައި ކަންކަން ކުރެއްވޭވަރުވީމާ މާމެއްތާގެ ވިޔަފާރި ޙަވާލުކުރެއްވީ އޭނާއާއެވެ. ވިޔަފާރިދަތުރުގައި މުޙައްމާބެ ސިލޯނުން އެނބުރި ވަޑައިގަންނަވާތާ ދެދުވަހެއްގެތެރޭ ކައިރި އަތޮޅުތަކާ ރަށްތަކަށްވެސް މުދާފޮނުއްވަން ޖެހުމާއެކު އޭނާ އުޅުއްވަމުން ގެންދެވީ ވަރަށް ބުރަކޮށްނެވެ. އެދުވަސްވަރު ރާއްޖެއިންބޭރަށް ދަތުރުކުރައްވައި އުޅުއްވުމުގެސަބަބުން ސިންގަޅަ ބަހާ އިނގިރޭސި ބަސް ވެސް ކޮންމެވެސްވަރަކަށް އޭނާ ދެނެވަޑައިގަނެވެ. ލެޓިންއަކުރުގެ ހުކުރުޚުޠުބާވެސްފަސޭހަކަމާއެކު ވިދާޅުވެ އެވެ. ދެއްވަދޫ ކަތީބުކަން ލިބިވަޑައިގެން އެމަސްއޫލިއްޔަތު އުފުއްލަވަންފެއްޓެވީ ވިޔަފާރީގައި އުޅުއްވަނިކޮށްނެވެ.\nމުޙައްމަދު މުނީރުގެ ސިޔާސީ ޙަޔާތާބެހޭގޮތުން އޭނާގެބޭފުޅުންގެއަރިހުގާ ވިދާޅުވެފާވަނީ “ނާޞިރުގެ ސަރުކާރަކީ މިއިންދުވަހަކުވެސްނުދެކޭފަދަ އަނިޔާވެރި ސަރުކާރެއްކަމަށާ ޖަލުބަންދަށް ގެންދިޔަފަހަރު އަނިޔާތަކެއް ލިބިވަޑައިގެންނެވި ކަމަށެވެ.” މާލޭގައި އުފަލުގައި ދިރިއުޅުއްވެންއޮތް ނޫންތޯ، އޭނާގެބޭފުޅުން ދެންނެވީމާ ދެއްވި ޖަވާބަކީ [މާދަމާވެސް މަރުވެދާނެކަމަށާ، ދުނިޔޭގެކަންތަކާ އެހާވަރަށްކޮންމެހެންއުޅޭކަށް ނުޖެހޭކަމަށެވެ.” އަދި “ޖަލަށް ވަޑައިގަންނަވަން ޖެހިވަޑައިގަތީ ސަރުކާރުންފޮނުއްވި ޓީމުން ދެއްވި ބަޔާނެއްގައި ސޮއިކުރުމުންކަމަށާ، އެފަހަރު އޭގައި އޭނާ ސޮއިނުކުރެއްވިނަމަ، އެދުވަސްވަރު ދެއްވަދޫ އޮފީހުގައި އިސްކޮށްއުޅުއްވި އެހެން ބޭފުޅުންނަށް ގެއްލުމެއް ލިބިވަޑައިގެންފާނެކަން އެނގިވަޑައިގަންނަވާތީ އެހެންވާން ބޭނުންފުޅުނުވާ ކަމަށްވެސް އޭނާގެ ބޭފުޅުންގެ އަރިހުގައި ވިދާޅުވެފައިވެއެވެ.]\nދެއްވަދޫ ޑޯރެންސީވިލާ މުޙައްމާބެ، ބައެއްފަހަރު އޭނާގެޙަޔާތުގެ މުހިއްމު ބައެއްކަންކަން އަޅުގަނޑާ ޙިއްޞާކުރައްވައި ފެންނަ ނުފެންނަ އައްސަވާ އުޅުއްވިއެވެ. އޭނާއަށްވުރެ އަޅުގަނޑުގެތަޖުރިބާ މަދުކަމާއެކުވެސްމެއެވެ. ނަމަވެސް އެރުވެނީ ރަނގަޅު މަޝްވަރާއެއްނަމަ ޤަބޫލުކުރައްވާކަން އެނގެއެވެ. ގާތްތިމާގެމީހުންގެތެރެއިން އަޅުގަނޑަކީ އޭނާއާ ގުޅުންރަނގަޅު މީހެއްކަމަށް އޭނާގެ ބޭފުޅުންގެތެރެއިން ފާޠިމަތު އަޒުލިފާއާ، އަޙުމަދު އަޒުލީލާއި އެހެން ބައެއްބޭފުޅުންނަށްވެސް ފާހަގަކުރެއްވިފައި އޮވެދާނެކަމަށް އަޅުގަނޑުދެކެމެވެ. އެބޭފުޅުންވެސް އެހެން ވިދާޅުވާކަމަށް އަހަމެވެ. މިލިޔުމުގާ ބަޔާންކޮށްފައިވާ މުޙައްމާބޭގެ ގިނަ ކަންކަން އަޅުގަނޑަށް އެނގިފައިވުމުގެ މުހިއްމު ސަބަބަކީ ހަމައެކަނި ތިމާގެކަން އޮތުމެއްނޫނެވެ. އޮންނަ ގާތްކަންވެސްމެއެވެ.\nދެއްވަދޫ ޑޯރެންސީވިލާ އަލްފާޟިލް މުޙައްމަދު މުނީރު އަވަހާރަވީ، ޢުމުރުފުޅުން 76 ވަނަ އަހަރުއެވެ. 15 ޖޫން 2011 ވަނަ ދުވަހު ހުކުރުނަމާދަށް ވަޑައިގަތުމުގެ މަގުމަތީގައެވެ. އަވަހާރަވީއިރު އޭނާގެ އަނބިކަނބަލަކާ9ބޭފުޅުން ދުނިޔޭގައި އެބަ ތިއްބެވި އެވެ. ކާވެނި ބައްލަވައިގަތްކަމަށް އެނގިފައިވަނީ4ބޭކަނބަލަކާއެވެ. އޭގެތެރެއިން3ބޭކަނބަލުންގެ ބޭފުޅުންގެތެރޭގައި ގިނައީ ފިރިހެން ބޭފުޅުންނެވެ.\nމަތިވެރި ﷲ މަރުޙޫމް މުޙައްމަދު މުނީރު (މުޙައްމާބެ)ގެ ފުރާނައަށް ސުވަރުގޭގެ މަތިވެރިނިޢުމަތް ދެއްވައި، އެޢާއިލާއަށް ކެތްތެރި ކަމާއި ބާއްޖަވެރި ދިރި އުޅުމެއް މިންވަރު ކުރައްވާށިއެވެ. އާމީން!


Barcelona ah oiy pressure kudaeh noon: Dortmund | Mihaaru\nބާސެލޯނާ އަށް އޮތް ޕްރެޝަރު ކުޑައެއް ނޫން: ޑޯޓްމަންޑް\nޑޯޓްމަންޑާ ދެކޮޅަށް ކުޅުނު މެޗުގެ ތެރެއިން މެސީ ބޯޅަ ހިފައިގެން.-- ފޮޓޯ: އޭއެފްޕީ\n27 ނޮވެމްބަރ 2019 - 11:07\nބާސެލޯނާ (ނޮވެމްބަރު 27) - ޗެމްޕިއަންސް ލީގުގައި މިރޭގެ މެޗަށް ނުކުންނައިރު ބޮރޫޝިއާ ޑޯޓްމަންޑް އެކޭ އެއްގޮތަށް ބާސެލޯނާ އަށް ވެސް އޮތް ޕްރެޝަރު ކުޑައެއް ނޫން ކަމަށް ޑޯޓްމަންޑްގެ ކޯޗު ލޫޝިއަން ފާވްރޭ ބުނެފި އެވެ.\nޗެމްޕިއަންސް ލީގުގެ ގްރޫޕް އެފްގައި ހަތަރު މެޗަށް ފަހު ބާސެލޯނާ އެއް ވަނައިގައި އޮތީ އަށް ޕޮއިންޓާ އެކު އެވެ. ދެ ވަނައިގައި އޮތް ޑޯޓްމަންޑަށް ހަތް ޕޮއިންޓް ލިބިފައިވާއިރު، ތިން ވަނައިގައި އޮތް އިންޓަ މިލާނަށް ވަނީ ހަތަރު ޕޮއިންޓް ލިބިފަ އެވެ. އެންމެ ފުލުގައި އޮތް ސްލަވިއާ ޕްރާގުގެ އޮތީ ދެ ޕޮއިންޓެވެ. މިރޭ ބާސެލޯނާ ދަނޑުގައި ޑޯޓްމަންޑާއި ކުޅޭއިރު، އަނެއް މެޗުގައި ސްލަވިއާ ދަނޑުގައި އެ ޓީމު ނުކުންނާނީ އިންޓައާ ދެކޮޅަށެވެ.\nމި ގްރޫޕްގެ ފަހު މެޗުތަކަށް ބަލާއިރު، އަންނަ މަހުގެ 10 ވަނަ ދުވަހު ބާސެލޯނާ ކުޅޭނީ ރަށުން ބޭރުގައި އިންޓައާ އެވެ. އަދި ޑޯޓްމަންޑް އަމިއްލަ ދަނޑުގައި ނުކުންނާނީ ސްލަވިއާއާ ދެކޮޅަށެވެ.\nބާސެލޯނާއާ ދެކޮޅަށް މިރޭ ކުޅޭ މެޗުގެ ކުރިން ފާވްރޭ ބުނީ ޑޯޓްމަންޑަކީ ކޮންމެ ދަނޑެއްގައި ވެސް ނަތީޖާ ނެރެވޭނެ ފެންވަރުގެ ޓީމެއް ކަމަށެވެ.\n"ހަގީގަތަކީ އަހަރެމެން މި މެޗާ ކުރިމަތިލާއިރު މި އޮތީ އެންމެ ރަނގަޅު ފޯމެއްގައެއް ނޫން ނަތީޖާ އަށް ބަލާއިރު. އެކަމަކު ކުޅުމަށް ބަލާނަމަ އަހަރެމެން ވަރަށް ރަނގަޅަށް ކުޅެފިން ގިނަ މެޗުތަކުގައި. ދެން މީގައި ޕްރެޝަރު އޮތީ ހަމައެކަނި ޑޯޓްމަންޑަކަށް ނޫން. ބާސެލޯނާ އަށް އޮތް ޕްރެޝަރު ވެސް ކުޑައެއް ނޫން. މިއީ އެ ޓީމުން އަމިއްލަ ދަނޑުގައި ކުޅޭނެ ފަހު މެޗު ގްރޫޕް ސްޓޭޖުގައި. އެހެންވީމަ ޕްރެޝަރު ހަމަހަމަ،" ފާވްރޭ ބުންޏެވެ.\nބާސެލޯނާގެ ކޯޗު އާނެސްޓޯ ވަލްވޭޑޭ ބުނީ އޭނާ އަށް އެ ޓީމުގެ ވަޒީފާ އެންމެ ބޮޑަށް ޝައުގުވެރިވަނީ ވެސް ޕްރެޝަރު ހުރި ގޮތުން ކަމަށެވެ. އަދި ބާސެލޯނާ ފަދަ ހައިބަތު ބޮޑު ކްލަބެއްގައި އަބަދުވެސް މޮޅުވުމުގެ ޕްރެޝަރު އޮންނާނެ ކަމަށް ވަލްވޭޑޭ ބުންޏެވެ.\nމިރޭގެ މެޗަކީ ބާސެލޯނާގެ ކެޕްޓަން ލިއޮނަލް މެސީ އެ ޓީމަށް ކުޅެދޭނެ 700 ވަނަ މެޗެވެ. ސަސްޕެންޝަނުގެ ސަބަބުން ޑޯޓްމަންޑާ ދެކޮޅަށް ބާސެލޯނާގެ ޑިފެންޑަރު ޖެރާޑް ޕީކޭ އަށް އަދި އަނިޔާގެ ސަބަބުން ޖޯޑީ އަލްބާ އާއި ނެލްސަން ސެމޭޑޯ އަށް ވެސް ނުކުޅެވޭނެ އެވެ. އެކަމަކު ކްލެމެންޓް ލޯންގްލޭ ވަނީ މެޗަށް ފިޓްވެފަ އެވެ. ޑޯޓްމަންޑަށް އޮތް ކަންބޮޑުވުމަކީ ކުރިން ބާސެލޯނާ އަށް ކުޅުނު ސްޕެއިނުގެ ފޯވާޑް ޕަކޯ އަލްކަސޭރު އަނިޔާގައި ހުރުމެވެ.\nޑޯޓްމަންޑާއި ބާސެލޯނާ ކުޅޭ މެޗު ފަށާނީ ރާއްޖެ ގަނޑިން މިރޭ ދަންވަރު 1 ޖަހާއިރު އެވެ. މި ދެ ޓީމު ޑޯޓްމަންޑް ދަނޑުގައި ކުޅުނު މެޗު ނިމުނީ ލަނޑެއް ނުޖެހި އެއްވަރުވެގެންނެވެ.\nޗެމްޕިއަންސް ލީގު މިރޭގެ މެޗުތައް (ރާއްޖެ ގަނޑިން):\nވެލެންސިއާ - ޗެލްސީ (22:55)\nޒެނިތު - ލިޔޯން (22:55)\nލިވަޕޫލް - ނަޕޯލީ (1:00)\nގެންކް - ސާލްޒްބާގް (1:00)\nސްލަވިއާ ޕްރާގް - އިންޓަ (1:00)\nއާރްބީ ލިޕްޒިގު - ބެންފީކާ (1:00)\nލިލް - އަޔަކްސް (1:00)\nބާސެލޯނާ ޗެމްޕިއަންސް ލީގު ބޮރޫޝިޔާ ޑޯޓްމަންޑް\nގެންކް ސެލްޒްބާގް މެޗު މީޑިއާ-ނެޓުން ދައްކަނީ ކޮން ޗެނަލަކުންތަ؟\nފާވްރޭ ފޮނިކަނޑާފަ މިރޭ ބަލިވާނެ. މަށަށް ޔަގީން.\nތިހެން ބުނަން އަދި ދަތި. ވަލްވާރޑޭ ކޯޗުކަމުގައި ކޮންމެ ޓީމެއް އަތުންވެސް ބާސާ ބަލިވެދާނެ. އެންމެ ފަހުންވެސް އެންމެ ފުލުގައި އޮތް ޓީމްއަތުން ކިރިޔާ މޮޅުވީ. މިބުނީ ލަލީގާގެ ވާހަކަ.\nމެސީ ލައިގެން ކުޅުނީމަ ވައި


Primaryga balivaa candidatun inthihaabuga vaadha nukurevey gothah husha alhaifi | Mihaaru\nލޯކަލް ކައުންސިލް އިންތިހާބުގައި އެމްޑީޕީގެ ފަރާތުން ވާދަކުރާނެ ކެންޑިޑޭޓުން ހޮވުމަށް އެ ޕާޓީގެ ހަރުގޭގައި ވޯޓުލަނީ. ޕްރައިމަރީން ބަލިވާ ކެންޑިޑޭޓުން އިންތިހާބުގައި ވާދަނުކުރެވޭ ގޮތް ހަދަނީ ގާނޫނަށް ވަނީ އިސްލާހު ހުށަހަޅާފައި. ފޮޓޯ: މުހައްމަދު ޝަރުހާން\nޕްރައިމަރީގައި ބަލިވާ ކެންޑިޑޭޓުން އިންތިހާބުގައި ވާދަނުކުރެވޭ ގޮތަށް ހުށަހަޅައިފި\n16 ނޮވެމްބަރ 2016 - 16:45 33 comments\nސިޔާސީ ޕާޓީތަކުގެ ޕްރައިމަރީތަކުގައި ވާދަކޮށް ބަލިވާ ކެންޑިޑޭޓުން އަމިއްލަ ގޮތުން ނުވަތަ އެހެން ޕާޓީއެއްގެ ޓިކެޓުގައި އިންތިހާބުތަކުގައި ވާދަކުރާ ނަމަ، އެ ކެންޑިޑޭޓެއްގެ ކެންޑިޑެސީ ބާތިލްވާ ގޮތަށް ސިޔާސީ ޕާޓީގެ ގާނޫނަށް އިސްލާހު ގެނައުމުގެ ބިލު ރައްޔިތުންގެ މަޖިލީހަށް މިއަދު ހުށަހަޅައިފި އެވެ.\nވިލިނގިލީ ދާއިރާގެ ޕީޕީއެމް މެމްބަރު ސައުދު ހުސެއިން މަޖިލީހަށް ހުށަހެޅުއްވި އިސްލާހުގައި ވަނީ ސިޔާސީ ޕާޓީއެއްގައި ރަޖިސްޓްރީކޮށްފައިވާ މެމްބަރަކު، ގާނޫނުއަސާސީން ނުވަތަ ގާނޫނަކުން ބާރު ލިބިގެން ބާއްވާ އެއްވެސް އިންތިހާބެއްގައި ސިޔާސީ ޕާޓީގެ ޓިކެޓު ހޯދުމަށް ޕާޓީއެއްގެ ޕްރައިމަރީގައި ވާދަކޮށް ބަލިވެފައިވާ މެމްބަރަކު އެ އިންތިހާބެއްގައި އެހެން އެއްވެސް ހައިސިއްޔަތަކުން ބައިވެރިނުވެވޭނެ ކަމަށެވެ.\nއިންތިހާބެއްގައި ސިޔާސީ ޕާޓީއެއްގެ ޓިކެޓު ހޯދުމަށް، ޕްރައިމަރީއެއްގައި ވާދަކޮށްފައިވާ މެމްބަރަކު، އެ އިންތިހާބުގެ އެހެން އެއްވެސް ހައިސިއްޔަތަކުން ކެންޑިޑޭޓެއްގެ ގޮތުގައި ކުރިމަތިލުމަށް އިލެކްޝަންސް ކޮމިޝަނަށް ހުށަހަޅައިފިނަމަ، އެ ކޮމިޝަނުން އެ މެމްބަރެއްގެ ކެންޑިޑެސީ ބާތިލް ކުރަން ވާނެ ކަމަށް ވެސް ސިޔާސީ ޕާޓީގެ ގާނޫނަށް ސައުދު ހުށަހެޅުއްވި އިސްލާހުގައިވެ އެވެ.\nސައުދު ވިދާޅުވި ގޮތުގައި މި އިސްލާހު ހުށަހެޅީ ޕްރައިމަރީން ބަލިވާ ކެންޑިޑޭޓުން އިންތިހާބުތަކުގައި ވާދަ ކުރާނަމަ، ޕާޓީތަކުގެ މެމްބަރުންގެ މެދުގައި ނުތަނަވަސްކަން އުފެދި، އެކަމުގެ ސަބަބުން ފިތުނަ ފަސާދައަށް މަގުފަހިވާތީ އެކަން ހައްލު ކުރުމުގެ ގޮތުންނެވެ.\nސިޔާސީ ޕާޓީގެ ގާނޫނަށް މިފަދަ އިސްލާހެއް ހުށަހެޅީ ޕާޓީތަކުގެ ޕްރައިމަރީތަކުގައި ވާދަކޮށް ބަލިވާ ކެންޑިޑޭޓުން އަމިއްލަ ގޮތުން ނުވަތަ އެހެން ޕާޓީއެއްގެ ޓިކެޓުގައި ވާދަކުރާ ނަމަ އެ މީހަކާ މެދު ގާނޫނީ ގޮތުން ފިޔަވަޅު އެޅޭނެ ގޮތެއް ހަމަޖެއްސުމާ މެދު ވިސްނަމުން އަންނަ ކަމަށް ޕީޕީއެމްގެ މުސްތަޝާރު އަދި ރައީސް އަބްދުﷲ ޔާމީންގެ ފެކްޝަނުން ބުނެފައިވަނިކޮށެވެ.\nމި އިސްލާހު މަޖިލީހަށް ފޮނުވާފައި މިވަނީ އަންނަ ޖެނުއަރީ މަހު ބާއްވާ ލޯކަލް ކައުންސިލް އިންތިހާބުގައި ޕީޕީއެމްގެ ރައީސް މައުމޫން އަބްދުލްގައްޔޫމްގެ ފެކްޝަނުގެ ބައެއް މެމްބަރުން އަމިއްލަ ގޮތުން އިންތިހާބުގައި ވާދަ ކުރުމަށް އިލެކްޝަންސް ކޮމިޝަނަށް ފޯމު ހުށަހަޅަމުން ގެންދަނިކޮށެވެ.\nލޯކަލް ކައުންސިލް އިންތިހާބާއި ރައްޔިތުންގެ މަޖިލިސް އިންތިހާބުގައި ސިޔާސީ ޕާޓީތަކުގެ ޕްރައިމަރީގައި ވާދަކޮށް ނާކާމިޔާބުވާ ކެންޑިޑޭޓުން، ނަތީޖާ ގަބޫލުނުކޮށް އަމިއްލަ ގޮތުން ވާދަކުރުމަކީ އާންމު ކަމެކެވެ. އެހެންވެ، ބައެއް ޕާޓީތަކަށް އިންތިހާބު ކާމިޔާބު ކުރަން ބޮޑެތި ހުރަސްތަކެއް ދިމާވެ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް ލޯކަލް އިންތިހާބު އަދާލަތު ޕާޓީ އިލެކްޝަންސް ކޮމިޝަން ޖުމްހޫރީ ޕާޓީ ޕީޕީއެމް އެމްޑީއޭ


UN ge logo gavaaidhaa hilaafah beynumeh nukuran: MDP\nއދ ގެ ނިންމުން އަޑުއުފުލުމުގައި ލޯގޯ ބޭނުން ކުރެވޭނެ\nދުނިޔޭގައި ރާއްޖޭގެ އަގު ވައްޓާލަނީ ސަރުކާރުން\nމުޒާހަރާގައި ކުޑަކުދިން ބޭނުމެއް ނުކުރަން\nމިންޖުވާން މުޒާހަރާގައި ބޭނުންކުރި ދިދަތައް ހިފައިގެން އެ މުޒާހަރާގެ ބައިވެރިއަކު. -- އަވަސް ފޮޓޯ: މޫސާ ރަޝީދު\nއެމްޑީޕީ އިން ތިން ދުވަހަށް ކުރިޔަށް ގެންދިޔަ "މިންޖުވާން" މުޒާހަރާގައި ޔޫއެންގެ ލޯގޯ ބޭނުން ކޮށްފައި ވަނީ ގައިޑްލައިން ތަކާ ހިލާފަށް ނޫން ކަމަށް އެ ޕާޓީ އިން ބުނެ، ރައްދު ދީފި އެވެ.\nޔޫއެންގެ ލޯގޯ ގަވާއިދާ ހިލާފަށް ބޭނުންކޮށްފަވާ ކަމަށް ބުނެ އެޖަމިއްޔާގެ ރާއްޖޭގެ އޮފީހުން ކަންބޮޑުވުން ފާޅުކުރުމުން އެމައްސަލައާ ގުޅިގެން އިލެކްޝަން ކޮމިޝަންނުން އެމްޑީޕީއަށް ފޮނުވި ސިޓީއަށް އެ ޕާޓީ އިން އިން ކޮމިޝަނަށް ފޮނުވި ޖަވާބުގައި ބުނެފައި ވަނީ މިންޖުވާން މުޒާހަރާގެ މައިގަނޑު ގޮވާލުމަކީ ރައީސް މުހައްމަދު ނަޝީދު މިނިވަން ކުރުން ކަމަށާއި އދ ގެ ގުނަވަނަކުން އެކަން އެގޮތަށް ކުރުމަށް ސަރުކާރަށް އަންގާފައިވާ ކަމަށެވެ. އަދި އެ ލޯގޯ އެމްޑީޕީ އިން ބޭނުން ކުރަނީ އެ އެންގުމަށް ސަރުކާރުން އަމަލު ކުރުމަށް ހަނދާންކޮށްދީ އދ ގެ ނިންމުމަކާ އެއްކޮޅަށް އަޑުއުފުލުމަށް ކަމަށެވެ. އެމްޑީޕީ އިން ބުނީ އެ ލޯގޯ ބޭނުން ކުރުމަކީ ބޭރު ދުނިޔޭގައި ރާއްޖޭގެ ކަރާމާތާއި ސިޔާދަތަށް އަސަރު ކުރާނެ ކަމެއް ނޫން ކަމަށާއި ސަރުކާރުގެ އަމަލުތަކުގެ ސަބަބުން ބޭރު ދުނިޔޭގައި ރާއްޖެ މާބޮޑަށް ފަލީހަތްވެ އަގުވެއްޓޭ ކަމަށް ވެސް އެމްޑީޕީ އިން ބުންޏެވެ.\n"އދ އަށް ރައީސް ނަޝީދު ހުށަހެޅުއްވި މައްސަލައިގައި ނިންމި ނިންމުމަށް އަމަލު ނުކުރުމަކީ ބައިނަލްއަގުވާމީ މައިދާނުގައި ރާއްޖެ ފަހުރުވެރި، ސިޔާސަދަތާ ކަރާމާތަށް ލިބެމުންދާ އުނިކަމަކަށް ވާއިރު، ސަރުކާރު ހިންގުމާ ހަވާލުވެފައި އޮތް ސިޔާސީ ޕާޓީއަށް ބައިނަލްއަގުވާމީ މުއާހަދާއާ ހިލާފުނުވުމަށް ތިޔަ ކޮމިޝަނުން އަންގައި އދ ގެ ނިންމުމަށް އަމަލު ނުކުރުމަކީ އެ ޕާޓީގެ މައްޗަށް ފިޔަވަޅު އަޅަން ޖެހޭނެ ކަމެއް ކަމުގައި ދެކެމެވެ،" އެމްޑީޕީގެ ސިޓީގައިވެ އެވެ.\nއެމްޑީޕީ އިން ބޭއްވި، މުޒާހަރާގައި ބޭނުން ކުރި ދިދަތަކާއި ޓީޝާތުގައި ޔޫއެންގެ ލޯގޯ ބޭނުންކޮށްފައިވާތީ، އެ ޖަމްއިއްޔާ އިން ގޮވާލާފައި ވަނީ ސިޔާސީ ކަންކަމުގައި އަދި ވަކި ސިޔާސީ ފިކުރަކަށް ބުރަވެގެން ހިންގާ ހަރަކާތްތަކުގައި އެ ލޯގޯ ބޭނުން ނުކުރުމަށެވެ.\nއިލެކްޝަންސް އިން އެންގި އެހެން ކަންކަމަށް ރައްދު ދީ އެމްޑީޕީ އިން ބުނެފައި ވަނީ އެމްޑީޕީގެ މުޒާހަރާތަކުގައި ކުޑަކުދިން ބޭނުންކޮށްފައި ނުވާނެ ކަމަށެވެ. އަދި ވަކި ފަރުދަކު ކުރާ ކަމެއްގެ ސަބަބުން މުޅި އެމްޑީޕީއަށް ފިޔަވަޅު އަޅަން ޖެހޭ ކަމަށް ގަބޫލު ނުކުރާ ކަމަށް ވެސް އެ ޕާޓީ އިން ބުންޏެވެ. އަދިވެސް ބުނެފައި ވަނީ ދައުލަތުގެ މުއައްސަސާތަކަށް ފާޑު ކިޔުމަކީ ގާނޫނު އަސާސީ އިން ލިބިފައިވާ ހިޔާލުފާޅު ކުރުމުގެ އަސާސެއް ކަމަށެވެ. އަދި މުއައްސަސާތަކަށް ފާޑު ކިޔުމުން ފިޔަވަޅު އަޅާނެ ކަމުގެ އިންޒާރު ދިނުމަކީ އެ ހައްގު ވަރަށް ބޮޑަށް އުނިކޮށް ބިރު ދެއްކުމެއް ކަމަށް ވެސް އެ ޕާޓީ އިން ބުންޏެވެ. އެކަމުގެ ސަބަބުން މުއައްސަސާތައް އިސްލާހު ކުރުމަށް ފުރުސަތު ހަނިވެ ޑިމޮކްރަސީގެ އުސޫލުތަކާ ދުރުވެގެން ހިނގައިދާނެ ކަމަށް ވެސް އެ ޕާޓީ އިން ބުންޏެވެ.\n"ތިޔަ ކޮމިޝަނުން މި ޕާޓީއަށް ފޮނުވާފައިވާ ސިޓީގައި ދައުލަތުގެ މުއައްސަސާތަކާ މެދު ފާޑުކިޔުމަކީ ހުއްދަ ކަމެއް ނޫން ކަމަށް ދަންނަވާފައި ވަނީ ޑޮމޮކްރަސީގެ ރޫހާ ހިލާފަށެވެ. އަދި އެއީ ތިޔަ ކޮމިޝަނަށް މަނާ ކުރެވޭނެ ކަމެއް ނޫން ކަމުގައި ދަންނަވަމެވެ،" އެމްޑީޕީގެ ސިޓީގައިވެ އެވެ.\nއެމްޑީޕީ އިން ޔޫއެންގެ ލޯގޯ ބޭނުން ކުރާ މައްސަލަ އިލެކްޝަންސް ކޮމިޝަނުން ބަލަނީ


Kunfunithah adhives party thakahtha?, Thajuribaa goas! | Mihaaru\nހުޅުލެ: މާޗު 14، 2018: ވެލާނާ އިންޓަނޭޝަނަލް އެއާޕޯޓުގައި ހަދާ އާ ރަންވޭގެ ފުރަތަމަ ތާރު ފަށަލަ އެޅުމުގެ މަސައްކަތްކުރަނީ.-- ފޮޓޯ: ހުސެން ވަހީދު /މިހާރު\n02 ޑިސެމްބަރ 2018 - 09:249comments\nސަރުކާރުގެ 100 ޕަސެންޓް ހިއްސާވާ އަދި ސަރުކާރުގެ ހިއްސާ އޮތް ކުންފުނިތަކުގެ އަދަދު 30 އަށް އަރަ އެވެ. ކުންފުނިތަކުގައި މަސައްކަތް ކުރާ ޖުމްލަ މުވައްޒަފުންގެ އަދަދު 26،000 އަށް އަރާ އިރު ދައުލަތަށް ލިބޭ ޖުމްލަ އާމްދަނީގެ ވަރަށް ބޮޑު ބައެއް ހިއްސާ ކުރަނީ ވެސް ކުންފުނިތަކުންނެވެ. ހަމައެކަނި އެސްޓީއޯ އަށް އެކަނި ބެލިޔަސް، އެތަނުގެ އާމްދަނީ ދައުލަތުގެ މުޅި އަހަރުގެ ބަޖެޓާ އެއްވަރެވެ.\nކޯލިޝަން ސަރުކާރެއް އޮތްއިރު ކުންފުނިތައް ބައިކުރާނެ ގޮތުގެ ބޮޑު ބަހުސެއް މިހާރު މި ވަނީ ފެށިފަ އެވެ. ކޮންމެ ޕާޓީއަކުން ވެސް ބޭނުން ވަނީ ކޮންމެވެސް ކުންފުންޏެއް ކޮންޓްރޯލް ކުރާށެވެ. އޭގެ ވާދަވެރިކަން މި އޮތީ އިންތިހާގަ އެވެ. އެނގިފައިވާ ގޮތުގައި ކުންފުނިތަކަށް މީހުން ހަމަނުޖެހި ލަސްވަމުން ދަނީ ވެސް ކޯލިޝަންގެ ތެރޭގައި ކޮންމެ ކުންފުންޏަކަށް ވެސް ގިނަ ނަންތަކެއް އުޅޭތީ އެވެ.\nވެމްކޯގެ މުވައްޒަފަކު ކުނި އުކަނީ: ކުންފުނިތަކުގެ ވެރިންނަށް ލާން ޖެހޭނީ ހަރުދަނާ މީހުން -- މިހާރު ފައިލް ފޮޓޯ\nދައުލަތުގެ ކުންފުނިިތަކުގެ ކުރިމަގު ބައްޓަން ކުރާ މުހިންމު މި ވަގުތު ކުންފުނިތަކަށް ރަނގަޅު ވެރިން ލުން މުހިންމެވެ. ސީއީއޯ އިންނާއި އެމްޑީން ކުންފުނިތަކަށް ލާއިރު، ސިޔާސީ ގޮތުން ވިސްނުމަށް ވުރެ އެ މީސްމީހުންގެ އިލްމާއި ތަޖުރިބާ އަށް ކޮންމެހެން ބަލަން ޖެހޭ ކަމަށް އެތައް ބަޔަކު އަންނަނީ ބުނަމުންނެވެ. ދައުލަތުގެ ކުންފުނިތަކުގެ ތެރޭގައި ވަރަށް ކާމިޔާބު ކަމާ އެކު ހިންގަމުން އަންނަ ކުންފުނިތައް ހިމެނޭއިރު، ޓެކްްނިކަލް ބޭފުޅުންނަށް ނޫނީ ނުހިންގޭ ވަރުގެ ކުންފުނިތައް ވެސް އެބަހުއްޓެވެ. އެހެންވެ، ވަޒީފާގެ ވާދަވެރިކަން އޮތް އިރު ކުންފުނިތަކަށް ލާނީ ސިޔާސީ ކުޑައެއްގެ ދަށުންތޯ، ނުވަތަ އެ މީހެއްގެ ހުރި އިލްމާއި ތަޖުރިބާ އަށްތޯ މިއީ ފުންކޮށް ވިސްނާލަން ޖެހޭ ކަމެކެވެ.\nދައުލަތުގެ ބައެއް ބޮޑެތި ކުންފުނިތައް ހިންގަވާފައިވާ ބޭފުޅަކު ވިދާޅުވި ގޮތުގައި ރާއްޖޭގައި މިހާރު ހުރި ބޮޑެތި ބައެއް ކުންފުނިތަކަކީ އާދައިގެ މީހަކަށް ހިންގޭ ވަރުގެ ކުންފުނިތަކެއް ނޫނެވެ. މިސާލެއްގެ ގޮތުން އޭނާ ފާހަގަކުރެއްވި ގޮތުގައި އެސްޓީއޯ، އެމްޓީސީސީ ކަހަލަ ކުންފުނިތަކަކީ ސީދާ ޕްރައިވެޓް ކުންފުނިތަކާ ވާދަވެރި ކުންފުނިތަކަކަށް ވާތީ ކޮންމެ ކޮންމެ މީހަކަށް އެ ތަންތަން ހިންގަން ހަވާލުކުރުމަކީ އެ ކުންފުނިތަކަށް ވައްޓާލާ ބޮމަކަށް ނޫނީ ނުވާނެ އެވެ.\n"އަމިއްލަ ކުންފުނިތަކުން ބޮޑެތި އަގު ދީފައި ބޭރުން ސީއީއޯ އިން ހޯދަނީ ކަމެއް ވީމަ. އެހެންވީމަ އަޅުގަނޑުމެން ނުވާނެ ސިޔާސީ ގޮތުން ބާރުގަދަ މީހެކޭ ކިޔައިފައި އެކަހަލަ ތަނެއް އެ ކަހަލަ މީހަކާ ހަވާލު ކުރާކަށް. ސަރުކާރުގެ މަގާމަކާ ކުންފުންޏަކާ ވާދަކުރުން މިއީ ތަފާތު ދެ ކަމެއް،" އޭނާ ވިދާޅުވި އެވެ.\nއެމްޑަބްލިޔުއެސްސީ: އާ ސަރުކާރުން ވަނީ މި ކުންފުންޏަށް އެމްޑީއެއް ހަމަޖައްސައިފައި\nރާއްޖޭގެ އެންމެ ބޮޑު، އަދި މުވައްޒަފުން ވެސް އެންމެ ގިނަ ކުންފުނި، އެމްއޭސީއެލްް އިން އިސްތިއުފާ ދެއްވި ކުރީގެ މެނެޖިން ޑިރެކްޓަރު އާދިލް މޫސާ ވިދާޅުވީ ސިޔާސީ ނުފޫޒުތަކުން އެއްފަރާތްވެފައިވާ ވެރިން ކުންފުނިތަކަށް ލުމަކީ ކުންފުނިތައް އޭގެ ގޮތުގައި ހިންގުމަށް ވަރަށް މުހިންމު ކަމެއް ކަމަށެވެ.\n"މިސާލަކަށް އެމްއޭސީއެލް ކަހަލަ ކުންފުނިތަކަކީ ވަރަށް ބޮޑެތި ކޮމާޝަލް ކުންފުނި. އެކަހަލަ ތަނަކަށް ވިޔަފާރި އެނގޭ، ކޮމާޝަލް އަދި ފައިނޭންސް ބެކްގްރައުންޑެއް ހުންނަ ވެރިޔަކު ވަރަށް މުހިންމު،" އޭނާ ވިދާޅުވި އެވެ.\nއެކަހަލަ ބޮޑު ކުންފުންޏެއް ކޮންމެ ކޮންމެ މީހެއްގެ އަތް މައްޗަށް ދޫކޮށްލުމަކީ، އާދިލް ވިދާޅުވި ގޮތުގައި، އެ މީހަކަށް ހެދޭ އެންމެ ގޯހަކުން ވެސް ވަރަށް ނުބައި ނަތީޖާތަކެއް އިގްތިސާދަށް ކުރިމަތިވެދާނެ ކަމެކެވެ.\n"މިލިއަން މިލިއަން ޑޮލަރުގެ އާމްދަނީ ލިބޭ ކުންފުންޏެއްގެ ވާހަކަ މި ދައްކަނީ. ހުރިހާ ކަހަލަ ވިޔަފާރިއެއް ކުރާ ތަނަކަށް ވީމަ އެ މީހެއްގެ ކޮމާޝަލް ބެކްގްރައުންޑެއް ކޮންމެހެން ވެސް ހުންނަން މި ޖެހެނީ،" އޭނާ ވިދާޅުވި އެވެ.\n"ސިޔާސީ ނުފޫޒުގެ ތެރޭގައި ތަން ހިނގައި، ހަމައެކަނި ޕާޓީގެ ވިސްނުމުން އެކަހަލަ ތަނެއްގެ އިސް މީހަކު ހޮވާ ނަމަ އެއީ ވިސްނާލަން ޖެހޭ ކަމެއް."\nއޭނާ ވިދާޅުވި މައިގަނޑު އެއް ވާހަކަ އަކީ މި އެވެ: "ކުރީ ސަރުކާރުން ވެސް އަޅުގަނޑަށް ހީވަނީ އެމްއޭސީއެލްއާ ދޭތެރޭ ވިސްނީ ކޮމާޝަލްކޮށް ހެން. ސަބަބަކީ އަޅުގަނޑަށް އެމްޑީ ކަން ދިން އިރު އަޅުގަނޑަކީ ދުވަހަކު ވެސް ޕާޓީއެއްގެ ހަރަކާތެއްގައި އުޅުނު މީހެއް ނޫން. ރައީސް އަބްދުﷲ ޔާމީން އަޅުގަނޑު ނުވެސް ދަންނާނެ. އެކަމަކު އެތަނަކީ ކޮން ކަހަލަ ތަނެއްކަން އެނގިވަޑައިގަންނަވާތީ ކަމަށް ވެދާނެ އެ ތަނަށް ލާން އެތަނުން މީހަކު ޗޫސް ކުރެއްވީ."\nއެސްޓީއޯގެ ހެޑް އޮފީސް: ބޮޑު ކުންފުންޏެއް -- ފައިލް ފޮޓޯ: މިހާރު\nއެމްޑީޕީ ސަރުކާރުގެ ވަރަށް އިސް މަގާމެއް ފުރުއްވާފައިވާ ބޭފުޅަކު، ނަން ނުޖެހުމަށް އެދިވަޑައިގެން، ވިދާޅުވީ ދައުލަތުގެ އާމްދަނީ ބިނާވާ މައިގަނޑު އަސާސަކީ ކުންފުނިތައް ކަމަށާއި ކުންފުނިތަކަށް ވެރިން ހަމަޖައްސާއިރު ސިޔާސީ ފިކުރު އެއްފަރާތް ކޮށްލަން ޖެހޭ ކަމަށެވެ. އޭނާ މިސާލެއްގެ ގޮތުން ނެންނެގީ މިފްކޯ އެވެ.\n"މަސްވެރިން ޑިމާންޑް ކުރުމުން ނުއަގުގައި މަސް ގަތީމަ ހަގީގަތުގައި ކާކަށްތޯ މި ގެއްލުން ވަނީ؟ ހަމަ ރައްޔިތު މީހާ އަށް ދެއްތޯ؟ ސަބަބަކީ އެ ގެއްލުމަށް ސަބްސިޑައި ކުރަން ޖެހެނީ ސަރުކާރުން. ސަރުކާރަށް ގެއްލުން ވީމަ ހަމަ ރައްޔިތު މީހާ އަށް،" އޭނާ ވިދާޅުވި އެވެ.\nއޭގެ ބަދަލުގައި އޭނާ ދެއްވާ ލަފައަކީ ކުންފުނިތައް ސިޔާސީ ވަކިތަކުން މިނިވަންކޮށް ޕްރޮފެޝަނަލް ކޮށް ހިންގުމެވެ. އޭނާ ހިޔާލު ދެއްވި ގޮތުގައި މި ސަރުކާރުން ކުންފުނިތަކަށް ލާންވީ އާންމުކޮށް އިއުލާންކޮށްގެން އެކަމަށް ކުރިމަތިލާ މީހުންގެ ނަންތައް ޝޯޓް ލިސްޓްކޮށްގެން އޭގެ ތެރެއިން އެންމެ ރަނގަޅު މީހެކެވެ. އެ މީހާ ސިޔާސީ ބެކްގްރައިންޑް ބަލާނީ އޭގެ ފަހުން ކަމަށް އޭނާ ވިދާޅުވި އެވެ.\n"ދެން ދޭންވީ ދެ އަހަރާ ބައިގެ ކޮންޓްރެކްޓެއް. އޭރުން ދެން ވާނެ ގޮތަކީ އޭނާ އަށް އޮންނާނެ އޭނާ ބޭނުން ގޮތަކަށް ކުންފުނި ހިންގުމުގެ އިޚުތިޔާރު. އޭރުން އޭނާ އަށް އޮންނާނެ ޓާމުގެ މެދުން އޭނާގެ ވަޒީފާ ނުގެއްލޭނެ ކަމުގެ ޔަގީންކަން،" އޭނާ ވިދާޅުވި އެވެ.\n"އެކަހަލަ މީހަކު ނިންމާނީ ރަނގަޅު ނިންމުންތައް."\nއޭނާ ވިދާޅުވީ ދައުލަތުގެ ކުންފުނިތައް މިހާރު ހިނގަމުން ދަނީ ވެސް އެއްވެސް ގޮތަކަށް މިނިވަންކޮށް ނޫން ކަމަށެވެ.\n"ކީއްވެގެންތޯ އެސްޓީއޯ އަށް މިހާ ކުޑަ އަދަދެއްގެ ފައިދާ މި ވަނީ؟ ކީއްވެގެންތޯ މިފްކޯ އަށް ވުރެ އަމިއްލަ މަސް ކުންފުނިތައް މާ ކުރީގައި މި އުޅެނީ؟ ސަބަބަކީ ސިޔާސީ ކަންތައްތައް މާ ބޮޑީ،" އޭނާ ވިދާޅުވި އެވެ.\nއިލްމީ އަދި ގާބިލް މީހުން ކުންފުނިތަކަށް ލައިފި ނަމަ މިހާރަށް ވުރެ މާ ރަނގަޅަށް ނަތީޖާ ނެރޭނެ ކުންފުނިތައް ރާއްޖޭގައި އެބަހުރި ކަމަށް އޭނާ ވިދާޅުވެ އެވެ. މުވައްޒަފުންގެ ގޮތުންނާއި ވަސީލަތުގެ ގޮތުން ބެެލިޔަސް ގިނަ ކުންފުނިތައް އޮތީ ރަނގަޅު ހާލަތެއްގައި ކަމަށް އޭނާ ވިދާޅުވި އެވެ. އެކަމަކު މައްސަލައަކީ "މެނޭޖްމަންޓް ސިޔާސީ ވުން" ކަމަށް އޭނާ ވިދާޅުވި އެވެ.\n"އެހެންވެ މިއީ އެކަން ރަނގަޅު ކުރަން ލިބޭ އެންމެ ރަނގަޅު ފުރުސަތު. ޕާޓީތަކުން ވެސް ވިސްނަންވީ ޕާޓީ އަށް އިހުލާސްތެރި މީހާ އަށް ވަޒީފާ ދިނުމަށް ވުރެ ކުންފުންޏަށް ރަނގަޅު މީހާ އަށް ވަޒީފާ ދޭން،" އޭނާ ވިދާޅުވި އެވެ.\nއެއީ ވަރަށް ބޮޑު ތެދެކެވެ. ރާއްޖޭގައި ހުރި ދައުލަތުގެ ގިނަ ކުންފުންޏަކީ ރަނގަޅު ފެންވަރުގެ ވެރިން ލައިފި ނަމަ ވަރަށް ބާރު ސްޕީޑެއްގައި ކުރިއަރައިގެން ދާނެ ކުންފުނިތަކެވެ. އެ ކުންފުނިތަކަށް ބޭނުންވަނީ ސިޔާސީ ވަކިތަކުން ނެއްޓިފައިވާ މާހައުލެކެވެ.\nއިތުރު ލިޔުންތައް ސަރުކާރު ޔުޓިލިޓީ ކުންފުނިތައް ޕާޓީތަކުގެ ކޯލިޝަން ޕަބްލިކް ކުންފުނި


Au dhiraasee aharu fesheyny anna aharuge August gai | Thiladhun\nޝިއުނާ އާދަމް އޯގަސްޓް 13, 2020\nއައު ދިރާސީ އަހަރު ފެށޭނީ އަންނަ އަހަރުގެ އޮގަސްޓުގައި ކަމަށް މިނިސްޓްރީ އޮފް އެޑިއުކޭޝަނުން ހަމަޖައްސައިފިއެވެ.\nކޯވިޑް-19ގެ ޙާލަތާއި ގުޅިގެން އެކަޑަމިކް ކަލަންޑަރަށް ބަދަލުގެނެސް އެޑިއުކޭޝަން މިނިސްޓްރީން ވަނީ އައު ކަލަންޑަރު މިއަދު އާންމު ކުރައްވާފައެވެ.\nއައު އެކަޑަމިކް ކަލަންޑަރުގައި ވާގޮތުން މިއަހަރުގެ ފުރަތަމަ ޓާމްގެ ކިޔެވުން ނިމޭނީ ޑިސެމްބަރު މަހުގެ3ވަނަ ދުވަހުއެވެ. އަދި މިއަހަރުގެ ދިރާސީ އަހަރުގެ ކިޔެވުން ނިމޭނީ އަންނަ އަހަރުގެ ޖޫންމަހުގެ 24 ގައިއެވެ. އަދި އައު ދިރާސީ އަހަރު ފެެށޭނީ އަނަން އަހަރުގެ އޮގަސްޓު މަހުގެ 10 ވަނަ ދުވަހުއެވެ.\nމިއަހަރުގެ ފުރަތަމަ ޓާމުގެ ޗުއްޓީ ފެށޭނީ އަންނަ ޑިސެމްބަރު މަހުގެ6ވަނަ ދުވަހު ކަމަށް އަދި ޗުއްޓީ ނިމި ދެވަނަ ޓާމުގެ ކިޔެވުން ފެށޭނީ ޖެނުއަރީ މަހުގެ 10 ވަނަ ދުވަހު ކަމަށް އައު އެކަޑަމިކް ކަލަންޑަރުގައި ބުނެފައި ވެއެވެ.\nކޯވިޑް-19ގެ ޙާލަތާއި ގުޅިގެން ގެނައި މިބަދަލަކީ ދާއިމީކޮށް ގެންނަ ބަދަލެއްގެ ގޮތުގައި އަދި ކަނޑަ އަޅާފައި ނުވާ ކަމަށް އެޑިއުކޭޝަން މިނިސްޓްރީން ވަނީ ހާމަ ކޮށްފައެވެ.\nއަންނަ އަހަރު ދިރާސީ އާ އަހަރު އޮގަސްޓުގައި ފަށާއިރު 2022 ވަނަ އަހަރުވެސް ދިރާސީ އާ އަަހަރު، އަހަރުގެ މެދުތެރެއިން ފަށަން އެޑިއުކޭޝަން މިނިސްޓްރީން ވަނީ ހިޔާލު ހޯދަން ހުޅުވާލައިފަ އެވެ.\nމިދިޔަ މާޗްމަހުން ފެށިގެން ސްކޫލްތައް ބަންދުކޮށްފައި އޮތުމަށްފަހު އަލުން ސްކޫލްތައް ހުޅުވީ މިދިޔަ މަހު އެވެ. ނަމަވެސް ކޮރޯނާ ވައިރަސް ފެތުރޭލެއް އިތުރުވާތީ އަނެއްކާވެސް މާލޭގެ ސްކޫލްތަކުގައި ކިޔަވައިދިނުން ވަނީ ވަގުތީ ގޮތުން މަދުކަނޑާލައި މިހާރު ކްލާސްތައް ގެންދަނީ އޮންލައިންކޮށެވެ. އަދި އަތޮޅު ތަކުގައި ކޮރޯނާ ވައިރަސް ފެތުރޭ ރަށްތަކުގައި ވެސް ކިޔެވުން ވަގުތީ ގޮތުން ސްކޫލްތަކުން ދަނީ މެދުކަނޑާލަމުން ނެވެ.


Raees Yaameen Inthihaabu Kaamiyaabu Kuraane Kamaai Medhu Idhikolhun Shakku Nukurey - PPM - Vaguthu\nރައީސް ޔާމީން އިންތިހާބު ކާމިޔާބު ކުރާނެކަން އިދިކޮޅަށް ޔަގީން - ޕީޕީއެމް\nރައީސް ޔާމީން އިންތިހާބު ކާމިޔާބު ކުރާނެ ކަމާއި މެދު އިދިކޮޅުން ޝައްކު ނުކުރުމަށް ވެރިކަން ކުރާ ޕާޓީ ޕީޕީއެމް އިން ބުނެފިއެވެ.\nކުރިއަށް އޮތް ރިޔާސީ އިންތިހާބުގައި ރައީސް ޔާމީން ވާދަކުރުމާއި މެދު އިދިކޮޅުގެ ރާގު އެކި ގޮތަށް އިވެން ފަށައިފިވާތީ "ވަގުތު" އަށް މައުލޫމާތު ދެއްވަމުން ޕީޕީއެމް ގެމަނަފުށީ ދާއީރާގެ ރައްޔިތުންގެ މަޖިލީހުގެ މެންބަރު ޖަމީލް އުސްމާން ވިދާޅުވީ އިދިކޮޅު ފަރާތްތަކުން ރައީސް ޔާމީން ރިޔާސީ އިންތިހާބުގައި ވާދަކޮށްފާނެތީ އެހާ ބިރު ގަންނަނީ ރައީސް ޔާމީން ބޮޑު އަގުލަބިޔަތަކުން އިންތިހާބު ކާމިޔާބު ކުރައްވާނެ ކަން ޝައްކެތް ނެތް މިންވަރަށް އިދިކޮޅަށް ސާފުވުމުން ކަމަށެވެ.\n"އިދިކޮޅަށް ވަރަށް ބޮޑަށް ބިރުވެރިކަން އެބައޮތް, ރައީސް ޔާމީންގެ ތާއީދު މުޅި ރާއްޖޭގައި އިތުރުވަމުންދާ ގޮތް އެބޭފުޅުނަށް އެދަނީ ފެންނަމުން, މުޅި ރާއްޖޭގައި ތަރައްގީގެ އެތައް ޕްރޮޖެކްޓެއް ދަނީ ހިނގަމުން, ރާއްޖޭގައި ނެތް ތަރައްގީގެ މައްޝޫއެއް ނުހިނގާ ރަށެއް, އެބޭފުޅުނަށް އެނގޭ އެބޭފުޅުންގެ ތާއީދު ވަރަށް ބޮޑަށް ދައްވަމުން ދާކަން" ޖަމީލް އުސްމާން ވިދާޅުވިއެވެ.\nރިޔާސީ އިންތިޚާބާއި ހަމައަށްދާއިރު، ޕާޓީތަކުގެ މަސައްކަތުން ރައީސް ޔާމީނަށް އިންތިޚާބުގައި ވާދަނުކުރެވޭނެ މިންވަރަށް ކަންކަން ކުރާނެ ކަމަށް އިދިކޮޅު ފަރާތްތަކުން ވަނީ ބުނެފައެވެ.\nއެމްޑީޕީ ހަރުގެ ސަރަހައްދުގައި އިދިކޮޅު ޕާޓީތަކުން ބޭއްވި ހަރަކާތުގައި ވާހަކަދައްކަވަމުން އެމްޑީޕީގެ ޗެއާޕާސަން ހަސަން ލަތީފު ވިދާޅުވީ އިސްލާހީ މަސައްކަތް މަޑު ނުޖެހޭނެކަމަށާ އިސްލާހީ މަސައްކަތް ދާނީ ބާރަށްކުރިއަށްކަމަށެވެ.\n"ކުރިއަށް އޮތީ ރަމަޟާންމަހާއި، ވޯލްޑްކަޕްގެ އީދު ނަމަވެސް އެދުވަސްތަކުގައި ވެސް އިސްލާހީ މަސައްކަތް ކުރިއަށްގެންދާނެ, ނަމަވެސް އެދުވަސްތަކުގައި ހަރަކާތްތައް ކުރިއަށްދާނީ ހުރިހާ ފަރާތްތަކަށްވެސް ބައިވެރިވެވޭނެ ގޮތަކަށް" ހަސަން ލަތީފު ވިދާޅުވިއެވެ.ހަސަން ލަތީފު ވިދާޅުވީ އިސްލާހީ މަސައްކަތް ނިންމާލާއިރު، އިންތިޚާބު އޮންނާނީ ބޯމަތިވެފައިކަމަށެވެ.\n"ޔާމީން ހުންނެވީ ސާބިތުކަމާއެކު"\nޔާމީން އޮންނެވީ ޖަލު ގޮޅި: ހުރިހާ ހިދުމަތެއް ލިބޭ، އޭސީވެސްކޮށްފައި\nރައީސް ޔާމީން ހައްޔަރުކުރީ ވަރަށް އަނިޔާވެރި ގޮތަކަށް - އާދަމް ޝަރީފް\nއޭޕްރީލް 16, 2018 10:43\nއިންޝާއަﷲ އެއްލަކިން ރައީސް ޔާމީން! މާޒީގަވެސް އަދި މުސްތަޤުބަލުގަވެސް ރައީސްޔާމީންފަދަ ރަގަޅު ވެރިޔެއް ދިވެހިންނަކަށް ނުފެންނާނެ! ފެނިފައެއްވެސްނެތް! ދިވެހިރާއްޖެ ތަރައްޤީކުރަންދަންނަ ޖެހިލުންކުޑަ ވަކިބަޔަކަށްމީހަކަށް ނުބަލައި ޤާނޫނު ހިންގަންދަންނަ ހިންގުންތެރި ވެރިޔަކު ހޮވަން ދިވެހިންތިބިނަމަ ރައީސް ޔާމީން ހޮއްވަވާ! ނޫނީ ފަހުން ހިތާމަކުރަންޖެހޭނެ! މިއީ ޝައްކެއް އޮތްކަމެއްނޫ!\nއޭޕްރީލް 16, 2018 11:07\nރައީސް ޔާމީން އިންޝާﷲ 2018 އެއްބުރުން ނަގާނެ. ވަރަށް ސާފު\nއޭޕްރީލް 16, 2018 12:04\nއޭނާގެރައްޔިތުން(ސިފައިންނާފުލުހުންނާ އަދިޑްރަންކާޑުންގެ ކަތިވަޅިލަސްކަރު)ވޯޓުލައިގެން އަދި މިނޫހުން ކެންޕޭންކޮށްގެން ހޮވޭނެއޭހީވަނީދޯ؟\nއޭޕްރީލް 16, 2018 12:19\nމިނިވަންކަމާ މެދު ސުވާލު އުފެއްދޭނެ ޖާގައެއް ނެތް ކަމަށް އީސީން ބުނާނަމަ ތަމެން ރަންރީނދޫ ޓްވިޓަރޭ މެން ފަޔަށް ހިނިއަރައިގަނެގެން ބުމަރެއް އެނބުރޭ ގޮތަށް ރަށުތެރޭ އެނބުރުނު ނަމަވެސް އެއިން ކެއްކޭނެ ޑޮންޑޮނެއް ނުހުންނާނެ ކަން މިހާރު ތަމެންނަށް އިނގޭނެ އެއް ނޫންތޭ. ތަމެންނަށް ވެއްޓޭނެ ވެރިކަމެއް ވެސް ނުހުންނާނެއޭ އިނގޭތޭ ދެން ސީލަބަލަ ތަމެން. ސީލާ ސީލާ ދަ ސީލާ ދޯ.\nއޭޕްރީލް 16, 2018 14:19\nއެހެންނާ ތިހިރީ ހޮވިފަ އެއްލަކިން ދެން އަތްޖަހަ ދެންއަތްޖަހަ ވޯޓުން ބޮޑުމަންޒަރު ބަލާތި\nއޭޕްރީލް 16, 2018 14:51\nފިރުކިފަ ދާންޖެހުނަސް ދާނަން އިރާދަކުރެއްވިޔާ އަދުގެ ރައިސްއަށް ވޯޓްދޭން


Vote alun gunumun ves5vote ge thafaathun Maavashu gondi Saeed ah | Mihaaru\nޔާމީންގެ ސަރުކާރުގެ އިކޮނޮމިކް މިނިސްޓަރު ސައީދު: މާވަށު ދާއިރާގެ ވޯޓުތައް އަލުން ގުނުމުން ވެސް ކުރި ލިބިވަޑައިގަތީ އޭނާ އަށް.---ފޮޓޯ: މިހާރު\nވޯޓު އަލުން ގުނުމުން ވެސް ފަސް ވޯޓުން މާވަށު ގޮނޑި ސައީދަށް\n09 އެޕްރީލް 2019 - 22:46 12 comments\nކުރީގެ އިކޮނޮމިކް މިނިސްޓަރު އަދި ޕީޕަލްސް ނެޝަނަލް ކޮންގްރެސްގެ ނައިބު ރައީސް މުހައްމަދު ސައީދު ކުރި ހޯއްދެވި މާވަށު ދާއިރާގެ ވޯޓު އަލުން ގުނުމުން ފަސް ވޯޓުގެ ތަފާތުން ސައީދު ގޮނޑި ކަށަވަރުކުރައްވައިފި އެވެ.\nމާވަށު ދާއިރާގައި ހިމެނޭ ހިތަދު އާއި ކުނަހަންދޫގެ ވޯޓުން ސައީދު ކުރި ހޯއްދެވި ކަމަށް އިލެކްޝަންސް ކޮމިޝަނުން ކުރިން އިއުލާންކޮށްފައި ވަނީ ހަ ވޯޓުގެ ތަފާތުންނެވެ. އެހެންވެ އޭނާއާ އެންމެ ގާތުން ވާދަކުރެއްވި އެމްޑީޕީގެ ކެންޑިޑޭޓް އިބްރާހިމް ފަލާހު ވަނީ ސައީދަށް ކުރިލިބިވަޑައިގެންނެވީ ބާތިލް ވޯޓުތަކެއް ވެސް ގުނައިގެން ކަމަށް ވިދާޅުވެ އިލެކްޝަންސަށް ޝަކުވާ ހުށަހަޅުއްވައިފަ އެވެ.\nމާވަށު ދާއިރާގެ ވޯޓު ފޮށިތައް މިރޭ އަލުން ގުނުމުން ފަލާހަށް ވަނީ އެއް ވޯޓު އިތުރަށް ލިބިވަޑައިގެން ޖުމްލަ 848 ވޯޓު ލިބިވަޑައިގެންފަ އެވެ. ހއ. ތުރާކުނަށް އުފަން ސައީދު މާވަށު ގޮނޑި ކާމިޔާބު ކުރެއްވީ އެ ދާއިރާ އަށް ވޯޓުލުމުގެ ހައްގު ލިބިގެންވާ 2،789 މީހުންގެ ތެރޭން 853 ވޯޓުގެ އަޣުލަބިއްޔަތުންނެވެ. މާވަށު ދާއިރާ އަށް ވާދަކުރެއްވި އެ ދާއިރާގެ މިހާރުގެ ވެސް މެންބަރު އަހުމަދު އަޒްހާން ފަހުމީ އަށް ވެސް އެއް ވޯޓު އިތުރަށް ލިބިވަޑައިގެން އޭނާގެ ޖުމްލަ ވޯޓު ވަނީ 651 އަށް އިތުރުވެފަ އެވެ.\nކުރީގެ ރައީސް ޔާމީންގެ ސަރުކާރުގައި ތަރައްގީގެ މަޝްރޫއުތައް ހިންގުމުގައި އިސް ދައުރެއް އަދާކުރެއްވި ސައީދު ކާމިޔާބު ކުރެއްވި ގޮނޑިއާ އެކު ޕީޕީއެމާއި ޕީއެންސީ އަށް ލިބުނީ ޖުމްލަ އަށް ގޮނޑި އެވެ. މި އިންތިޚާބުގައި 65 ގޮނޑިއާ އެކު މަޖިލީހުގެ ސާފު އަޣުލަބިއްޔަތު ހޯދީ ސަރުކާރު ހިންގާ މައި ޕާޓީ އެމްޑީޕީންނެވެ.\nއިތުރު ލިޔުންތައް މެމްބަރު މުހައްމަދު ސައީދު (މާވަށް) ރައްޔިތުންގެ މަޖިލީހުގެ އިންތިޚާބު 2019 ލ. މާވަށް އިލެކްޝަންސް ކޮމިޝަން ޕީޕަލްސް ނެޝަނަލް ކޮންގްރެސް\nސައީދު އިންތިޚާބުވި ދާއިރާގެ ވޯޓު އަލުން ގުނަނީ\nޔާމީން ކުރިމަތިލާން އުޅުއްވީ މާވަށު ދާއިރާ އަށް\n1،200 އަހަރުވީ މިސްކިތެއް އިޒްރޭލުގެ ބިން ކޮނެގެން ހޯދައިފި\n1 day ago 84\nހާދަ ބޮޑު، ހާދަ އުފާވެރި، ހާދަ ތާރީޚީ ދުވަހެކޭ!\nސިނގިރެޓް ފޮށީގައި ޖެހި ފޮޓޯއެއްގެ މައްސަލަ ބޮޑުވެއްޖެ\nއައްޑޫގައި ފްލައިން ސްކޫލެއް ހިންގާނެ ބަޔަކު ހޯދަނީ\nއިނގިރޭސިވިލާތުގެ ތެޔޮ ޓޭންކަރެއް އީރާނުން ހިފަހައްޓައިފި\nއަސްލު ވެސް ހަނދަށް ދިޔަތަ؟ ބައެއް މީހުންގެ ޖަވާބު\nEyeCare Pvt Ltd\nSales & Clinical Assistant\nPosted on: 21 July 2019


Noorul-islam.NET :: ނަމާދު އަޅައިފި މީހާގެ ޙުކުމް\nނަމާދު އަޅައިފި މީހާގެ ޙުކުމް\nތާރީޚް: 30 ޑިސެމްބަރު 2010\nއަރަހުށި ހުސްޠާހިރުވަންތަ މާތްﷲ ވަޙީކުރައްވާފައި ވެއެވެ. â وَأَقِيمُوا الصَّلاةَ وَلا تَكُونُوا مِنَ الْمُشْرِكِينَá މާނައީ: ތިޔަބައިމީހުން ނަމާދު ޤާއިމުކުރާށެވެ! އަދި ތިޔަބައިމީހުން މުޝްރިކުން ކަމުގައި ނުވާށެވެ!<?xml:namespace prefix = "o" ns = "urn:schemas-microsoft-com:office:office" />\nލޮބުވެތި رَسُولُ اللَّهِ صلى الله عليه وسلم ޙަދީޘް ކުރައްވާފައި ވެއެވެ. âبَيْنَ الرَّجُلِ وَبَيْنَ الشِّرْكِ وَالْكُفْرِ تَرْكُ الصَّلاَةِá (މީހާއާއި ކުފުރާ ނުވަތަ ޝިރުކާ ދެމެދު ހުރި އިންފާރަކީ ނަމާދު އަޅައިފުމެވެ. މިއެވެ.\nرَسُولُ اللَّهِ صلى الله عليه وسلم ޙަދީޘް ކުރައްވާފައި ވެއެވެ. â الْعَهْدُ الَّذِي بَيْنَنَا وَبَيْنَهُمْ الصَّلاَةُ فَمَنْ تَرَكَهَا فَقَدْ كَفَرَá  މާނައީ: ތިމަންމެނާއި ޣައިރުމުސްލިމުންނާ ދެމެދު ވަކިކޮށްދޭން އޮންނަ ޢަހްދަކީ ނަމާދެވެ. ފަހެ ނަމާދު އަޅައިފިމީހާ ކުފުރުވެރި ވެއްޖެކަން ކަށަވަރެވެ. މިއެވެ.\nނަމާދަކީ އިސްލާމްދީނުގައި ފަރްޟުކުރެވުނު އެންމެ ފުރަތަމަ އަޅުކަމެވެ. ފަސްނަމާދު ވާޖިބު ކުރަށްވާފައިވަނީ އިސްރާއާއި މިޢުރާޖުގެ ރޭގައެވެ. ނަމާދު އަޅާމީހާއަކީ ކީރިތި ޤުރްއާނާއި މާތްރަސޫލާގެ ޙަދީޘާއި އުއްމަތުގެ ދަންނަބޭކަލުންގެ އިޖްމާޢާއި ކަނޑައެޅިގެން ޚިލާފުވާ މީހެކެވެ.\nއަލްޙާފިޡު އަލްމުންޛަރީ ވިދާޅުވެފައި ވެއެވެ. އަޞްޙާބު ބޭކަލުންގެ ތެރެއިންނާއި އެބޭކަލުންގެ ފަހުގެ ދަންނަބޭކަލުންގެ ތެރެއިން ބޮޑު ޖާމަޢަތެއްގެ ބޭކަލުން އެއްބަސްވެ ވަޑައިގަންނަވާ ގޮތުގައި ނަމާދުގެ ވަގުތު ފާއިތުވަންދެން ދަނެގެން އެނަމާދުނުކޮށް ހުރެއްޖެ މީހާއަކީ ކާފިރެކެވެ. އެބޭކަލުންގެ ތެރޭގައި ޢުމަރު ބުނުލް ޚައްޠާބާއި، ޢަބްދުﷲ ބުނު މަސްޢޫދާއި، ޢަބްދުﷲ ބުނު ޢައްބާސާއި، މުޢާޛު ބުނު ޖަބަލާއި، ޖާބިރު ބުނު ޢަބްދުﷲއާއި، އަބުއްދަރުދާއާއި، އަޙްމަދު ބުނު ޙަންބަލާއި، އިސްޙާޤު ބުނު ރާހުވައިއާއި، ޢަބްދުﷲ ބުނު މުބާރަކާއި، އައްނަޚްޢީއާއި، އިބްނު ޢުތައިބަތާއި، އަބޫއައްޔޫބު އައްސިޚްތިޔާނީއާއި، އަބޫދާއޫދާއި، އިބުނު އަބީޝައިބާއާއި، ޒުހައިރު ބުނު ޙަރަބާއި މިނޫންވެސް އެތަކެއް ބޭކަލުން ހިމެނިވަޑައިގަންނަވައެވެ. މަޛްހަބުތަކުގެ އިމާމުވެރި ބޭކަލުންގެ ތެރެއިން އަޙްމަދާއި އިސްޙާޤާއި ޢަބްދުﷲ އިބްނު މުބާރަކް ވިދާޅުވަނީ ނަމާދު އަޅައިފިމީހާއީ ކާފިރެއް ކަމަށާއި އޭނާއަކީ ޤަތުލު ވާޖިބުވެއްޖެ މީހެއް ކަމަށެވެ.\nނަމަވެސް ދީނުގެ ގިނަ ދަންނަބެއިކަލުން ދެކެވަޑައިގަންނަވާ ގޮތުގައި ނަމާދާ އިންކާރުކުރުމެއްނެތި، ނަމާދު ނުކުރާ މީހާއަކީ، ކަނޑައެޅިގެން ހުރި ކާފިރެއް ނޫންކަން މިތާނގައި ފާހަގަކޮށްލަމެވެ. އިމާމު އަބޫޙަނީފާއާއި އިމާމު މާލިކާއި އިމާމު ޝާފިޢީގެ މަޛްހަބަކީ ވެސް މިއީއެވެ. މިބޭކަލުން ވިދާޅުވަނީ އޭނާއަކީ ކާފަރެއް ނޫންކަމަށާއި ކުފުރުގެ ހައްދަށް ވާސިލުވެފައިވާ ފާސިޤެއްކަމަށެވެ. އަދި މާލިކާއި ޝާފިޢީ ވިދާޅުވަނީ މިޙާލަތުގައި އޭނާއަށް ވިސްނައިދީ، އެއަށްފަހު ނަމާދުނުކުރަނީނަމަ ޙައްދެއްގެ ގޮތުގައި އޭނާ ޤަތުލުކުރަންޖެހޭނެ ކަމަށެވެ. އިމާމު އަބޫ ޙަނީފާއާއި އެކަލޭގެފާނަށް ތަބަޢަވެ ވަޑައިގަންނާ ބޭކަލުން ވިދާޅުވަނީ ނަމާދު ޢަމުދުން އަޅައިފިމީހާ ފާސިޤެއް ކަމަށާއި އޭނާއަށް އޮތް ޙުކުމަކީ ތަޢުޒީރުކުރުން ކަމަށެވެ. އަދި އޭނާ ނަމާދުކުރަންދެން އިސްލާމީ ސަރުކާރެއް އޮތްތަނެއްނަމަ، އަދަބެއްގެ ގޮތުގައި ޖަލުގައި އޭނާ ބަންދުކުރަންޖެހޭނެ ކަމަށެވެ. އަދި ބަންދުކުރުމުން ވެސް ނަމާދު ނުކުރަނީނަމަ ދެން ޤަތުލު ވާޖިބުވާނެކަމަށެވެ. ކޮންމެއަކަސް ނަމާދު ނުކުރުމާއި ދީނުގެ މިފަދަ ރުކުންތަކަށް ޢަމަލުނުކުރުމަކީ ކުފުރުވެރިވާ ކަމެއް ނޫންކަމުގައ ދީނުގެ ޖުމްހޫރު ދަންނަބެއިކަލުން ދެކެވަޑައިގަތް ކަމުގައި ވިއަސް، ނަމާދު އަޅައިފުމުގެ ނުބައިކަމުގެ ބޮޑުކަން ޢިލްމުވެރިންގެ ބަސްފުޅުތަކުން އެނގި ސާބިތުވެއެވެ.\nމަތީގައި ބަޔާންވެދިޔައީ ހަމައެކަނި ކަންނެތް ކަމާއެކު ނަމާދު އަޅާމީހާއާ މެދު އޮތް ޙުކުމެވެ. މިގޮތުން ނަމާދު ނުކުރާމީހާއަކީ ކަނޑައެޅިގެން ހުރި ކާފަރެއްކަމުގައި ދަންނަބޭކަލުން އެއްބަސްވެ ވަޑައިނުގަތްކަމުގައި ވިއަސް ނަމާދަކީ ފަރުޟެއް ނޫންކަމާއި އިސްލާމްދީނުގެ އަޅުކަމެއްނޫން ކަމުގައި ބުނެފި ކޮންމެ މީހަކީ ނުވަތަ އެގޮތަށް ދެކެފި ކޮންމެ މީހަކީ ކަނޑައެޅިގެން ހުރި ކާފިރެއްކަމާމެދު ދަންނަބޭކަލުންގެ އިޖްމާޢުން ސާބިތުވެފައި ވެއެވެ. އަދި މިފަދަ މީހަކު މަރުވެއްޖެނަމަ އޭނާއަކަށް ހިނެވުމެއް، ނަމާދުކުރުމެއް ނެތެވެ. މުސްލިމުންގެ ޤަބުރުސްތާނެއްގައި ވަޅުލުމެއް ވެސް ނެތެވެ. އޭނާއަކަށް ވާރުތަ މުދާ ލިބުމެއް ނުވެއެވެ. އަދި އޭނާގެ ކިބައިން ވާރުތައެއްވެސް ނުލިބޭނޭ މެއެވެ. އޭނާގެ ޙުކުމަކީ މުރުތައްދުވެއްޖެ މީހާގެ ޙުކުމެވެ.\n އަޙްމަދު، ބުޚާރީ ފިޔަވައި ފަސްއިމާމުން، ދާރަމީ\n އަޙްމަދު، ތިރްމިޛީ، އަބޫދާއޫދު\n އައްތަރްޣީބު ވައްތަރްހީބު، ފިޤްހުއްސުއްނާ.\n ނަވަވީ (އަލްމަޖްމޫޢު) އިބްނުތައިމިޔާ (އަލްފަތާވާ)


Maxcomge aharee duvahaa dhimaakoh bodu discount eh\nމެކްސްކޮމްގެ އަހަރީ ދުވަހާ ދިމާކޮށް ބޮޑު ޑިސްކައުންޓެއް\nވާވޭ ކުންފުނިން އެންމެ ފަހުން ނެރުނު ދެ ފޯނު ކަމަށްވާ ޕީ30 އާއި ޕީ30 ޕްރޯ ނެރެން މެކްސްކޮމް އިން ބޭއްވި އިންވެޓު -- ފޮޓޯ : އަހްމަދު އަޔާދު | އަވަސް\nމެކްސްކޮމް ޓެކްނޮލޮޖީސްގެ 15 ވަނަ އަހަރީ ދުވަސް ފާހަގަ ކުރަން ބޮޑު ޑިސްކައުންޓެއް ދީ، ހާއްސަ ހަރަކާތް ތަކެއް ހިންގަން ނިންމައިފި އެވެ.\nޑެލްގެ އުފެއްދުންތައް ރާއްޖޭގެ މާކެޓަށް އެންމެ ފުޅާދާއިރާއެއްގައި ފޯރުކޮށް ދެމުން ގެންދާ މެކްސްކޮމް ޓެކްނޮލޮޖީސް އިން ކުރިއަށް ގެންދާ މި ޕްރޮމޯޝަންގައި އެ ކުންފުނީގެ ރީޓެއިލް ކަސްޓަމަރުންނަށް ފޯނުތަކުންނާއި ލެޕްޓޮޕާއި ޑެސްކްޓޮޕް ކޮމްޕިއުޓަރު ގަތުމުން ފަސް ޕަސެންޓާއި 10 ޕަސެންޓުގެ ޑިސްކައުންޓް ލިބޭނެ އެވެ. އަދި އެހެނިހެން ބާވަތް ތަކުން 30 ޕަސެންޓް ދޭނެ އެވެ.\nމެކްސްކޮމް އިން ވަނީ 15 އަހަރު ފުރުމާ ދިމާކޮށް ހާއްސަ ފުޓްބޯޅަ މެެޗެއް ކުޅެން ވެސް ރާވާފަ އެވެ. މި މެޗްގައި އެއްކޮޅުން ވާދަ ކުރާނީ މެކްސްކޮމްގެ ކަސްޓަމަރުންގެ ޓީމެކެވެ. މީގެ އިތުރުން ހާއްސަ ކަސްޓަމަރުންނާއެކު ދަތުރެއް ވެސް ދާން ވެސް ރާވާފައިވެ އެވެ. މީގެ އިތުރުން ކަސްޓަމަރުންގެ އަގު ވަޒަން ކުރަން ހާއްސަ ހަފުލާއެއް ވެސް އޮންނާނެ އެވެ.\nދުނިޔޭގައި މިހާރު އެންމެ ވިކޭ އެއް ފޯނު ކަަމަށްވާ "ވާވޭ" ފޯނާއި ބޮޑެތި ސާވާ ތަކާއި ސިސްޓަމްތައް އުފައްދާ "ޑެލް" ކޮމްޕިއުޓަރުތަކުގެ ރާއްޖޭގެ ސޯލް ޑިސްރިބިއުޓަރަކީ މެކްސްކޮމް އެވެ. އެ ކުންފުނިން ޑެލްގެ ލެޕްޓޮޕު ވެސް ވިއްކަ އެވެ. އަދި މެކްސްކޮމްގެ މި ވިޔަފާރިއަށް ކޮންމެ އަހަރަކު ވެސް ޑެލް ކުންފުނިން ހާއްސަ އެވޯޑެއްދެ އެވެ.\nމެކްސްކޮމުން ގަންނަ ތަކެތި ގެންގޮސްދެނީ\nޑެލްއާ ގުޅިގެން މެކްސްކޮމް އިން މައުލޫމާތު ދީފި\nމެކްސްކޮމް އިން ފަހުގެ ޓެކްނޮލޮޖީ ދައްކާލައިފި\nމެކްސްކޮމް އިން ވާވޭ އާ ފޯނެއް: މި ފަހަރު ނޯވާ 5ޓީ


ކުރިއަށް އޮތް އަހަރުގައި ވާނެ ހުރިހާ ކަމެއް ކަނޑައަޅުއްވަނީ ލައިލަތުލް ޤަދްރި ވިލޭރޭގައި: ހުތުބާ | Jazeera\tކުރިއަށް އޮތް އަހަރުގައި ވާނެ ހުރިހާ ކަމެއް ކަނޑައަޅުއްވަނީ ލައިލަތުލް ޤަދްރި ވިލޭރޭގައި: ހުތުބާ - Jazeera\nކުރިއަށް އޮތް އަހަރުގައި ވާނެ ހުރިހާ ކަމެއް ކަނޑައަޅުއްވަނީ ލައިލަތުލް ޤަދްރި ވިލޭރޭގައި: ހުތުބާ\nޢަލީ ޔާމީން May 24, 2019 116 views0\nކުރިޔަށް އޮތް އަހަރުގައި ވާނެ ހުރިހާ ކަމެއް ކަނޑައަޅުއްވަނީ ލައިލަތުލް ޤަދްރި ވިލޭރޭގައި ކަމުގައި މިއަދުގެ ހުކުރު ހުތުބާގައި ބުނެފިއެވެ.\n"ރަމަޟާން މަހުގެ ފަހު ދިހައިގެ މާތްކަން" މި މައުލޫޢަށް މިއަދުގެ ހުކުރު ހުތުބާގައި ވާހަކަ ދައްކާފައިވާއިރު، ހުތުބާގައި ބުނީ ﷲ ތައާލާ ވަނީ މުޅި ކާއިނާތުގައިވާ ހުރިހާ ކަމެއް ލިޔުއްވާފައިކަމަށެވެ. ނަމަވެސް ކުރިއަށް އޮތް އަހަރުގެ ކަންކަން ކަނޑައަޅުއްވަނީ ލައިލަތުލްޤަދްރިވިލޭރޭގައި ކަމަށެވެ.\n"މުސްލިމު އަހުންނޭވެ! ﷲ ތައާލާ ވަނީ މުޅި ކާއިނާތުގެ އެންމެހާ ކަމެއް ލިޔުއްވާފައެވެ. ނަމަވެސް ކުރިޔަށް އޮތް އަހަރުގައި ހިނގާނެ އެންމެހައި ކަމެއް ކޮންމެ އަހަރެއްގެ ލައިލަތުލްޤަދްރިވިލޭރޭ ކަނޑައަޅުއްވައެވެ. އެހެންކަމުން މީސްތަކުންގެ ރިޒްޤާއި، އުފަންވުމާއި، ދިރިހުރުމާއި، މަރުވުން ފަދަ އެންމެހައި ކަންކަން އެރޭ ބަޔާންކުރެވޭނެއެވެ."\nއަދި ލައިލަތުލްގަދްރިވިލޭރެއަކީ އެއްހާސް މައްސަރަށްވުރެ (ގާތްގަނޑަކަށް 83 އަހަރު) ހެޔޮކަން ބޮޑުވެގެންވާ މައްސަރެއްކަމަށް ހުތުބާގައި ބުނެފައިވެއެވެ.\n"ރަމަޟާން މަހުގެ ފަހު ދިހައިގެ ރޭތަކުގެ ތެރޭގައި ﷲގެ އޯގާވަންތަކަމުން އަޅުގަނޑުމެންނަށްޓަކައި ބަރަކާތުން ފުރިގެންވާ ރެއެއް ލައްވާފައިވެއެވެ. އެއީ ލައިލަތުލްގަދުރިވިލޭރެއެވެ. ﷲ ތަޢާލާ އެރޭގެ އަޅުކަން އެއްހާސް މައްސަރައްވުރެ މާތްކުރެއްވިއެވެ." ހުތުބާގައިވެއެވެ.\nﷲ ތައާލާ ވަހީކުރައްވާފައިވާ ބަސްފުޅެއްގެ މާނައިގައިވެއެވެެ.\n"ލައިލަތުލްޤަދްރިވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ"\nލައިލަތުލްގަދުރިވިލޭރޭގެ މާތްކަން ބަޔާންކުރައްވާ ﷲ ތައާލާ ވަހީކުރެއްވި ބަސްފުޅެއްގެ މާނައިގައިވެއެވެ.\n"މަލާއިކަތުންނާއި، ޖިބްރީލްގެފާނު އެބޭފުޅުންގެ ވެރިރަސްކަލާނގެ އިޒްނަފުޅާއި އެކު، ހުރިހާ އަމްރުފުޅަކާއިގެން އެރޭ ފައިބާ ވަޑައިގަންނަވާނެތެވެ"\nލައިލަތުލްޤަދްރިވިލޭރޭ އަޅުކަމުގައި ދެމިތިބި ކޮންމެ ބަޔަކަށް ފާފަފުއްސެވުން އެދި އެ މަލާއިކަތުން ދުއާކުރައްވާނެ ކަމަށާއި، އެރެއަކީ ފަތިސްވެ އަލިވިލެންދެން އަމާންވެގެންވާ ރެއެއް ކަމަށްވެސް ހުތުބާގައި ބުނެފައިވެއެވެ.\nﷲ ތައާލާ ތައާލާ ވަހީކުރެއްވި ބަސްފުޅެއްގެ މާނައިގައިވެއެވެ.\n"އެއީ ފަޖުރުގެ އަލިކަން ފާޅުވެއްޖައުމައްދާންދެން، އަމާންކަމާއި، ސަލާމަތްތެރިކަން ލިބިގެންވާ ރެއެކެވެ"\nމީގެ އިތުރުން ހުތުބާގައި ވަނީ ލައިލަތުލްޤަދުރިވިލޭރޭ ﷲ ތައާލާ އެއްކައުންވަތަ ކުރާ ހާލު އެއިލާހުގެ ހަޟްރަތުން ޘަވާބާއި ދަރުމައަށް އެދިގެން އަޅުކަން ކޮށްފިމީހާއަށް އޭނާގެ އިސްވެދިޔަ ހުރިހާ ފާފައެއް ފުއްސެވޭނެ ކަމުގެ އުފާވެރި ހަބަރު ރަސޫލާ صلى الله عليه وسلم ދެއްވާފައިވާ ކަމަށްވެސް ބުނެފައެވެ.\nއަދި ގެ ލޮބުވެރި ރަސޫލާ صلى الله عليه وسلم މުޅި އަހަރުގެ އެހެން ވަގުތުތަކުގައި އަޅުކަމުގައި މަޝްއޫލުވެ ވަޑައިނުގަންނަވާ މިންވަރަށް ރަމަޟާންމަހުގެ ފަހު ދިހައިގެ ރޭތަކުގައި އަޅުކަމާއިގެން މަޝްއޫލުވެ ވަޑައިގަންނަަވާ ކަމަށްވެސް ހުތުބާގައިބުނެފައިވެއެެވެ.\nހުތުބާގައި ވަނީ ލައިލަތުން ގަދުރިވިލޭރޭ ﷲ ތައާލާ އަޅުގަނޑުމެންނަށް ވަންހަނާކުރައްވާފައިވާކަމަށް ބުނެފައެވެ. ނަމަވެސް ކީރިތި ރަސޫލާ صلى الله عليه وسلمގެ ހަދީޘް ބަސްފުޅެއްގެ މާނައިގައިވެއެވެ.\n"ތިޔަބައިމީހުން ރޯދަމަހުގެ ފަހުދިހައިގެ އޮނަހިިރި ރޭތަކުން ލައިލަތުލްޤަދްރިވިލޭރޭ ލިބިގަންނާށެވެ!"\nހުތުބާ ނިންމާލަމުން ވަނީ ރަމަޟާން މަހުގެ ކޮންމެ ރެެއެއްގައިވެސް ﷲ ތައާލާ އެއިލާހުގެ އަޅުތަކުންގެ ތެރެއިން ބަޔަކު ނަރަކައިން މިންޖުކުރައްވާނެ ކަމުގައި ރިވާވެގެންވެން އައިސްފައިވާ ކަމަށް ބުނެފައެވެ. އަދި ލައިލަތުލްޤަދްރިވިލޭރޭގެ ދަރުމައާއި ޘަވާބު ހޯދުމަށް އަޅުގަނޑުމެން އެންމެންނަށް ވަސިއްޔަތްކޮށްފައެވެ.


Dhefuraana Eh Hashigandehgai ދެފުރާނަ އެއް ހަށިގަނޑެއްގައި – Huvadhoo News Dhefuraana Eh Hashigandehgai Huvadhoo News\nދެފުރާނަ އެއް ހަށިގަނޑެއްގައި\nދަރިޔަކު ލިބުމަކީ ކޮންމެ މަޔަކަށްވެސް އަދި ބަފަޔަކަށްވެސް ދިރިއުޅުމުގައި އެންމެ އުފާވެރި އިޙްސާސް ގެނުވާ އެއް ވަގުތުކޮޅެވެ. ނަމަވެސް އެމެރިކާގެ މިންނެސޮތާ އަށް އުފަން ދެމަފިރިއެއް ކަމުގައިވާ ޕެޓީ އަދި މައިކް ހެންސެލް، އަށް ދަރިޔަކު ލިބުން ވެގެން ގޮސްފައިވަނީ ވަރަށް ޚާއްސަ އުފަލެއް ލިބިގެން ގޮސްފައިވާ ހާދިސާއަކަށެވެ.\nމިދެމަފިރިންގެ ފުރަތަމަ ދަރިއެއްގެ ގޮތުގައި އުފަންވެ، ދެމަފިރިން މިދުނިޔެއަށް މަރުޙަބާ ކިޔާފައިވަނީ، އެންމެ ކުއްޖެއް ނޫނެވެ. އެއް ހަށިގަނޑެއްގައި ވާ ދެ ކުދިންނެވެ. އެއް ހަށިގަނޑުގައިވާ ދެފުރާނައެވެ. ދިރިއުޅުމުގައި ތަފާތު ދަތިތަކާއި އެކުވެސް، މިދެ ކުދިން ވެގެން ގޮސްފައިވަނީ، އެ ދެމަފިރިންގެ ދިރިއުޅުމަށް އުފާވެރިކަން ގެނެސްދީ، މުޅި ދުނިޔެއަށް އިބުރަތްތެރި ފިލާވަޅެއް ދަސްކޮށްދީފައިވާ ދެފަރާތަށެވެ.\nމައިކް ހެންސެލްގެ ދެމަފިރިންނަށް މާރޗް 1990 ގައި ލިބުނު އެއްމާބަނޑު ދެކުދިން ކަމުގައިވާ، އެބީ އަދި ބްރިޓްނީ އަކީ އެއް ހަށިގަނޑެއްގައިވާ ދެފުރާނައެވެ. އެބީ އަދި ބްރިޓްނީ އެއް ހަށިގަނޑެއްގައި ވީނަމަވެސް، އެ ހަށިގަނޑުގައި ދެމީހުންގެ ނޭވާލާ ނިޒާމް2ފުއްޕާ މޭ އާއި އެކު ވަކި2ހިތް އަދި ދެމީހުންނަށް ވަކިން ކާތަކެތި ހަޖަމް ކުރުމުގެ ނިޒާމް އަދި ގޮހުރު އަދި 03 ކިޑްނީ އުފެދިފައިވެއެވެ. ނަމަވެސް މިދެފަރާތުގެ ގުޅިފައިވާ ހަށިގަނޑުގައި ހިމެނިފައިވަނީ2އަތާއި2ފައި އެކަންޏެވެ. އަދި ދެމީހުންގެ ދެ މައިބަދަ އުފެދިފައިވާއިރު، މައިބަދަ ނިމޭ ހިސާބުން، މައިބަދަ ގުޅިފައިވުމުގެ އިތުރުން، އުނަގަނޑުން ތިރީގައިވާ ހުރިހާ ގުނަވަނެއް އުފެދިފައިވަނީ އެއް އިންސާނެއްގެ ގޮތުގައެވެ.\nއެބީ އަދި ބްރިޓްނީ އާއި ގުޅުވައިގެން ގިނަމީހުން ތަފާތު ސުވާލުތައް އުފައްދައެވެ. މިގޮތުން އެންމެ ގިނަ ފަރާތުން އުފައްދާ އެއް ސުވާލަކީ، އެއީ އެއް ހަށިގަނޑުގައިވާ ދެމީހުން ބާއެވެ؟ ވިސްނުމާއި ފިކުރު އެއްގޮތް ހެއްޔެވެ؟ އެކަކު ވިސްނާ ކަންކަން އަނެކަކަށް އެނގޭ ހެއްޔެވެ؟ މިސުވާލުތަކަށް ވަރަށް ފުރިހަމަޔަށް މިދެފަރާތުން ޖަވާބުދެއެވެ. މިގޮތުން، ދެފަރާތުގެ ވިސްނުމާއި ފިކުރު އަނެކަކަށް ނޭނގޭ ކަމަށާއި، އަދި އެއް ހަށިގަނޑުގައި ގުޅިފައި ވީނަމަވެސް އެބީ އަދި ބްރިޓްނީ އަކީ ދެމީހުންނެވެ.\nމިފަދަ ގޮތަކަށް ގޮތަކަށް ދެ އިންސާނުން އެއް ހަށިގަނޑުގައި އުފެދުމަށް މެދުވެރިވާ ބައެއް ސައިންޓިފިކް ސަބަބުތަކަށް ބަލައިލަމެވެ. އަންހެނާގެ އޯވަރީން އުފައްދާ ބިސް، ދަރިމައި ވުމަށްފަހު، އެންމާބަނޑު ކުދިން ކަމުގައިވާނަމަ، ދަރިމައިވެފައިވާ ބިސް ދެބޔަކަށް ބައިވެ ދެދަރިންގެ ގޮތުގައި މާބަނޑުގައި ގަރުބަގަނެ އުފެދެން ފަށައެވެ. އަދި މިކަން ކުރިޔަށްދަނީ މާބަނޑުވުމުގެ ފުރަތަ ދެ ހަފްތާ ތެރޭގައެވެ. ނަމަވެސް މި ދެކުދިންނަށް ކުރިމަތިވެފައިވާ ގޮތަށް ބަލާއިރު، ބިސް ދެބައިވުމުގެ ހަރުފަތް ފެށިފައި ވީނަމަވެސް، މުޅިން އެ ހަރުފަތް ނުނިމި، އެއްކޮށް ބައިނުވެ، ވަކިވަރަކަށް ބައިވުމަށްފަހު، އެގޮތަށް ދެކުދިންގެ ހެދި ބޮޑުވުން ކުރިޔަށް ދިޔައީއެވެ. ނަމަވެސް މިއީ ވަރަށް މަދުން ނޫނީ ކުރިމަތިނުވާ ގޮތެކެވެ. މިފަދަ ގޮތަކަށް އުފެދުމުގައި މައްސަލަޖެހި ދުނިޔަށް އުފަންވަނީ 200000 (ދެލައްކަ) ކުދިންގެ ތެރެއިން 1 ކުއްޖެކެވެ. އަދި މިފަދައިން އުފަންވާ ކުދިންގެ ހަށިގަނޑުގެ ތަފާތު ގުނަވަންތައް އެންމެ ރަނގަޅަށް އުފެދިފައި ނުވާތީ، މިފަދަ ކުދިން ދުނިޔޭގައި ސަލާމަތުން ދިރިތިބުމުގެ ފުރުސަތު އޮންނަނީ5އިންސައްތައާއި 25 އިންސައްތައިގެ ފުރުޞަތެވެ.\nފުރަތަމަ ފަހަރަށް ބްރިޓްނީ އަދި އެބީގެ ވާހަކަ ދުނިޔެއަށް އެނގިގެން ގޮސްފައިވަނީ، 90 ގެ މެދު އަހަރުތަކުގައެވެ. މި ދެފަރާތުގެ ރިއަލިޓީ ޝޯވްއެއް 2012 އިން ފެއްޓިގެން އޮޕްރާ ވިންފްރޭ ޝޯވް ނަމަކަށް ކިޔާ ޝޯއަކުން ދައްކައެވެ. މިގޮތުން މިދެފަރާތުގެ ފުރަތަމަ ފެނިލުން ފެނިގެން ދިޔައީ 1996 ވަނަ އަހަރުއެވެ. މިފެނިލުމުގައި ދެފަރާތުގެ ވާހަކަ އާންމުންނަށް އެނގިގެންގޮސް ގިނަބަޔެއްގެ މަޤްބޫލުކަން ހޯދާފައި ވެއެވެ. އަދި އެއަށްފަހު މިދެފަރާތް ލައިފް މެގަޒިނެއްގައި، “ދަ ހެންހެސެލް ސަމަރ” ގެ ނަމުގައި މިދެފަރާތުގެ ފޮޓޯ ޝޫޓެއް ހިމަނައިގެން މިދެފަރާތުގެ ވާހަކަ ދުނިޔެއާއި ހިއްސާކުރުމުގެ ފުރުޞަތު ލިބުނެވެ. އަދި މިފުރުޞަތަށްފަހު، ބްރިޓްނީ އަދި އެބީއަށް ވަރަށް ބޮޑު މަޝްހޫރުކަމެއް ލިބިގެން ދިޔައެވެ.


PPM ge council bavvaidheyn edhi Maumoon ah sitee eh | Mihaaru\nރައީސް ޔާމީނާ އެކު ބޭއްވެވި ބައްދަލުވުމަށް ފަހު އެޑިއުކޭޝަން މިނިސްޓަރު ޑރ. އައިޝަތު ޝިހާމާއި ޓޫރިޒަމް މިނިސްޓަރު މޫސާ ޒަމީރު ރައީސް އޮފީހުން ނިކުމެވަޑައިގަންނަވަނީ. --ފޮޓޯ: ނިޝާން އަލީ/މިހާރު\nޕީޕީއެމްގެ ކައުންސިލް ބާއްވައިދޭން އެދި މައުމޫނަށް ސިޓީއެއް\n30 ޖޫން 2016 - 17:18 18 comments\nޕީޕީއެމްގެ ކައުންސިލް ބައްދަލުވުމެއް ބާއްވައިދޭން އެދި ކުރީގެ ރައީސް އަދި އެ ޕާޓީގެ ރައީސް މައުމޫނަށް ސިޓީއެއް ހުށަހަޅަން ރައީސް އަބްދުﷲ ޔާމީނާ އެކު ޕީޕީއެމް ކައުންސިލް މެމްބަރުން ބޭއްވި ބައްދަލުވުމުގައި ނިންމައިފި އެވެ.\nރައީސް އަބްދުﷲ ޔާމީންގެ އެދިވަޑައިގަތުމަށް ޕީޕީއެމްގެ ކައުންސިލް މެމްބަރުން ރައީސް އޮފީހުގައި މިއަދު މެންދުރު ފަހު ކުއްލި ބައްދަލުވުމެއް ބޭއްވީ ޕީޕީއެމްގެ ހުރިހާ ބާރުތަކެއް ރައީސް މައުމޫން ނެންގެވުމުންނެވެ. އެނގިފައިވާ ގޮތުގައި، ރައީސް އޮފީހުގައި ބޭއްވި ބައްދަލުވުމުގައި ކައުންސިލްގައި ހިމެނިވަޑައިގަންނަވާ 33 މެމްބަރުންގެ ތެރެއިން ގިނަ މެމްބަރުން ބައިވެރިވެވަޑައިގެންނެވި އެވެ.\nއެ ބައްދަލުވުމުގައި ބައިވެރިވެވަޑައިގަތް ބޭފުޅަކު "މިހާރު" އަށް ވިދާޅުވީ ޕާޓީ އަށް ކުރިމަތިވެފައިވާ މައްސަލަ އަށް ރައީސް ޔާމީން ބޭނުންފުޅުވެވަޑައިގަންނަވަނީ ސުލްހަވެރިކަމާ އެކު ހައްލެއް ހޯދުމަށެވެ. އެހެންވެ މިއަދުގެ ބައްދަލުވުމުގައި އެންމެންނަށް ވެސް އެއްބަސްވެވުނީ، ޕާޓީގެ ކައުންސިލް ބާއްވައިދޭން މައުމޫން އަރިހުން އެދިވަޑައިގަތުން ކަމަށް ވެސް އޭނާ ވިދާޅުވި އެވެ.\n"ކައުންސިލް ބާއްވައިދޭން އެދި ރައީސް މައުމޫނަށް މިއަދު ހުށަހަޅާނެ،" އޭނާ ވިދާޅުވި އެވެ.\nރައީސް އަބްދުﷲ ޔާމީނާއި ރައީސް މައުމޫން ސަލާމް ކުރައްވަނީ: ދެ ބޭފުޅުންގެ މެދުގައި އުފެދުނު ހިޔާލުތަފާތުވުންތައް ބޮޑުވެ ޕާޓީ މިހާރު ވަނީ ދެ ފަޅި އަށް ފަޅައިގެން ގޮސްފައި..---ފޮޓޯ: ރައީސް އޮފީސް\nސުލްހަވެރިކަމާ އެކު ހައްލެއް ނުހޯދިއްޖެ ނަމަ ރައީސް ޔާމީންގެ ވިސްނުންފުޅު ހުރީ ގާނޫނީ ހައްލެއް ހޯއްދެވުމަށެވެ. އެއީ، 65 އަހަރުވެފައިވާ މީހަކަށް ޕާޓީގެ ރައީސް ކަމުގެ މަގާމުގައި ނުހުރެވޭނެ ކަމަށް ކަނޑައަޅަން މަޖިލީހަށް އިސްލާހެއް ހުށަހެޅުމަށެވެ. މައުމޫންގެ އުމުރުފުޅު މިހާރު 80 އަށް ވުރެ މަތިވާނެ ކަމަށް ވެ އެވެ.\nޕީޕީއެމް ކައުންސިލްގެ މަސްއޫލިއްޔަތުތައް:\n- ގާނޫނު އަސާސީ އާއި އެހެން ގާނޫނުތަކާއި އަސާސީ ގަވާއިދާއި ޕާޓީގެ ގައުމީ ޖަލްސާގެ ނިންމުންތަކާއި ޕާޓީގެ އެހެނިހެން ގަވާއިދުތަކާއި އެއްގޮތްވާ ގޮތުގެ މަތިން ޕާޓީގެ ސިޔާސަތުތައް ކަނޑައެޅުމާއި ޕާޓީ ހިންގުން.\n- ޕާޓީގެ ކައުންސިލް ހިންގުމާއި ކައުންސިލްގެ ޖަލްސާތައް ބާއްވާނެ ގޮތާއި ކަންކަން ފާސްކުރާނެ ގޮތް އަދި ޔައުމިއްޔާ ލިބެ ބަލަހައްޓާނެ ގޮތް ޕާޓީގެ ހިންގާ ގަވާއިދުގައި ކަނޑައެޅުން.\nޕާޓީގެ އެކި މަގާމްތަކުގެ މައްޗަށް އެކުލެވިގެންވާ ކައުންސިލްގެ ރިޔާސަތު ބަލަހައްޓަވާނީ އަސާސީ ގަވާއިދުގައިވާ ގޮތުގައި ޕާޓީގެ ރައީސެވެ.\nރައީސް އޮފީހުގައި ކުރިއަށް ދިޔަ ބައްދަލުވުމާ ގުޅޭ ތަފްސީލް ދެއްވި ކައުންސިލްގެ އެހެން މެމްބަރަކު ވިދާޅުވީ ޕާޓީގެ ބާރުތައް މައުމޫން ނެންގެވީ ޕާޓީގެ އަސާސީ ގަވާއިދާ ވެސް ހިލާފަށް ކަމަށް ރައީސް ޔާމީން ދެކެވަޑައިގަންނަވާ ކަމަށެވެ.\nރައީސް އަބްދުﷲ ޔާމީނާއި މައުމޫނާ ދޭތެރޭ އުފެދުނު ހިޔާލުތަފާތުވުންތައް ބޮޑުވެ ޕާޓީ ދެ ފަޅި އަށް ފަޅައިގެން މިދިޔައީ އިއުލާން ނުކޮށް ރަށްތައް ދޫކުރުމުގެ އިސްލާހަށް ވޯޓު ނުދެއްވަން އެމަނިކުފާނު އެދިވަޑައިގެންފައި ވަނިކޮށް ޕީޕީއެމްގެ ޕާލަމެންޓްރީ ގްރޫޕްގެ މެމްބަރުން އެ އިސްލާހު ފާސްކުރެއްވުމުންނެވެ. އިސްލާހަށް ވޯޓު ނުދޭން މައުމޫން އެދިވަޑައިގަތުމުން، ބައެއް މެމްބަރުން ވަނީ ފާޅުގައި އެމަނިކުފާނަށް ބަހުގެ ހަމަލާތައް އަމާޒުކުރައްވައިފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕީޕީއެމް ސިޔާސީ ޕާޓީ


General kim Pompeo aa bahdhal kurahvvaifi - vNews.mv\nޖެނެރަލް ކިމް ޕޮމްޕޭއޯ އާއި ބައްދަލު ކުރައްވައިފި\nމަރްޔަމް ޝަނީޒާ 31 May 2018, 12:55\nއުތުރު ކޮރެއާގެ ޖާސޫސީ އިދާރާގެ ކުރީގެ ވެރިޔާ ޖެނެރަލް ކިމް ޔޮންގ ޗޮލް އެމެރިކާގެ ހާރިޖީ ވަޒީރު މައިކް ޕޮމްޕޭއޯ އާއި ބައްދަލު ކުރައްވައިފި އެވެ.\nމި ދެބޭފުޅުން މަޝްވަރާ ކުރެއްވީ އުތުރު ކޮރެއާގެ ނިއުކުލިއާ ޕްރޮގްރާމް ހުއްޓާލުމާއި ގުޅޭގޮތުންނާއި، އަންނަ މަހު ސިންގަޕޫރުގައި ބާއްވަން ހަމަޖެހިފައިވާ ސަމިޓާއި ގުޅޭ ގޮތުންނެވެ.\nނިއު ޔޯކްގައި މިއަދު ބޭއްވެވި ބައްދަލުކުރެއްވުމުގެ ކުރިން ޕޮމްޕޭއޯ ވަނީ ޖެނެރަލް ކިމް އާއި އެކު ރޭ މެންހަޓަންގައި ރޭގަނޑުގެ ފަރިއްކޮޅެއްގައި ބައިވެރިވެވަޑައިގެންފައެވެ. 90 މިނިޓަށް ދިގުދެމިގެން ދިޔަ މި ފަރިއްކޮޅުގެ ތެރޭގައި ދެކެވުނު ވާހަތައް މީޑީއާއަށް ހާމައެއް ނުކުރެއެވެ.\nއުތުރު ކޮރެއާއިން އެމެރިކާއާއި ހަމައަށް ފޯރާވަރުގެ ނިއުކުލިއާ މިސައިލްތައް އެގައުމުގައި ހުރިކަމަށް އުތުރު ކޮރެއާއިން ބުނެފައިވާއިރު އެމެރިކާއިން އަންނަނީ އުތުރު ކޮރެއާގެ ހުރިހާ ނިއުކުލިއާ ހަތިޔާރެއް ނައްތާލުމަށް އެގައުމަށް ބާރު އަޅަމުންނެވެ.\nއެމެރިކާގެ ރައީސް ޑޮނަލްޑް ޓްރަމްޕް އާއި އުތުރު ކޮރެއާގެ ލޑީަރު ކިމް ޖޮން އުންގެ ތާރީހީ ސަމިޓް ބޭއްވުމަށް ހަމަޖެހިފައިވަނީ ޖޫން މަހުގެ 12 ގައި ސިންގަޕޫރުގައެވެ. ނިއުކުލިއާ ހަތިޔާރުތައް ނައްތާލުމަށް އެމެރިކާއިން އުތުރު ކޮރެއާއަށް ބާރުއަޅަމުން ގެންދާތީ މި ސަމިޓް ކެންސަލް ކުރަން ޖެހިދާނެ ކަމުގެ އިންޒާރު އުތުރު ކޮރެއާއިން ދިނުމާއި ގުޅިގެން ޓްރަމްޕް ވަނީ ސަމިޓް ކެންސަލް ކުރެއްވިކަން އިއޔުލާނު ކުރައްވާފައެވެ.\nއެހެންނަމަވެސް ފަހުން އުތުރު ކޮރެއާއިން އެކަމާއި ކަންބޮޑުވުން ފާޅުކުރުމާއި ގުޅިގެން އެމެރިކާ އާއި އުތުރު ކޮރެއާގެ އޮފިޝަލުންވެސް ވަނީ ސަމިޓް ކުރިޔަށް ގެންދެވޭނެ ކަމުގެ ޔަގީންކަން އެއްގައުމު އަނެއް ގައުމަށް ދީފައެވެ.\nޖެނެރަލް ކިމް އެމެރިކާއަށް ކުރައްވާ މި ދަތުރުފުޅުގެ ބޭނުމަކީވެސް ސަމިޓަށް ވާން ޖެހޭ އެންމެ ފަހުގެ ތައްޔާރީތަކާއި ގުޅޭ މަޝްވަރާތައް ކުރެއްވުމަށެވެ.\nދެބޭފުޅުންގެ އިތުރު މަޝްވަރާތައް މިއަދަށް ރޭވިފައިވާއިރު ޖެނެރަލް ކިމް އަކީ ފާއިތުވި 20 އަހަރުތެރޭގައި އެމެރިކާއަށް ވަޑައިގެންނެވި އުތުރު ކޮރެއާގެ އެންމެ އިސް އޮފިޝަލެވެ.\nޕޮމްޕޭއޯ ވިދާޅުވީ ޖެނެރަލް ކިމް އާއި އެކު ބާއްވާ މަޝްވަރާތަކަށްފަހު ކިމް ޖޮން އުން އާއި ޑޮނަލްޑް ޓްރަމްޕްގެ މަޝްވަރާ ބައްދަލުވުން ކާމިޔާބު ވާނެ ކަމަށް އުންމީދު ކުރައްވާ ކަމަށާއި ނިއުކްލިއާ ނައްތާލުމަށް އެމެރިކާއިން އަބަދުވެސް މަސައްކަތް ކުރާނެ ކަމަށެވެ.\nޖެނެރަލް ކިމް އެމެރިކާގެ ހާރިޖީ ވަޒީރާއި މިއަދު ބައްދަލު ކުރައްވާފައިވާއިރު އުތުރު ކޮރެއާގެ އެހެން އޮފިޝަލުންވެސް އަންނަނީ އެމެރިކާ އާއި ރަޝިއާގެ އޮފިޝަލުންނާއި ބައްދަލުކުރައްވަމުންނެވެ.\nއެގޮތުން މިއަދަށް ރޭވިފައިވާ ބައްދަލުވުންތަކުގެ ތެރޭގައި އުތުރު ކޮރެއާގެ ހާރިޖީ ވަޒީރުގެ ނައިބު ޗޮއެ ސަން ހުއި އެމެރިކާގެ ކުރީގެ އެމްބެސެޑަރު ސަން ކިމް އާއި ބައްދަލުކުރެއްވުން ހިމެނެއެވެ. މި ދެބޭފުޅުން ބައްދަލު ކުރައްވާނީ ދެކޮރެއާ ގުޅޭ ބޯޑަރު ސަރަހައްދުގައެވެ.\nމީގެ އިތުރުން ޖެނެރަލް ކިމްގެ ދަރިކަލުންހުންނެވީ ސިންގަޕޫރުގައެވެ. އޭނާ ބައްދަލު ކުރައްވަން ހަމަޖެހިފައިވަނީ އެމެރިކާގެ އިސް އޮފިޝަލުންގެ ޓީމަކާއެކެވެ. މިއީ ޖޫން 14 ގައި ބާއްވާ ސަމިޓްގެ ލޮޖިސްޓިކް ކަންތައްތައް ހަމަޖެއްސެވުމާއި ގުޅޭ މަޝްވަރާތަކަށް ބާއްވާ ބައްދަލުވުމެކެވެ.\nޖެނެރަލް ކިމްގެ ދަރިކަލުން ކިން ޗަންގ ސޮން އަކީ އުތުރު ކޮރެއާާގެ ލީޑަރު ކިމްގެ ޗީފް އޮފް ސްޓާފް އެވެ.\nމީގެ އިތުރުން ރަޝިއާގެ ހާރިޖީ ވަޒީރު ހުންނެވީ އުތުރު ކޮރެއާގެ އޮފިޝަލުންނާއި އެކު ނިއުކުލިއާ ޕްރޮގްރާމާއި ގުޅޭ މަޝްވަރާތަކެއް ކުރެއްވުމަށް އުތުރު ކޮރެއާގައެވެ.\nމައްސަލަ ނުނިމެނީސް ފަނޑިޔާރަށް ފިޔަވަޅު އަޅައިދޭން ގޮވާލައިފި\nރިޕޯޓާއި ގުޅިގެން މަރު ކޮމިޝަން ހާޒިރުކުރަން ކޮމިޓީން ފާހެއްނުވި\n"ރިޕޯޓު ފާސްކުރީ އަޅުގަނޑު އެކަންޏެއް ނޫން، ކޯރަމް ހަމަވި"\n"ދަނޑުވެރި ނަފާ"ގެ ގޮތުގައި2މިލިއަން ރުފިޔާ ދޫކޮށްފި\nގަވައިދާ ހިލާފަށް ރުއްގަސް ނެގިމީހަކު ދެލައްކައިން ޖޫރިމަނާކޮށްފި\nމަލީޝާ ހައްޖު ގްރޫޕުގެ ވެރިޔާއަށް 8 އަހަރުގެ ޖަލު ހުކުމެއް


Daet kurias nuhikenee mihenve !\nބަރުދަން ލުއިކުރުމަށް ގިނަ ބަޔަކު ބޭނުންވާއިރު އެތަނުން ބައެއް މީހުންގެ ސުވާލަކީ “ބަރުދަން ލުއި ނުވަނީ ކީއްވެހެއްޔެވެ؟” އެ ސުވާލަށް ބައިވަރު ޖަވާބުވެސް އެބަހުއްޓެވެ.\nފުރަތަމަ ޑައެޓެއް ކުރާއިރު ކެއުން ވަކި ގޮތަކަށް ބައްޓަށް ކުރުން ވަރަށް މުހިއްމެވެ. ޖާރނަލް އޮފް ދަ އެމެރިކަން މެޑިކަލް އެސޯސިއޭޝަންއިން ހެދި ދިރާސާއަކުން ދައްކާ ގޮތުގައި ޑައެޓް ކުރާ މީހުންގެ ތެރެއިން ދެބައިކުޅަ އެއްބައި މީހުން ބަރުދަން ލުއިނުވާތީ އެ މައްސަލަ އެމީހުންގެ ޓްރެއިނަރުން ނުވަތަ ޑޮކްޓަރުން ގާތު ޖައްސައެވެ.\nމިއީ ޖަވާބު ދޭން ފަސޭހަ ސުވާލެއް ނޫނެވެ. ސަބަބަކީ ބަރުދަން ލުއި ނުވާ އެކި ސަބަބުތައް ހުރި އިރު އެކި މީހުން ލުއި ނުވަނީ އެކި ސަބަބުތަކާ ހުރެއެވެ. އެހެންނަމަވެސް އާންމުކޮށް ޑައެޓްގަ ހެދޭ ގޯސްތައް ހިމަނާލާނަމެވެ.\nމާ ގިނައިން ކެލޮރީސް ބޭނުން ކުރެވުން\nމިއީ އެންމެ ފަސޭހައިން ހައްލު ކުރެވިދާނެ ގޯހެވެ. މީހުންނަށް އާންމުކޮށް ނޭނގި ނަމަވެސް ކެލޮރީސް ހުންނަ ކާނާ ގިނައިން ބޭނުން ކުރެވެއެވެ. ހާއްސަކޮށް ޑައެޓް ގެ ތެރޭގައި ކާން ވަކި ހާއްސަ ވަގުތު ތަކެއް ކަނޑަައަޅާފައި ހުންނައި އިރު ކެއުމުގެ ދެ ގަޑި ދޭތެރޭ ކެވޭ “ސްނޭކްސް” ނުވަތަ ލުއި ކާނާގައި ކެލޮރީސް ހިމެނޭ ނަމަ ޑައެޓް ކުރުމުގެ އެއްވެސް ފައިދާ އެއް ނުފެންނާނެއެވެ.\nޑައެޓަށް މާ ބޮޑަށް ދޫދިނުން\nޓެކްނޮލޮޖީ ކުރި އަރާފައިވާ މި ޒަމާނުގައި ގިނަ ބަޔަކީ ޑައެޓް ކުރަން ވަކި ހާއްސަ އެޕްލީކޭޝަން އެއް ގެންގުޅޭ މީހުންނެވެ. ސަބަބަކީ އޭގައި ކޮންމެ ދުވަހަކު ކުރަން ޖެހޭ ކަސްރަތުތަކާއި ކާްން ޖެހޭ ކަނާތައް ހިމަނާފައި ހުރުމެވެ. އެގޮތުން ގިނަ އެޕްލިކޭޝަން ތަކުގައި ރެސްޓް ޑޭ އެއްގެ ގޮތުގައި ހަފްތާއަކު ދުވަހެއް ދީފައި އިންނާނެއެވެ. އެ ދުވަހަކު އެކްސަޒައިސް ކުރުމެއްވެސް ނީންނާނެއެވެ. އެެހެން ކަމުން އެ ދުވަހު އޮންނީ ޑައެޓަށް ބޯ ނުލެބިފަ ކެއުމަށް ނުބެލިފަ އެވެ. އެހެން ވެއްޖެނަމަ ތިމާ ބަރުދަން ލުއިވުމަށް އެޅޭ ހުރަހަކަށް އެކަން ވެގެން ދެއެވެ.\nރަގަނޅު ކާނާ ވިއަސް މާ ގިނައިން ކެވުން\nކޮންމެ ބާވަތެއްވެސް އަހަރެމެންގެ ހަށިގަނޑަށް ބޭނުންވަނީ ވަކި މިންވަރަކަށެވެ. އެއީ ތަރުކާރީ ކަމަށް ވިއަސް، މޭވާ ކަމަށް ވިއަސް އެކުން ގެންގުޅެން ޖެހޭނީ ވަކި މިންގަނޑެއްގަ އެވެ، ބައެއް ފަހަރު ދިމާވާ މައްސަލައަކީ ދުޅަހެޔޮ ކާނާއިން ގެއްލުމެއް ނުލިބޭނޭ ހިތާ މާގިނައިން އެ ބޭނުން ކުރެވުމެވެ. މިކަމުގެ ސަަބަބުން ބޭނުންވާ ވަރަށް ވުރެ ގިނައިން ކާބޯހައިޓްރޭޑް ނުވަތަ ކެލޮރީސް ހަށިގަނޑަށް އެތެރެ ވުމެވެ. އެހެންކަމުން ކާން އިންނަ މިންވަރަށް ވުރެ އިތުރަށް ކެއުން ހުއްޓާލަން ޖެހެއެވެ.


މާޅެންދޫ އަތުންވެސް ލަންދޫއަށް ފަސޭހަމޮޅެއް | Landhooinfo\nމާޅެންދޫ އަތުންވެސް ލަންދޫއަށް ފަސޭހަމޮޅެއް\nއަހަރުގެ އެކުވެރިކަމުގެ ފުރަތަމަ މެޗު ލަންދޫއަށް\nލަންދޫގެ ޒުވާނުން އިސްނަގައިގެން މިހާރު ލަންދޫގައި ކުރިއަށްދާ އެކުވެރިކަމުގެ ސިލްސިލާ ފުޓްބޯޅަ މެޗްތަކުގެ ތެރެއިން މިއަދު ހަވީރު އަވައްޓެރި މާޅެންދޫ ޓީމާއި ދެކޮޅަށް ކުޅުނު މެޗުވެސް ފަސޭހަކަމާއިއެކު ލަންދޫޓީމުން ކާމިޔާބު ކޮށްފިއެވެ.\nމިއަދުގެ މެޗް ލަންދޫ ޓީމުން ކާމިޔާބުކޮށްފައިވަނީ5ލަނޑު 1 ލަނޑުންނެވެ. މިއަދުގެ މެޗުގައި ލަންދޫޓީމަށް ލަނޑުތައް ޖަހައިދީފައިވަނީ މުޙައްމަދު ސަމާޙް ( ސަމައްޓޭ ) އާއި ވަސީމް ޢަބްދުއްރަޙްމާން ( ވައްޑޭ ) އާއި ހުސެއިން ޞަބާޙް ( ޞޮއްބެ ) އާއި އަޙްމަދު ރަޝީދު ( ލައިބު ) އާއި އަދި މުޙައްމަދު ސާމިޙް ( ކައްބަ ) އެވެ. މީގެ ތެރެއިން ޞައްބެ ޖެހި ގޯލަކީ ޕެނަލްޓީއަކުން ކާމިޔާބު ކޮށްދިން ގޯލެކެވެ.\nމިއަދުގެ މެޗުގައިވެސް ޢާއްމުކޮށް މާޅެންދޫ އާއި ލަންދޫއާއި ބައްދަލްކުރާ މެޗުތަކުގައި ކަންތައް ހިނގާބީދައިން މާޅެންދޫޓީމްގެ ބެންޗުން މިޒަމާނުގައި ފުޓްބޯޅަ ދަނޑުން އިވިގެންނުދާފަދަ ބަސްތައްއިވިގެން ގޮސްފައިވާކަން ފުޓްބޯޅައަށް ލޯބިކުރައްވާ ފަރާތްތަކުން ފާހަނގަ ކުރެއެވެ.\nމިއަދުގެ މެޗުގައިވެސް ލަންދޫޓީމުން ޒުވާން ބައެއްކުޅުންތެރިންނަށް އެޓީމަށްކުޅުމުގެ ފުރުޞަތުދިންތައް ފެނިގެން ދިޔައެވެެ. މިގޮތުން މެޗުގެ 80 މިނިޓްވަންދެން ލަންދޫޓީމްގެ ގޯލް ބަލަހައްޓާފައިވަނީ ލަންދޫ ސްކޫލް ގްރޭޑް 8 ގައި ކިޔަވަމުންގެން ޢަލީ އަޒްމީއެވެ.\nމާޅެންދޫ ޓީމްގެ ގިނަކުޅުންތެރިން ވަރަށް ޑިސޕްލިންކޮށް ރީތި ފުޓްބޯޅައެއް ކުޅެމުންދިޔައިރު ދެތިން ކުޅުންތެރިންގެ ފަރާތުން މިޒަމާނުގައި ދަނޑުމަތިން ފެނިގެން ނުވާނެފަދަ ބައެއް ޢަމަލްތައް ފެނިގެންދިޔަކަން މާޅެންދޫގެ ބައެއް ސަޕޯރޓަރުން ފާހަނގަ ކުރެއްވިއެވެ. އެފަދަ ފަރާތްތަކުން އިތުރަށް ފާހަނގަކުރެއްވި ގޮތުގައި މާޅެންދޫގެ ފުޓްބޯޯޅަ އަސްލުކުރިއަރަންވާވަރަށް ކުރިއަށް ނާރައިގެންވެސް އުޅެނީ އެޓީމްގައި ހިމެނޭ މިފަދަ ކުޅުންތެރިންގެ ސަބަބުންނެވެ.\nމަޢުލޫމާތު ލިބިފައިވާ ގޮތުގައި މިއަންނަ ހަފްތާގައި ލަންދޫޓީމް ބައްދަލް ކުރާނީ އިރުފުށީ ރިސޯރޓްގެ ޓީމަކާއެވެ.\nއެންމެފަހުން މާފަރުން ލަންދޫޓީމް ބަލިކޮށްފި\nމިފަހަކަށް އައިސް ލަންދޫފުޓްބޯޅަ ޓީމްގެ އަތުން މާފަރުގެ ފުޓްބޯޅަޓީމް ބަލިވެފައިވީނަމަވެސް މިދެޓީމްގުގެ ދެމެދުގައި މިއަދު ކުޅެވުނު މެޗުން މާފަރު ފުޓްބޯޅަޓީމް …\nޤަބޫލެއްނުކުރަން….. އެހެންވާނެއެއްނު ލަންދޫ މީހުން ވަރު މޮޅުބައެއް ނެތްވިއްޔާ!!!!! ތީ ލަންދޫ މީހުންގެ ވައްތަރޭ…..\nނުގުޅޭ ކަމަކަށްވާނަމަ މެޗްގެ ރެފްރީވަނީ އެކަމަށް ޙައްޤު އަދަބު ދީފަ އެކަމަކު ބެންޗުން ގޮވި އެއްޗިއްސަށާއި ، ފާޅުގަ ލަންދޫޓީމަށް ކުރި ފުރައްސާރަ ޢާއި މަލާމާތްތަކަކީ މިޒަމަނާއި ނުގުޅޭކަންތަތްތައްކަން ޚުދު މާޅެންދޫ ކުޅުންތެރިންނާއި އޮފިޝަލުންގެ ތެރޭގައި ތިއްބެވި ހެޔޮވިސްނޭ ހުރިހާ ފަރާތްތަކެއް ޤަބޫލްކުރައްވާނެ، އަދިވެސް ރިޕޯރޓެއް ލިޔުނީމަ ލިޔާމީހުންދޯ މިގޯސްވަނީ\nވ.ފޭކް ރިޕޯޓެއް…… ލަންދޫ ޓީމްގެ9ނަންބަރ ގޯލްޖަހާފައި އެދެއްކީ މިޒަމާނުގެ ފުޓްބޯޅައާ ގުޅޭ ކަމެއްބާ!!!!!!


Raees Yaameen ge shareeai maadhamaa ah thaaval kohfi\nކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ މައްޗަށް އުފުލާފައިވާ އާ ދެ ދައުވާގެ އަޑުއެހުން މާދަމާ ފެށުމަށް ތާވަލްކޮށްފި އެވެ.\nމި ދައުވާގެ ފުރަތަމަ އަޑުއެހުން މިމަހުގެ 18 ވަަނަ ދުވަހަށް ތާވަލް ކުރި އެވެ. އެހެން ނަމަވެސް އެ ދުވަހު މޫސުން ގޯސްވުމާއި ގުޅިގެންނާއި ސިއްހީ ހާލުކޮޅު ގޯސްވުމުގެ ސަބަބުން ދަތުރުކުރެއްވުމަށް އުޒުރުވެރިވާތީ ޝަރީއަތް ކެންސަލް ކޮށްދެއްވަން އެދިވަޑައިގަތެވެ. އެހެން ކަމުން ކުރިމިނަލް ކޯޓުން ވަނީ އެދުވަހުގެ ޝަރީއަތް ކެންސަލް ކުރުމަށްފަހު މާދަމާ އަށް ތާވަލް ކޮށްފަ އެވެ. މިއަޑު އެހުން އޮންނާނީ މާދަމާ ހެނދުނު 10:00 ގަ އެވެ.\nޕްރޮސިކިއުޓާ ޖެނަރަލްގެ ފަރާތުން ރައީސް ޔާމީންގެ މައްޗަށް އުފުލާފައިވަނީ މަނީ ލޯންޑަރިން ކުށުގެ ދައުވާ އާއި ރިޝްވަތު ގަބޫލު ކުރުމުގެ ދައުވާ އެވެ. މި ދެ ދައުވާ އުފުލާފައިވަނީ ޓޫރިޒަމް މިނިސްޓްރީ އާއި އެމްއެމްޕީއާރްސީ މެދުވެރިކޮށް ރިސޯޓެއްގެ ގޮތުގައި ތަރައްގީ ކުރުމަށްޓަކައި ރ. ފުއްގިރި ކުއްޔަށް ދޫކުރުމުގެ މުއާމަލާތާ ގުޅިގެންނެވެ.\nޕީޖީ އޮފީހުން ބުނެފައި ވަނީ ރައީސް ޔާމީން ވަނީ ނުފޫޒު ބޭނުން ކޮށްގެން މއ. ކުރިކީލަހިޔާ އަހުމަދު ކްރިކް ރިޒާ މެދުވެރިކޮށް ރިޝްވަގުތެ ގޮތުގައި 1،117،000 ޑޮލަރު ހޯދައި ސަން ކޮންސްޓްރަކްޝަން އެންޑް އިންޖިނިއަރިން އާއި ސަން އިންވެސްޓްމެންޓް ބޭނުން ކޮށްގެން އެ ފައިސާ ލޯންޑާ ކުރުމަށްޓަކައި ފަށަލަކޮށްފަ ކަމަށެވެ.\nމި މައްސަލައަކީ ފުލުހުންނާއި އެންޓި ކޮރަޕްޝަން ކޮމިޝަން އަދި ކޮރަޕްޝަންތައް ބަލާ ރިޔާސީ ކޮމިޝަން ގުޅިގެން ހިންގާފައިވާ ތަހުގީގެވެ.\nރައީސް އަބްދުﷲ ޔާމީން އެމްއެމްޕީއާރްސީ ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ހައިކޯޓް\nޝަރީއަތް ނިމެންދެން ޔާމީންގެ ޕާސްޕޯޓު ހިފަހައްޓަނީ


Service charge aa behey qavaidhah amalukuran fashaifi\nސާވިސް ޗާޖާ ބެހޭ ގަވާއިދަށް އަމަލުކުރަން ފަށައިފި\n16 މާރޗް 2021 - 21:26:47\nވަޒީފާއާބެހޭ ގާނޫނަށް ގެނެވުނު6ވަނަ އިސްލާހާ ގުޅިގެން، ލޭބާ ރިލޭޝަންސް އޮތޯރިޓީން އެކުލަވާލަންޖެހޭ ސާވިސް ޗާޖާބެހޭ ގަވާއިދު އާންމުކޮށް އަމަލުކުރަން ފަށައިފި އެވެ.\nއެ ގަވައިދުގައި، ވިޔަފާރިތަކުން ސާވިސްޗާޖް ނަގަންޖެހޭ ގޮތާއި، މުވައްޒަފުންގެ މެދުގައި ސާވިސްޗާޖް ބެހުމުގައި އަމަލުކުރަންޖެހޭގޮތާއި، ވަޒީފާދޭ ފަރާތްތަކުން ސާވިސްޗާޖްގެ މައުލޫމާތު ހުށަހެޅުމުގައި އަމަލުކުރަންޖެހޭ އުސޫލުތައް ކަނޑައަޅާފައިވެ އެވެ.\nއެގޮތުން ޓޫރިސްޓް ރިޒޯޓުތަކާއި، ޓޫރިސްޓް ހޮޓާތަކާއި، ޓޫރިސްޓް ގެސްޓްހައުސްތަކާއި، ޓްރެއިނިން ރިޒޯޓްތަކާއި، ޓްރާންސިޓް ހޮޓާތަކާއި، ސިޓީ ހޮޓާތަކާއި، ޓޫރިސްޓް އުޅަނދުތަކާއި، ޔޮޓް ބަނދަރުތަކާއި، އިންޓަގްރޭޓަޑް ޓޫރިސްޓް ރިޒޯޓްތަކާއި، ޕްރައިވެޓް އައިލެންޑްތަކުން ދިހަ އިންސައްތައަށްވުރެ މަދުނޫން އަދަދަކުން ސާވިސްޗާޖް ނަގަންޖެހޭނެ ކަމަށް ބުނެ އެވެ. އެހެންނަމަވެސް، އެފަދަ ތަންތަނުގައި މުދާ ވިއްކުމަށް ގާއިމްކޮށްފައިވާ ފިހާރަތަކުން ވިއްކާ މުދަލުން ސާވިސްޗާޖް ނެގުން ލާޒިމެއް ނޫނެވެ.\nފަތުރުވެރިކަމުގެ ހިދުމަތްދޭ ތަންތަނުގައި ގާއިމުކޮށްފައިވާ ޑައިވިން ސްކޫލްތަކާއި، ސެންޓަރުތަކާއި، ސްޕާތަކާއި، ވޯޓާ ސްޕޯޓްސް ފެސިލިޓީތަކާއި، އެކްސްކާޝަން ހަރަކާތްތަކާއި، ކެފޭ/ރެސްޓޯރެންޓް/ކެންޓީންތަކާއި، އެ ތަންތަނުގައި ހިދުމަތް ދިނުމަށް ގާއިމުކޮށްފައިވާ މިފަދަ އެހެން ތަންތަނުން ވެސް ސާވިސްޗާޖް ނަގަން ޖެހެ އެވެ. އޭގެ ތެރޭގައި، ހިދުމަތެއް ފޯރުކޮށްދިނުމަށް އައުޓްސޯސްކޮށްގެން، އެހެން ވިޔަފާރިއެއް މެދުވެރިވެގެން ދޭ ހިދުމަތްތައް ވެސް ހިމެނޭނެއެވެ.\nމީގެ އިތުރުން ސާވިސްޗާޖް ނެގުން ލާޒިމުވާ ވިޔަފާރިތައް ފިޔަވައި އެހެން ވިޔަފާރިތަކުން ސާވިސްޗާޖް ނަގާނަމަ އަމަލުކުރާނެގޮތްވެސް ގަވާއިދުގައި ބަޔާންކޮށްފައިވެ އެވެ.\nސާވިސްޗާޖުގެ މައުލޫމާތު ވަޒީފާދޭ ކޮންމެ ފަރާތަކުންވެސް، ކޮންމެ އަހަރެއްގެ އެޕްރީލްމަހުގެ 1 ވަނަ ދުވަހާއި އޮކްޓޫބަރުމަހުގެ 1 ވަނަ ދުވަހުގެ ކުރިން ލޭބާ ރިލޭޝަންސް އޮތޯރިޓީން ކަނޑައަޅާގޮތެއްގެ މަތިން، އެ އޮތޯރިޓީއަށާއި މީރާއަށް ހުށަހަޅަންޖެހޭނެ ކަމަށް ގަވާއިދުގައިވެ އެވެ.\nގަވާއިދުގައި ވަނީ އޭގައިވާ ގޮތަށް ފަތުރުވެރިކަމުގެ ސިނާއަތުގައި ހިންގާ ތަންތަނުން ފޯރުކޮށްދޭ ހިދުމަތްތަކުން ގަވާއިދުގެ3ވަނަ މާއްދާގައިވާ ގޮތަަށް ސާވިސް ޗާޖު ނުނަގާނަމަ ވިޔަފާރީގެ ކުޑަބޮޑު މިނަށް ބަލައި އެއްލައްކަ ރުފިޔާއަށްވުރެ ބޮޑުނޫން އަދަދަކުން ޖޫރިމަނާކުރާނެ ކަމަށެވެ.\nއޭގެ އިތުރުން ސާވިސްޗާޖު ނަގާ ފަރާތްތަކުން މައުލޫމާތު ރަނގަޅަށް ނުބަލަހައްޓާނަމަ 10،000 އާއި 50،000 ރުފިޔާއާ ދެމެދުގެ އަދަދަކުން ޖޫރިމަނާކުރާނެ އެވެ. އަދި ސާވިސް ޗާޖު ނަގާ ފަރާތްތަކުން ކަނޑައަޅާފައިވާ މުއްދަތަށް ސާވިސް ޗާޖުގެ މައުލޫމާތު ހުށަނާޅާނަމަ 25000 ރުފިޔާ އާއި 50،000 ރުފިޔާއާ ދެމެދުގެ އަދަދަކުން ޖޫރިމަނާކުރާނެ އެވެ.\nސާވިސް ޗާޖުލޭބަރ ރިލޭޝަން އޮތޯރިޓީމުވައްޒަފުންފަތުރުވެރިން


India ge dhemafirin hajj ah dhaan ehkuri 10,000 dollar fageerun ah eheetheri vumah!\nއަފްރާހް ކާތަކެތީގެ ޕެކޭޖް ބެހުމުގައި/ ފޮޓޯ: އަރަބް ނިއުސް\nއިންޑިއާގެ ދެމަފިރިން ހައްޖަށް ދާން އެއްކުރި 10،000 ޑޮލަރު ފަގީރުންނަށް އެހީތެރިވުމަށް!\n30 ޖުލައި 2020 - 10:32:28\nއިންޑިއާ އިން މި އަހަރުގެ ހައްޖަށް ދެވޭ މީހުންގެ ލިސްޓުގައި އަފްރާހް ޝާހް އާއި އޭނާގެ ފިރިހެން ދަރިފުޅު އަދި އަންހެނުންގެ ނަން ހިމެނުމުން އެކަމާ އޭނާ ހުރީ ވަރަށް އުފާވެފަ އެވެ. އެތައް އަހަރެއްގެ މަތިން ފައިސާ އެއްކޮށް އެތައް ދުވަހެއްގެ ހުވަފެން ފުރިހަމަ ކުރުމުގެ ފުރުސަތު ލިބުނީތީ އެވެ.\nއަފްރާހް ވަނީ ހައްޖުގެ އަޅުކަން އަދާކުރުމަށް މައްކާ އަށް ދިއުމަށް 10،000 ޑޮލަރު އެއްކޮފަ އެވެ.\nއެހެން ނަމަވެސް ކޮވިޑް-19 އާއި އެކު އިންޑިއާ ސަރުކާރުން މާޗް މަހުގެ 24 ވަނަ ދުވަހު އެގައުމު ލޮކްޑައުން ކުރުމާއި އެކު އަފްރާހް އާއި އޭނާގެ އާއިލާއިން ނިންމީ މިއަހަރު ހައްޖަށް ނުދިއުމަށެވެ.\nމި އަހަރު ހައްޖަށް ނުދެވިއްޖެ ނަމަ އަންނަ އަހަރު ހައްޖަށް ދިއުމަށް ފައިސާ ރައްކާކޮށްފައި ބެހެއްޓުން ވެގެންދާނީ ގިނަ މީހުން ކަންތައް ކުރޭނެ ގޮތަށެވެ. އަފްރާހް އާއި އޭނާގެ އާއިލާއިން ކަންތައް ކުރީ މިއާ މުޅިން އިދިކޮޅަށެވެ.\nއަންނަ އަހަރު ހައްޖަށް ދިއުމަށް އެފައިސާ ރައްކާ އެއް ނުކުރި އެވެ. އެ އާއިލާއިން ނިންމީ އެ 10،000 ޑޮލަރު ފަގީރުންނަށް އެހީތެރިވުމަށް ހޭދަ ކުރަންށެވެ.\nއަފްރާހް ވަނީ ހައްޖަށް ދާން ވަރަށް ބޭނުންވާ ކަމަށާއި އެހެން ނަމަވެސް މިއަހަރު ކަންތައްތައް ކުރިމަތިވެފައިވާ ގޮތުން، މިއަހަރުގެ ހައްޖުގައި ބައިވެރިވުމަށް ﷲ އިރާދަ ނުކުރައްވާތީ މި ފައިސާ އިން އެހެން ރަނގަޅު ކަމެއް ކުރަން އެކަލާނގެ ބޭނުންވާނެތީ ފަގީރުންނަށް އެހީތެރިވުމަށް ނިންމީ ކަމަށް ބުނެފަ އެވެ.\nއެއާއިލާއިން ފަގީރުންނަށް އެހީތެރިވުމަށް ނިންމީ ކޮވިޑް-19 ގެ ސަބަބުން އެތައް ބައެއްގެ ވަޒީފާތައް ގެއްލި އެތައް އާއިލާއަކަށް އެހީތެރިކަން ބޭނުންވެފައި ހުރިކަން ފާހަގަކުރެވިގެން ކަމަށް އަފްރާހް ބުނެ އެވެ.\nކޮވިޑް-19 އާއި އެކު އިންޑިއާގެ އެތައް އާއިލާއެއް ވަނީ ހާލުގައި ޖެހިފަ އެވެ.\nގުޖުރާތު ސިޓީގައި ދިރިއުޅޭ އަފްރާހް ވަނީ ފޮތިވިއްކުމުގެ މައްސަކަތް ކުރާ އޭނާގެ ދަރިފުޅު އަކްރަމްގެ އެހީ އާއި އެކު އެ އެހީއަށް ބޭނުންވެފައި ތިބި އާއިލާތަކަށް އެހީވާން ފަށައިފަ އެވެ.\nއަކްރަމް އަކީ 2016 ވަނަ އަހަރުން ފެށިގެން ޔުނިޓީ ޗެރިޓަބަލް ޓްރަސްޓު (ޔޫސީޓީ) ގެ ނަމުގައި ފަގީރުންނަށް އެހީތެރިވުމަށް މަސައްކަތްކުރާ ޒުވާނެއްކަމުން އެހީގެ އެ މަސައްކަތް ފަށަން އެއާއިލާއަށް އެހާ އުނދަގޫކަމަކަށް ނުވި އެވެ.\nއަފްރާހްގެ ދަރިފުޅު އަކްރަމް/ ފޮޓޯ: އަރަބް ނިއުސް\nއެއާއިލާއިން ޔޫސީޓީގެ މެންބަރުންގެ އެހީތެރިކަމާއި އެކު އެހީ ބޭނުންވެފައި ތިބި އާއިލާތަކަށް ކާބޯތަކެތި ފޯރުކޮށްދޭން ފެށި އެވެ.\nކޮވިޑް-19 ގެ ބަލިމަޑުކަމުގެ ސަބަބުން އެހީތެރިކަން ބޭނުންވެފަ ތިބި އާއިލާ ތަކަށް އެހީތެރިވެދިނުމަށް އަފްރާހް މެން ގޭގެ ސިޓިން ރޫމްގައި އެ އާއިލާ އިން ފެށި މަސައްކަތް މިވަނީ ހިއުމެނިޓޭރިއަންގެ ބޮޑު ޕްރޮޖެކްޓަކަށް ބަދަލުވެފަ އެވެ. ސަތޭކަ އެތައް އާއިލާއަކަށް ފޯރުކޮށްދިން އެހީ އާއި އެކު ޔޫސީޓީ އަށް ވަނީ ސަރުކާރުގެ ފަރާތުންވެސް ޝުކުރުގެ ސިޓީތައް ފޮނުވާފަ އެވެ.\nއަފްރާހް ކާތަކެތީގެ ޕެކޭޖު ބެހުމުގައި/ ފޮޓޯ: އަރަބް ނިއުސް\nއަކްރަމް ވަނީ މި އެހީ އަކީ ވަކި ދީނެއްގެ ނުވަތަ ވަކި ސަގާފަތެއްގެ ބަޔަކަށް ފޯރުކޮށްދޭ އެހީއެއް ނޫން ކަމަށް ބުނެފަ އެވެ. އެހީއަށް ބޭނުންވެފައި ތިބި ކޮންމެ ބަޔަކަށް ވެސް އޭނާގެ އާއިލާ އާއި ޔޫސީޓީ އިން އެހީތެރިވާނެ ކަމަށް އަކްރަމް ބުނެ އެވެ. އެހެންކަމުން މި މަސައްކަތަކީ ހަމައެކަނީ އެ މުސްލިމުންނަށް އެހީތެރިވުމުގެ ނިޔަތުގައި ކުރާ މަސައްކަތެއް ނޫން ކަމަށް އަކްރަމް ފާހަގަކުރެ އެވެ.\nއަކްރަމް ބުނީ ހަ ދަރިންގެ ތެރެއިން އެންމެ ދޮށީ ދަރިއަށް ވުމުން، ބައްޕަ އާއި މަންމަ އެ ފައިސާ އެއްކުރަން ކުރި ބުރަ މަސައްކަތް އޭނާ އަށް ވަރަށް ރަނގަޅަށް އެނގޭ ކަމަށާއި ހައްޖަށް ނުދެވުމުން އެ ފައިސާ އިން މިފަދަ ކަމެއް ކުރަން އޭނާގެ މައންބަފައިން ނިންމުމުން ވަރަށް ފަހުރުވެރިވާ ކަމަށެވެ.\nއަފްރާހް ވަނީ އޭނާ ހައްޖަށް ދިއުމުގެ އުންމީދުގައި އެއްކުރި ފައިސާ ފަގީރުންނަށް އެހީތެރިވުމަށް ބޭނުން ކުރުމުން އެކަމާ އެއްވެސް ވަރަކަށް ދެރަނުވާ ކަމަށް ބުނެފަ އެވެ. އޭނާ އަށް އެ ފައިސާ ދިނީ މާތް ﷲ ކަމަށާއި އަދި އެ ފައިސާ ފަގީރުންނަށް އެހީތެރިވުމަށް ބޭނުން ކުރުމަކީ ﷲ އިރާދަކުރެއްވި ގޮތް ކަމަށް އަފްރާހް ވިދާޅުވި އެވެ.\nއަފްރާހްގެ އަންހެނުން ރާޒިއާ ވަނީ ހައްޖަށް ދަނީ މާތް ﷲ އެކަމަށް ގޮވުމުން ކަމަށާއި މިއަހަރުގެ ހައްޖަށް ދިއުމުގެ ބަދަލުގައި ފަގީރުންނަށް އެހީތެރިވުމަށް އެ ފައިސާ ބޭނުން ކުރުން ވެސް އެއީ އެކަލާނގެއަށް ޓަކައި ކުރެވުނު ހެޔޮ ކަމެއް ކަމަށް ބުނެފަ އެވެ.


Raees Nasheed ah fiyavalhu alhaidhinumah edhi sitee eh! – Iru\nރައީސް ނަޝީދަށް ފިޔަވަޅު އަޅައިދިނުމަށް އެދި ސިޓީ އެއް!\nއެމްޑީޕީގެ ރައީސް އަދި މަޖިލީހުގެ ރައީސް މުހައްމަދު ނަޝީދަށް ފިޔަވަޅި އަޅައިދިނުމަށް އެދި އެމްޑީޕީގެ ފިޔަވަޅުއަޅާ ކޮމިޓީގެ ނައިބު މުގައްރިރު ޝުއައިބު އަލީ އެމްޑީޕީގެ ޗެއާޕާސަނަށް ސިޓީއެއް ފޮނުވައިފި އެވެ.\nއެމްޑީޕީގެ ފިޔަވަޅުއަޅާ ކޮމިޓީގެ ނައިބު ފޮނުވާފައިވާ ސިޓީގައި ބުނެފައިވަނީ، އެމްޑީޕީގެ ރައީސް ނަޝީދު ޕާޓީގެ އަސާސީ ގަވައިދާއި ހިލާފަށް އަމަލުކުރެއްވުމާއި، ޕާޓީ ތަމްސީލު ކުރެއްވުމުގެ ގޮތުން މަޖިލީހުގެ ރައީސްގެ މަގާމުގެ މައްސޫލުލިޔަތުތަކާއި ވާޖިބުތައް އުފުއްލެވުމުގައި އަމިއްލަ މަސްލަހަތު އިސްކުރުމާއި، ޕާޓީގެ ރައީސްގެ މަގާމުގައި ހުންނަވައިގެން ޤާނޫނުއަސާސީއިން ރައީސުލްޖުމްހޫރިއްޔާއަށް ލިބިފައިވާ ބާރުތަކުގެ ތެރެއިން ވަޒީރުންގެ މަޖިލީހުގެ މެމްބަރުންނަށް ސިޔާސީ ނުހަމަ ނުފޫޒު ޕާޓީގެ ރައީސްގެ ހައިސިއްޔަތުން ކުރައްވަމުން ގެންދެވުން ތަކުރާރު ކުރައްވާތީ އެކަން ހުއްޓުވުމަށް ކުރެވެން ހުރި އެންމެހާ މަސައްކަތައް ޕާޓީގެ ޗެއާޕާސަންގެ ހައިސިއްޔަތުން ކޮށްދިނުމަށް އެދި ގޮވާލާކަމަށެވެ.\nއެ ސިޓިގައި ބުނެފައިވަނީ ރައީސް ނަޝީދުގެ ވިސްނުންފުޅު މިހާރު ގެންގުޅުއްވަނީ ބަދަލު ހިއްޕެވުމުގެ ރޫހުގައި ކަމަށް ގަބޫލުކުރާ ކަމަށެވެ.\nޝުއައިބުގެ ސިޓީގައި އިތުރަށް ބުނެފައިވަނީ ވަޒީރުން އަދާކުރަންޖެހޭ ވާޖިބުތަކާއި ވަޒީރުން ޖަވާބުދާރީ ކުރުވާނޭގޮތް ސާފުކޮށް އޮތްއިރު، އަދި އެމްޑިޕީގެ އަސާސީ ގަވައިދުގައި ޕާލިމެންޓަރީ ގްރޫޕްގެ ހިންގާ ގަވައިދާއި ޕާޓީގެ އެކި ގުނަވަންތައް އަމަލުކުރާނޭ ގޮތް ބަޔާންކޮށްފައި އޮތްއިރު ރައީސް ނަޝީދުގެ އަމިއްލަފުޅު މަސްލަހަތައް ޕާޓީ ގުރުބާން ކުރުމަކީ ގައްދާރުވުންކަމުގައި ދެކޭކަމަށެވެ.\nއެހެން ކަމުން ޕާޓީގެ ރައީސްގެ މަގާމުގައި ހުންނަވައިގެން ޤާނޫނުއަސާސީއިން ރައީސުލްޖުމްހޫރިއްޔާއަށް ލިބިފައިވާ ބާރުތަކުގެ ތެރެއިން ވަޒީރުންގެ މަޖިލީހުގެ މެމްބަރުންނަށް ސިޔާސީ ނުހަމަ ނުފޫޒު ޕާޓީގެ ރައީސްގެ ހައިސިއްޔަތުން ފޯރުކުރައްވަމުން ގެންދެވުން ތަކުރާރު ކުރައްވާތީ އެކަން ހުއްޓުވުމަށް ކުރެވެން ހުރި އެންމެހާ މަސައްކަތައް ޕާޓީގެ ޗެއާޕާސަންގެ ހައިސިއްޔަތުން ކޮށްދިނުމަށް އެދި ގޮވާލާކަމަށެވެ.


Minister Yumna ge suvaaleh, Kanduhulhudhoo Council ah\nހެރިޓޭޖް މިނިސްޓަރު އަދި އެމްއާރްއެމްގެ ފައުންޑަރު ޔުމްނާ މައުމޫން --\nގއ. ކަނޑުހުޅުދޫގައި ކުޑަކުދިންނަށް ޖިންސީ ގޯނާ ކުރާ މީހުންނާ ގުޅޭގޮތުން ރަށުތެރޭގައި ދެެކެވޭ ހުރިހާ ވާހަކަތަކަށް ކަމާބެހޭ ފަރާތްތަކުގެ ސަމާލުކަމަށް ގެނެސްފައިނުވަނީ ރަސްމީ ސިފައެއްގައި މައްސަލަ ހުށައަޅާފައިނުވާތީ ކަމަށް އެ ރަށު ކައުންސިލްގެ ރައީސް އަހްމަދު ޝަހީމް ވިދާޅުވެފައިވާތީ، ހެރިޓޭޖް މިނިސްޓަރު އަދި އެމްއާރްއެމްގެ ފައުންޑަރު ޔުމްނާ މައުމޫން ސުވާލެއް ކުރިމަތި ކުރައްވައިފި އެވެ.\nހިއުމަން ރައިޓްސް އެންޑް ޖެންޑާ ކޮމިޓީން ރޭ ބޭއްވި ބައްދަލްވުމަށް އޯޑިއޯ ކޮންފަރެސް މެދުވެރިކޮށް ވާހަކަދައްކަމުން ކަނޑުހުޅުދޫ ކައުންސިލްގެ ރައީސް އަހްމަދު ޝަހީމް ވިދާޅުވީ ރަށުތެރޭގައި ދެކެވޭ ކޮންމެ ވާހަކައެއް ރަސްމީ ހައިސިއްޔަތުން ކަމާބެހޭ އިދާރާތަކަށް ހުށައެޅޭނެ ކަމަށް ގަބޫލުނުުކުރައްވާ ކަމަށެވެ.\nނަމަވެސް އުމުރުން ދެ އަހަރު ނުފުރޭ ކުއްޖާއަށް ޖިންސީ ގޯނާކުރި މައްސަލަ އާންމު ފަރާތަކުން ހުށައެޅުމާއެކު ކަމާބެހޭ ފަރާތްތަކުގެ ސަމާލުކަމަށް އެކަން ގެނެސްފައިވާނެ ކަމަށެވެ. އަދި ކައުންސިލުންވެސް އެ މައްސަލައާއި ގުޅިގެން އާއިލާއާއި ވާހަކަ ދައްކާފައިވާނެ ކަމަށެވެ.\nޝަހީމްގެ މި ވާހަކަތަކާއި ގުޅިގެން މިނިސްޓަރު ޔުމްނާ ވަނީ ދެ އަހަރު ނުވާ ތުއްތު ކުއްޖަކު ރަސްމީ ހައިިސިއްޔަތުން ޝަކުވާ ހުށައަޅާނީ ކިހިނެތްތޯ ސުވާލު ކުރައްވާފައެވެ.\n"ދެ އަހަރު ނުވާ ތުއްތު ކުއްޖަކު ރަސްމީ ހައިިސިއްޔަތުން ޝަކުވާ ހުށައަޅާނީ ކިހިނެތްތޯ؟." ޔުމްނާ ކުރެއްވި ޓްވީޓެއްގައި ސުވާލު ކުރައްވާފައިވެއެވެ.\nގއ. ކަނޑުހުޅުދޫގައި އުމުރުން ދެ އަހަރުގެ ކުއްޖަކަށް ޖިންސީ ގޯނާ ކުރި މައްސަލާގައި ހިމެނޭ ހުރިހާ އެންމެނަށް އިސްލާމް ދީނުގައިވާ އެންމެ ހަރުކަށި އަދަބު ދިނުމަށް ކަނޑުހުޅުދޫ ކައުންސިލުން ވަނީ ގޮވާލާފައެވެ.\nއެ ކައުންސިލުން ނެރެފައިވާ ނޫސްބަޔާނެއްގައި ބުނެފައިވަނީ ޖިންސީ ގޯނާގެ އެ މައްސަލަ ކައުންސިލްގެ ސަމާލު ކަމަށް ގެންދިޔައީ މި މަހުގެ 16 ވަނަ ދުވަހު އާންމުންގެ ފަރާތުން ކަމަށާ އެ މައުލޫމާތު ލިބުމާއެކު އަނިޔާ ލިބުނު ކުއްޖާގެ އާއިލާއާއި ބައްދަލުކޮށް މައުލޫމާތު އޮޅުން ފިލުވުމަށްފަހު ކަނޑުހުޅުދޫ ޕޮލިސް ޑެސްކާއި އެ މައްސަލަ ހިއްސާ ކޮށްފައިވާ ކަމަށެވެ.\n"... މި އަނިޔާވެރި އަމަލު ހިންގި ފަރާތްތައް ހޯދުމަށްޓަކައި ކަމާބެހޭ އިދާރާތަކަށް ފޯރުކޮށްދޭންޖެހޭ އެންމެހާ އެހީތެރިކަން މި ކައުންސިލުން ފޯރުކޮށްދީފައިވާނެ ކަމުގައި ދަންނަވަން. އަދި މި މައްސަލައާއި ގުޅިގެން ކައުންސިލުން ވަނީ ފުލުހުންގެ އިސްފަރާތްތަކާއި ބައްދަލުކޮށް މިފަދަ މައްސަލަތައް ތަކުރާރުވިޔަ ނުދިނުމަށް ކުރެވެން ހުރި މަސައްކަތްތަކާއި ބެހޭގޮތުން މަޝްވަރާކޮށްފައި." އެމްޑީޕީއަށް ނިސްބަތްވާ ކައުންސިލްގެ ތިން މެންބަރުން ސޮއި ކުރައްވާ ނެރެފައިވާ ބަޔާނުގައި ވެއެވެ.\nއެ ބަޔާނުގައި އިތުރަށް ބުނެފައިވަނީ އަނިޔާވެރި އެ އަމަލަކީ ލާއިންސާނީ ދަށުދަރަޖައިގެ އަމަލެއް ކަމުން އެކަމުގައި ބައިވެރިވި ފަރާތްތަކަށް ދީނުގައިވާ އެންމެ ހަރުކަށި އަދަބު ދިނުމަށް ގޮވާލާ ކަމަށެވެ.\n".. އަދި މިރަށު [ކަނޑުހުޅުދޫ] ގައި މިފަދަ އަމަލުތައް ހިންގާ ފަރާތްތައް ދެނެގަނެ އެފަރާތްތަކާއިމެދު ފިޔަވަޅު އެޅުމަށް މި ކައުންސިލުން ފަސްނުޖެހި ދެމިތިބޭނެ ވާހަކަ ދަންނަވަން."\nކުޑަ ކުއްޖާއަށް ޖިންސީ އަނިޔާކުރި މައްސަލާގައި ކުއްޖާގެ ކާފަ އިތުރުން މުނި ކާފަ ވެސް ވަނީ ހައްޔަރުކޮށްފަ އެވެ. އަދި އެ ކުއްޖާއަށް އިހުމާލުވި ކަމުގެ ތުހުމަތުގައި އެ ކުއްޖާގެ ބައްޕަ ވެސް ވަނީ ހައްޔަރުކޮށްފަ އެވެ. އެ ތިން މީހުންގެ ބަންދަށް ކޯޓުން ވަނީ 15 ދުވަހުގެ މުއްދަތެއް ޖަހައިފަ އެވެ.\nޖިންސީ ގޯނާ ޔުމްނާ މައުމޫން ކަނޑުހުޅުދޫ\nކާފަ އާއި މުނިކާފަގެ ޝަރީއަތް މާދަމާ\nޖިންސީގޯނާގެ ދައުވާ ކާފަ އާއި މުނިކާފަ އަށް


Ali Zahir'ge maanafun message eh tweet akun\nޗީފް އޮފް ސްޓާފް އަލީ ޒާހިރުގެ މެސެޖެއް\nސީދާ ކޮންވާހަކައެއްކަން ޔަގީންކޮށް ބުނަން ނޭނގޭ\nކ. މާލެ | 15 އޯގަސްޓް 2020 | ހޮނިހިރު 15:43 | 62,269\nރައީސް އޮފީހުގެ ޗީފް އޮފް ސްޓާފް އަލީ ޒާހިރު - ރައީސް އޮފީސް\nރާއްޖޭގެ ސިޔާސީ މައިދާނަށް ބޮޑު ރާޅެއް ބިންދާލައި، ރައީސް އިބްރާހިމް ސޯލިހުގެ އެންމެ އަރިސް އަދި އެންމެ އިތުބާރު ކުރައްވާ އެއް ވަޒީރުކަމަށްވާ އިކޮނޮމިކް މިނިސްޓަރ ފައްޔާޒް އިސްމާއިލްގެ އިތުބާރު ނެތްކަމުގެ މައްސަލަ ކުއްލި ހައިރާންކަމަކާއެކު ފެންމަތިކޮށްފި އެވެ.\nމިވަނީ ކިހިނެއްކަން އެއްވެސް ބަޔަކަށް ސާފުކޮށް ނޭނގުނެއްކަމަކު، މިއީ ފައްޔާޒްގެ އިތުބާރުގެ މައްސަލައަކަށް ވުރެ ބޮޑަށް އެމްޑީޕީގެ އެތެރޭގައި ޖެހިގެން އުޅޭ މައްސަލައެއްކަމަށް ގިނަ ބަޔަކު ގަބޫލުކުރެއެވެ. މިމައްސަލައިގައި ރައީސްގެ އަރިސް ބޭފުޅުން އެއްޗެއް ވިދާޅުނުވެ އުޅެނިކޮށް މިއަދު ފެނުނީ ޗީފް އޮފް ސްޓާފް އަލީ ޒާހިރުގެ މާނަ ފުން ޓްވީޓެކެވެ.\nއިހުގެ ދިވެހި އާދަކާދައާއި ސިޔާސީ ވާދަވެރިކަމުގައި ބުނެއުޅޭ "ގުރުސް" ފެންމަތިވާ އިރުވަރުގެ ވާހަކައާ ގުޅުވާގެން ދެކެވޭ ބައެއް ފުލޯކު ވާހަކަތަކުގެ މައްޗަށް ބިނާކޮށް ކިޔާފައިވާ "ނަނާހުވަފެން" ފަރިހީގެ ބައެއް ބައިތައް ހިމަނުއްވައިގެން އަލީ ޒާހިރު ކުރެއްވި ޓުވީޓުގައި ވިދާޅުވެފައިވަނީ\n"..މަފިސާރި ތެދެއް ބުނަންތާ އަފިލާ ގަސްގަހުގެ ކުރިއަށް ކަފިހިބޮލި މަސްލާ ދުވާތީއޭ ތަފާތެއްނުވެ ހުރެފައި، ބަފާގާތުގައި ބުނަންތާ ލަފާކަމަކަށް ވެދާނޭހޭ؟ ހަފާ މާރިނދަ ގޮވާތީއޭ އައިބެއްނުވެ ދެން މިތުރާ، ހައިކޮށް ނުމެލާ ބުނަންތާ ގައިމުކޮށް އަދު މަ ބެލިއިރު، ދާޔަކަށް ކަޅުވަޅި ވަނީތީއޭ.."\nމި ފަރިހީގެ ޝާއިރަކީ ސީދާ ކާކުކަން ކަނޑައެޅިގެން ބުނަން ނޭގުނަސް މި އީ ފަހުން މަޝްއޫރު ލަވަކިޔުންތެރިއާ މަރްހޫމް ނައިފަރު ދޮހޮއްކު ކިޔާފައިވާ ލަވައެއްވެސް މެއެވެ. ސިޔާސީ ގޮތުން މާނަފުން މި ފަރިހީގައި ކިޔާ ވާހަކަތަކަކީ އިހުގެ ދިވެހި ސަގާފަތުގެ ތެރޭގައި ކިޔާއުޅުނު ކޮންމެ ހަތަރު އަހަރަކުން އެއްފަހަރު އަންނަ ކަމަށްބުނާ މޮޅު އިރުވަރެއްގައި ހިނގާ ވަރަށް އާދަޔާ ޚިލާފު ކަންތައް ތަކެއްގެ ވާހަކައެވެ.\nއިހުގެ ބުނުންތަކުގައި ވާގޮތުން މިއީ ވަރަށް މަދު ފަހަރަކު ނޫނީ މީހަކަށް ދިމާނުވާ އެހެނަސް އެ އިރުވަރު ދިމާވުމުން ވެރިކަމުގެ އާދަޔާ ޚިލާފު ބާރުތަކާއި މުދަލާއި ފައިސާވެރިކަން ލިބުންވާ ހިނދުކޮޅެކެވެ.\nމި ހާލަތަށް ދިވެހި އަދަބިއްޔާތުގައި ގުރުސް ފެންމަތިވުމޭ ކިޔާ އުޅޭއެވެ. މިއީ ދިވެހި "ޕޮލިޓިކަލް ކޮންޓެކްސްޓް" ގައި "ގުރުސް" ފެންމަތިވުމޭ ބުނެވެނީ ގިނަފަހަރަށް ސިޔާސީ ކުޅިގަނޑެއްގައި ކުޅިފަސް ލިބުނު ކަންޔަގީންވުމުންނެވެ. ނުވަތަ އާދަޔާ ހިލާފު ސިޔާސީ ބާރުވެރިކަމެއް ހާސިލުކުރެވުމުންނެވެ.\nނަނާހުވަފެން ލަވަޔަކީ އެމްޑީޕީގެ ކެމްޕޭންތަކުގައި އަބަދުވެސް ބޭނުންކުރަމުން އަންނަ، ލެޔާ ކުޅެލާ ޒާތުގެ މަޑުމަތިރި ލަވައެކެވެ. ގިނަ ބަޔަކަށް، ހާއްސަކޮށް މިހާރުގެ ޒުވާނުންނަށް މި ލަވައިގެ ފަހަތުގައި ފޮރުވިފައިވާ މާނަފުން ސިޔާސީ ވާހަތައް ދޭހަނުވިޔަސް އެމްޑީޕީން މި ލަވަ ސިޔާސީ ކެމްޕޭންތަކުގައި ބޭނުންކުރަނީ މި ލަވާގައި ފަސްމަންޒަރުގައި ކިޔާއިދޭ ސިޔާސީ ވާހަކަތަކުގެ ސަބަބުންކަމަށް ބެލެވެއެވެ.\nއަލީ ޒާހިރުގެ ޓުވީޓުގައި އެ ވިދާޅުވަނީ ސީދާ ކޮންވާހަކައެއްކަން ޔަގީންކޮށް ބުނަން ނޭގުނަސް ނުސީދާގޮތުން އެ ދެއްވާ މެސެޖަކީ ރައީސް އިބްރާހިމް މުހައްމަދު ސާލިހާއި، މަޖިލިސް ރައީސް މުހައްމަދު ނަޝީދުގެ ފެކްޝަންގެ މެދުގައި އުފެދިފައިވާ ހިޔާލުތަފާތުވުމާއި ދެބަވސްވުންތަކުން ރައީސް ސޯލިހަށް ކާމިޔާބު ކުރެއްވޭކަން ކަށަވަރުވި ވާހަކަ ކަމަށް ވަރަށްބޮޑަށް ބެލެވެއެވެ.\nރާއްޖެ ޓީވީގައި ވާހަކަ ދައްކަވަމުން ފައްޔާޒް ވެސް ވަނީ މިއީ އޭނާގެ "ފައިޓެއް ނޫން" ކަމަށް ވިދާޅުވެފައެވެ. މި މައްސަލަ ހޫނުވެ، އެމްޑީޕީގެ ގައުމީ މަޖިލީހުގެ ވަޓްސްއެޕް ގުރޫޕުގައި ވަރަށް ފާޅުކަން ބޮޑުގޮތެއްގައި ރައީސް ނަޝީދު މިނިސްޓަރު ފައްޔާޒަށް އިންޒާރު ދެއްވާ ވިދާޅުވި ބައެއް ވާހަކަފުޅުތައް ކަމަށް ބުނާ ޗެޓްކޮގް ތައް ލީކުވެ، މީޑިއާގެ ސުރުހީތަކުން މިވާހަކަތައް ޖާގަހޯދާ އަދި އެމްޑީޕީގެ މަޖިލިސް މެންބަރުންގެ ބަސްމަގު ދެކަފިވެ ސޯޝަލް މީޑިއާގައި ބައެއް މެންބަރުން ބަހުގެ ހަމަލާތައް ވެސް ބަދަލުކޮށްފައިވާއިރު މިނިސްޓަރު ފައްޔާޒަށް އެމްޑީޕީގެ މަޖިލިސް މެންބަރުންގެ އިތުބާރު ގެއްލުނީ ސީދާ ކޮންކަމަކާ ގުޅިގެންކަން އަދިވެސް ސާފެއް ނޫނެވެ.\nކޮންމެއަކަސް، އަލީ ޒާހިރު މިގޮތަށް ރައްދުދެއްވާފައިވިޔަސް ރައްޔިތުންނަށް މަންޒަރު ސާފުވާނީ މައްސަލަ އެޖެންޑާކޮށް، ބަހުސްކޮށް، ވޯޓަށް އަހައި ވޯޓު ނަގައި ވޯޓުގެ ނަތީޖާ އިއުލާންކުރުމުންނެވެ.


04 ޖުޑީޝަލް ދާއިރާއަކަށް އިސްމެޖިސްޓްރޭޓުން ޢައްޔަނުކުރުން. - Judicial Service Commission\n04 ޖުޑީޝަލް ދާއިރާއަކަށް އިސްމެޖިސްޓްރޭޓުން ޢައްޔަނުކުރުން.\nދާއިރާ އިސްމެޖިސްޓްރޭޓުން ހޯދުމަށް ކޮމިޝަނުން ކުރި އިޢުލާނުގެ ދަށުން އެމަޤާމުތަކަށް ކުރިމަތިލީ ފަރާތްތަކުގެ ތެރެއިން މަޤާމަށް އެންމެ ޤާބިލް ބޭފުޅެއް ހޮވުމަށްޓަކައި އިންޓަވިއު ކުރުމަށްފަހު4ޖުޑީޝަލް ދާއިރާއަކަށް ދާއިރާ އިސްމެޖިސްޓްރޭޓުން ޢައްޔަންކުރަން 2020 ޑިސެމްބަރު 22ގައި ބޭއްވި މި ކޮމިޝަންގެ 99 ވަނަ ބައްދަލުވުމުގައި ނިންމިއެވެ. ދާއިރާ އިސްމެޖިސްޓްރޭޓުންގެ ގޮތުގައި ތިރީގައިމިވާ ބޭފުޅުން ޢައްޔަނުކުރަން ނިންމިއެވެ.ހދ ޖުޑީޝަލް ދާއިރާގެ އިސްމެޖިސްޓްރޭޓް ކަމަށް، ހދ.ކުޅުދުއްފުށި، އަލީޝާ، އަލްއުސްތާޛް ޢަލީ އާދަމް\nހދ ޖުޑީޝަލް ދާއިރާގެ އިސްމެޖިސްޓްރޭޓް ކަމަށް، ހދ.ކުޅުދުއްފުށި، އަލީޝާ، އަލްއުސްތާޛް ޢަލީ އާދަމް\nއދ ޖުޑީޝަލް ދާއިރާގެ އިސްމެޖިސްޓްރޭޓް ކަމަށް، ކ.މާލެ، މއ.ވެލަބުލިގެ، އަލްއުސްތާޛް އިބްރާހިމް މަޢުމޫރު\nގއ ޖުޑީޝަލް ދާއިރާގެ އިސްމެޖިސްޓްރޭޓް ކަމަށް، ސ.މަރަދޫ، އެށެވެލި، އަލްއުސްތާޛް އިބްރާހިމް އިޙްސާން\nގދ ޖުޑީޝަލް ދާއިރާގެ އިސްމެޖިސްޓްރޭޓް ކަމަށް، ގދ.ތިނަދޫ، މުނިޔާގެ، އަލްއުސްތާޛް މުޙައްމަދު ޒާހިރު ޙަސަން\nހދ ޖުޑީޝަލް ދާއިރާގެ އިސްމެޖިސްޓްރޭޓް ކަމަށް ޢައްޔަނުކުރުމަށް ނިންމި، އަލްއުސްތާޛް ޢަލީ އާދަމް ވަނީ ވިލާ ކޮލެޖް އިން ބެޗްލަރސް އޮފް ޝަރީޢާ އެންޑް ލޯ ހާޞިލްކުރައްވާފައެވެ. އަލްއުސްތާޛް ޢަލީ އާދަމައަކީ ފަނޑިޔާރުކަމުގައި 15 އަހަރު ދުވަހުގެ ތަޖުރިބާ ލިބިވަޑައިގެންފައިވާ މެޖިސްޓްރޭޓެކެވެ.\nއދ ޖުޑީޝަލް ދާއިރާގެ އިސްމެޖިސްޓްރޭޓް ކަމަށް ޢައްޔަނުކުރުމަށް ނިންމި، އަލްއުސްތާޛް އިބްރާޙީމް މަޢުމޫރު ވަނީ ވިލާ ކޮލެޖް އިން ޑިޕްލޮމާ އިން ޝަރީޢާ އެންޑް ލޯ ހާޞިލްކުރައްވާފައެވެ. އަލްއުސްތާޛް އިބްރާޙީމް މަޢުމޫރަކީ ފަނޑިޔާރުކަމުގައި 10 އަހަރު ދުވަހުގެ ތަޖުރިބާ ލިބިވަޑައިގެންފައިވާ މެޖިސްޓްރޭޓެކެވެ.\nގއ ޖުޑީޝަލް ދާއިރާގެ އިސްމެޖިސްޓްރޭޓް ކަމަށް ޢައްޔަނުކުރުމަށް ނިންމި، އަލްއުސްތާޛް އިބްރާޙީމް އިޙްސާން ވަނީ ދިވެހިރާއްޖޭގެ ޤައުމީ ޔުނިވާސިޓީން ބެޗްލަރ އޮފް ޝަރީޢާ އެންޑް ލޯ (އޮނާރސް) ހާޞިލްކުރައްވާފައެވެ. އަލްއުސްތާޛް އިބްރާޙީމް އިޙްސާނަކީ ފަނޑިޔާރުކަމުގައި2އަހަރު ދުވަހުގެ ތަޖުރިބާ ލިބިވަޑައިގެންފައިވާ މެޖިސްޓްރޭޓެކެވެ.\nގދ ޖުޑީޝަލް ދާއިރާގެ އިސްމެޖިސްޓްރޭޓް ކަމަށް ޢައްޔަނުކުރެވުނު އަލްއުސްތާޛް މުޙައްމަދު ޒާހިރު ޙަސަން ޑިޕްލޮމާ އިން ޝަރީޢާ އެންޑް ލޯ ހާޞިލްކުރެއްވީ މޯލްޑިވްސް ކޮލެޖް އޮފް އިސްލާމިކް ސުޓަޑީސްޒް އިންނެވެ. އަލްއުސްތާޛް މުޙައްމަދު ޒާހިރު ޙަސަނަކީ ފަނޑިޔާރުކަމުގައި 21 އަހަރު ދުވަހުގެ ތަޖުރިބާ ލިބިވަޑައިގެންފައިވާ މެޖިސްޓްރޭޓެކެވެ.